Newport view hingi imaaraathah vadhe, sarukaarun ethan bandhu koffi | Mihaaru\nޚަބަރު / ނިއުޕޯޓް\nނިއުޕޯޓް ވިއު ހިންގި އިމާރާތަށް ވަދެ، ސަރުކާރުން އެ ތަން ބަންދުކޮށްފި\nނިއު ޕޯޓް ވިއު: އެތަނަށް ސަރުކާރުން ވަދެ އިއްޔެ ވަނީ ބަންދު ކޮށްފައި -- ފޮޓޯ/މިހާރު\n27 މާޗް 2020 - 11:36\nނިއު ޕޯޓު ހިންގާ ސްޓްރާޑާ ކުންފުނީގެ ބަޔާން\nކުރީގެ ރައީސް އަބްދުﷲ ޔާމީންގެ ވެރިކަމުގައި 2016 ވަނަ އަހަރު އެ ބިން ސްޓްރާޑާ ކުންފުންޏަށް ދޫކުރީ ބްރިޖް އަޅާ މަންޒަރު ބަލާ ޕްލެޓް ފޯމެއް ތައްޔާރުކޮށް، އަދި އެ ސަރަހައްދުގައި ރެސްޓޯރެންޓަކާއި ފުޓްސަލް ދަނޑެއް ތަރައްގީ ކުރުމަށެވެ.\nކެފޭ/ރެސްޓޯރެންޓް ހައުސިން މިނިސްޓްރީ ނިއުޕޯޓް ނެޝަނަލް ޕްލޭނިން އެންޑް އިންފްރާސްޓްރަކްޗަރު\n30 ކޮމެންޓް, 115 ރިއެކްޝަންސް\nކުލި ނުދައްކާ ތަންހިފައިގެން ނުތިބެވޭނެ. ކޯޓުންވެސް އެއޮތީ ހުކުމްކޮށްފައި. އަދިވެސް ގޯސް މިވީ ތަނަށް ވަނީމަ ވަން މީހުންދޯ؟\nމާކުރިންވެސް ކުރަންވީކަމެއްތީ ޕާޓީމީހުންނަށް ކޮރަޕްޝަނާއެކު ދީފާހުރިއެއްވެސް ތަނެއް ކަމެއް މިސަރުކާރަކަށްްވެސް ނުކުރެވޭ އަޖައިބުވާކަމެއް މީ ކުލިނުދެއްކިޔަސް މިމީހުންވީމާ އޯކޭ\nމިހާރުން މިހާރަށް ތަން ހުސް ކުރޭ. ދުވަހެއްގެ ކޮޅުން ވެސް މިތަނުގަ އިމާރާތެއް ނާޅާ ހުސްކޮށް ބާއްވަން ކެންޕޭނު ތެރޭ ސިޓީ ކައުންސިލުން ކިޔާފަ ކީއްމިވީ. ރެސްޓޯރަންޓު ހިންގަން ޢެހެން މީހުންހެން ތަންތަށް ކުއްޔަށް ހިފާ. މީހުން ހިއްހަމަ ޖައްސާލަން ދާން ހުންނަ ޕާކު ފޭރިނުގަނެވޭނެ.\nއަސްލަމްބޭ އަށްވެސް އަމިއްލަ މަސްލަހަތު އޮންނަތަނަކާ ޖެހުނީމަ ކަރުން ނާރު ފުއްޕާވަރަށް އިންސާފޭ ކަރުގޮހޮރޭ ގޮވާކަށް ނުކެރުންދޯ. ހެހެހެ މީވާވަރަކީ ކަމަކާ ޖެހުނީމަ\nޒާޓުއެވެ! އާރާއި ބާރުއޮތް އިރު ތިމާ މީހާ ބޮޑާވެ، ބިންމަތީގައި ބޮޑާވެގަނެގެން، ދެއަތް ފުޅާކޮށް ތިމަންނާ ނޫން މީހަކަށް ކަމެއް ނުކުރެވޭނެކަމަށް ހީކޮށް ރަށުތެރޭގައި ހިނގާ، އެހެން މީހުންނަށް މައްލަވަކޮށް، ވައްތަރު ޖައްސާ، ވައްވައް ޖެހި ދުވަސް މިއަދު ހަނދާނަށް ގެންނާށެވެ. މިއަދު ޒާޓު ތިޔަހުރީ ނިކަމެތި ހާލުގައެވެ. ދެން ކެތްކުރުން ނޫން ގޮތެއްނެތެވެ. ވަގުތީ އަމުރު ކޯޓުން ނެރިގެން ސަލަމަތެއްނެތެވެ. ތިތަންތަން އަތުލެވޭނެއެވެ. އެކަމާ ދެރަވިޔަސް ހެވޭ\nތިމާވެއްޓާ ބެހޭ ޤާނޫނުގަިއ އޮންނާ މޫދުން ފެށިގެން 20 ފޫޓު ނުދެވޭނޭ ކުއްޔަކަށް. އެއޮތީ އެތަން ދީފައި. އެތަނުން ނެރެ އެއްލާލާ. ނިއުޕޯޓް ކޯޓަށް ހިނގައިދާނެއްނު. ސިޓީ ފޮނުވާ އެގާނޫނާ ހަވާލާދީ.\nއެތަން ނަގާ. އެމަގުން ދާއިރު ނިއުޕޯޓް ފެނުމުން ވާފޫއްސެއްނުވެސްއެނގޭ. އެހެންޏާފަހެ އެއޮށްރީތި ލޮނުޒިޔާރަތްކޮޅު ބަޔަކު ކެފޭހިންގަން ބޮޑު ކަޅު އިމާރާތެއް. ހުސްކުރޭ\nޒާހިދޫ. ދެން މައިތިރިވެގެން ފިއްތާލައިގެން ހުންނަން ދަސްކުރޭ.\nތިކަންކުރުން މާބޮޑަށްވެސް ލަސްވެއްޖެ. ފުރާޅުން ޓިނުނަގައިގެންވަދެ ތަކެތިބޭރުނުކުރިކަން ނަސީބެއްނު\nތިތަނާ ޖެހިގެން އޮތް ފުޓްސެލް ދަނޑު އެލިބުނު ބަޔަކަށް އެލިބުނު އުސޫލެއްވެސް ޒީރޯ ޓޮލަރެންސްގެ ދަށުން ބަލާލަދެއްވާ


ސަޕޯޓިންގ ކޯރ އެލަވަންސް:\n- މަހަކު -/700ރުފިޔާ\n- ދަރިވަރުންނަށް ބޭނުންވާ ޕްރެޓިކަލްސް ތަކަށް ޓީޗަރުން އަންގާ ގޮތެއްގެ މަތިން ލެބޯޓަރީގެ އިންތިޒާމްތަށް ހަމަޖެއްސުން\n- ލެބޯޓްރީއަށް ހޯދޭ ކެމިކަލްތަކާއި މެޓީރިއަލްސްތައް ލޭބަލްކޮށް ރައްކާތެރިކަމާއެކު ބެލެހެއްޓުން.\n- ޓީޗަރުން އަންގާގޮތެއްގެ މަތިން ލެބްގަޑިތަކަށް ބޭނުންވާ ތަކެތިނަގާއި ލެބް ތައްޔާރުކުރުން.\n- ލެބްގައި ބޭނުންކުރެވޭ ކެމިކަލްސްތަކާއި އެހެނިހެންތަކެތިން ދަރިވަރުންނަށް ލިބިދާނެ ގެއްލުމަކުން ރައްކާތެރިވުމަށް އަޅަންޖެހޭ ފިޔަވަޅުތައް އަޅާފައިހުރުން\n- ލެބްގެ ޤަވައިދުތަކަށް ދަރިވަރުން އަހުލުވެރިކުރުވުމަށް ހަރަކާތްތައް ހިންގުން.\n- ލެބްތަކުގައި ހުރި ކެމިކަލްސް އަދި މެޓީރިއަލްސް ތަކުގެ ސްޓޮކު ޤަވައިދުން ބަލަހައްޓައި ނެގޭތަކެތި ބާކީކޮށް ލިބޭތަކެތި ސްޓޮކްބާކީއަށް ވައްދަމުން ގެންދިއުން.\n- ލެބްގެ ޤަވައިދުތަކަށް ޓިޗަރުން އަހުލުވެރިކުރުވުމަށް ހަރަކާތްތައް ހިންގުން.\n- ލެބްތައް ހުޅުވާ ލެއްޕުމުގައި ފަރުވާތެރިވެ އެތަނުގެ ތަޅުދަނޑިތައް ލެބް ބަންދު ކުރުމަށްފަހު އޮފީހުން އެކަމާ ހަވާލުވެހުރި މުވައްޒަފަކާ ހަވާލުކޮށް ލެބްހުޅުވި ގަޑި އާއި ބޭނުން އަދި ބަންދުކުރިގަޑި ތަޅުދަނޑި ދޫކުރާ ފޮތުގައި ނޯޓްކުރުން.


Pakistan gai China meehun ge salaamathaai rakkaaterika kashavaru kurumah edivadaigenfi - Hali News\nޕާކިސްތާންގައި ޗަައިނާ މީހުންގެ ސަލާމަތާއި ރައްކާތެރިކަން ކަށަވަރު ކުރުމަށް އެދިވަޑައިގެންފި\n21 July 2021, 21:19\nސީޕެކް ޕްރޮޖެކްޓްތަކުގައި ޕާކިސްތާންގައި މަސައްކަތް ކުރާ ޗައިނާގެ މީހުންނަށް ސަލާމަތާއި ރައްކާތެރިކަން ޕާކިސްތާނުން ކަށަވަރުކޮށްދިނުމަށް ބެއިޖިންގ އިން އިސްލާމްއާބާދުގައި އެދިއްޖެއެވެ. ޕާކިސްތާންގެ ޑާސް ހައިޑްރޯއިލެކްޓްރިކް ޑޭމްގައި މަސައްކަތް ކުރާ ޗައިނާގެ ބަޔަކު ބަހެއްގައި ދަތުރު ކުރަނިކޮށް ދިން ޓެރަރިސްޓް ހަމަލާގައި ޗައިނާގެ ނުވަ ރައްޔިތަކު ވަނީ މަރުވެފައެވެ.\nޗައިނާ ޑެއިލީން ރިޕޯޓް ކުރުގޮތުގައި، ޗައިނާގެ ސްޓޭޓް ކައުންސެލަރ އަދި ޕަބްލިކް ސެކިއުރިޓީ މިނިސްޓަރ ޒާއޯ ކޭޒީ ވަނީ ޕާކިސްތާންގެ ދާޚިލީ ވަޒީރު ޝެއިޚް ރަޝީދް އަޙުމަދުއާ ފޯނުން ގުޅުއްވައި ނުތަނަވަސްކަން ފާޅުކުރައްވާފައެވެ.\nޗައިނާއިން ވަނީ މި މައްސަލަ ތަހުގީގު ކުރުމަށް އިންވެސްޓިގޭޝަން ޓީމެއް ފޮނުވާފައެވެ. މި ޓެރަރިސްޓް ހަމަލާގައި ޗައިނާ މީހުން މަރާލުމުގައި ބައިވެރިވާ ބަޔަކު ހޯދައި އެބަޔަކަށް ހަރުކަށި އަދަބު ދެވޭނެކަމުގައި ޗައިނާގެ ވަޒީރު ވިދާޅުވިކަމަށް ޗައިނާ ޑެއިލީން ބުންޏެވެ. އަދި ޕާކިސްތާންގައި ދިރިއުޅޭ ޗައިނާ މީހުންނަށް ކުރިމަވާން ހުރި ހިރާސްތައް ބެލުމަށްވެސް ޗައިނާ ވަޒީރު އެދިވަޑައިގަތެވެ. އަދި ހިރާސް ކުޑަކުރުމަށް އެޅެން ހުރި ފިޔަވަޅުތައް އެޅުމަށްވެސް އެދިވަޑައިގަތެވެ.\nބަލޯޗިސްތާން ސަރަހައްދުގައި ބަލޯޗީ ހަނގުރާމަވެރިން ދޭތެރެ ދޭތެރޭން ޗައިނާ މީހުންނަށް ގޯނާ ކުރެއެވެ.


Hadhaanun fohe nulevunu photo!\nހަދާނުން ފޮހެ ނުލެވުނު ފޮޓޯ!\n"ބްލިސް" ފޮޓޯ ނެގި ޗާލްސް ބްލިސް ފޮޓޯ އާއި އެ ފޮޓޯ ނަގަން ބޭނުން ކުރި ކެމެރާ އާއި އެކު:\nމިއީ އާ އެއްޗެއްގެ ވާހަކަ އެއް ނޫނެވެ. ފެނި ބާވި ނަމަވެސް އަހަރަމެންގެ ހަޔާތާ ވަރަށް ގުޅިފައިވާ ފޮޓޯގަނޑެއްގެ ވާހަކައެވެ. އެތަށް ބައެއްގެ ހިތުގައި އަބަދުވެސް ކުރެހިފައި އޮންނަ ފޮޓޯއެއްގެ ވާހަކައެވެ. ހަދާންވާ ގޮތުން ނަމަ ކޮމްޕިއުޓަރަކާ އަލަށް ކުޅުނު ދުވަހު ވެސް އެންމެ ފުރަތަމަ ލޮލަށް ފެނުނު ފޮޓޯ އެވެ.\nކެލެފޯނިޔާގެ ސޮނޯމާ ކޯންޓީއަކީ ކޮންތަަނެއްތޯ އަހައިލިޔަސް ގިނަ ބަޔަކަށް އެއީ ކޮންތަނެއް ކަމެއް ނޭނގޭނެ އެވެ. ނަމަވެސް މަތީގައިވާ ފޮޓޯ ފެނުމުން އެއީ ކިހާ މަގްބޫލު އަދި ކިހާވަރަކަށް ދަންނަ ފޮޓޯއެއްކަން އެގިގެންދާނެ އެވެ.\nދުނިޔޭގެ އެންމެ މަޝްހޫރު އަދި ކޮމްޕިއުޓާ ބޭނުން ކުރާ ފަރާތްތަކުގެ އެންމެ ގާތް އެކުވެރިޔާ ކަމުގައިވާ މައިކްރޮސޮފްޓް ވިންޑޯޒްގެ ޑީފޯލްޓް ފޮޓޯއަކީ އަހަރަމެން އެންމެ ކުޑަ އިރުއްސުރެ ފެނި އެ ފޮޓޯއިން އަހަރެމެންގެ ޅަ ދުވަސްވަރުގެ ހަނދާންތައް އާކޮށް ފަޅުފިލުވައިދޭ ފޮޓޯއެކެވެ. ކޮމްޕިއުޓާ ހުޅުވާލުމާއެކު ވިންޑޯޒް އަހަރަމެންނަށް މަރުހަބާ ކިޔަނީ މި ފޮޓޯއާއެކުގަ އެވެ. ބްލިސް ގެ ނަމުން ނަންދެވިފައިވާ މި ފޮޓޯ އާމުންނާ ހިސާބަށް އައިސްފައިވަނީ ވިންޑޯޒް އެކްސްޕީ ކިޔާ ވިންޑޯޒްގެ އޮޕަރޭޓިން ސިސްޓަމާ އެއްކޮށެވެ.\nގިނަ ބަޔަކު ދެކޭގޮތުގައި މި ފޮޓޯއަކީ ގްރެފިކްސް އެޑިޓެކެވެ. އެގޮތުން ގިނަ މީހުން ދެކޭ ގޮތުގައި މި ފޮޓޯއަކީ ދުނިޔޭގެ އެންމެ ބޮޑު އެއް ފޮޓޯ އެޑިޓާ ކަމުގައިވާ އެޑޯބް ފޮޓޯޝޮޕް އިން އެޑިޓް ކުރެވިފައިވާ ފޮޓޮއެކެވެ. ނަމަވެސް އެއީ ހަގީގަތެއް ނޫނެވެ.\nމި ފޮޓޯއަކީ 1996 ވަނަ އަހަރު ނެޝަނަލް ޖިއޮގްރަފިކްގެ ފޮޓޯގްރާފަރެއް ކަމުގައިވާ ޗާލްސް އޮ ރިއާ ނަގައިވާ ފޮޓޯއެކެވެ. މިއީ އެއްވެސް އެޑިޓެއް ގެނެވިފައިވާ ފޮޓޯ އެއް ނޫންކަން އެނާ ޔަގީން ކޮށްދެ އެވެ. ޗާާލްސް މިފޮޓޯ ނަގައިފައިވަނީ މަމިޔާ RZ67 ކިޔާ ކެމެރާ އަކުން 35 އެމްއެމްގެ ލެންސެއް ބޭނުން ކޮށްގެނެވެ. ކެމެރާގައި އެޅުވިފައިވަނީ ފުޖީ ފިލްމް ގެ ފިލްމެކެވެ. އެ ފިލްމަކީ އާންމުކޮށް ގުދުރަތީ ތަންތަނުގެ ފޮޓޯތަށް ނެގުމަށް ހާއްސަ ކޮށް ހަދާފައިވާ، ކުލަތަށް ވަރަށް ރީއްޗަށް ދައްކުވައިދޭ ފިލްމެކެވެ.\nވިންޑޯސް އެކްސްޕީ ގެ ހޯމް ސްކްރީން\nޗާލްސް ބުނާ ގޮތުން މި ފޮޓޯ އޭނާ ނަގާފައިވަނީ އެނާގެ އޭރުގެ ލޯބިވެރިޔާ އަދި އޭގެ ދުވަސް ތަކެއް ފަހުން އޭނާ ކައިވެނި ކުރި ކުއްޖަކާއި ބައްދަލު ކޮށްލުމަށް އެކުއްޖާ އުޅޭ ވިލެޖަށް ދިޔަ މަގުމަތީގަ އެވެ. ކޮންމެ ހުކުރު ދުވަހެއްގައި އެނާ އެ ކުއްޖާއާ ދިމާކުރަން އެ ވެލިޖަށް ދާކަމަށް އެނާ ބުނެއެވެ. މި ފޮޓޯ ނެގި ދުވަހަކީ އެ ސަރަހައްދުގެ މޫސުން އެ އަހަރު ތެރޭގައި އެންމެ ރީތި ކޮށް އޮތް ދުވަސް ކަމަށް ވެސް އެނާ ބުނެ އެވެ.\nއެ ތަނުގެ ފޮޓޯއެއް ޗާލްސް ނަގާފައިވާ ގޮތަށް ނެގުމަށްޓަކައި ގިނަ ބަޔަކު ފަހުން މަސަތްކަތް ކޮށްފައި ވެ އެވެ. ނަމަވެސް މިކަން އަދި އެކަކަށް ވެސް ކާމިޔާބު ކުރެވިފައެއް ނެތެވެ. އެންމެ ކުޑަމިނުން މިފޮޓޯ އާ ކައިރި ކޮށްލެވޭ ވަރުގެ ފޮޓޯ އެއްވެސް އަދި ނެގިފައެއް ނުވެއެވެ.\nމި ފޮޓޯ އަކީ 1996 ގައި ނެގި ފޮޓޯއެއް ކަމުގައިވީ ނަމަވެސް މި ފޮޓޯގެ ކޮލިޓީ އަދިވެސް ގެއްލިގެން ނުދެއެވެ. މި ފޮޓޯގެ އަގު އަހަރަމެންގެ ހިތްތަކުގައި ދަނީ ދުވަހަކަށް ވުރެ ދުވަހެއް ބޮޑުވެ ކުރެހެމުން ކަނޑާ ނެގެމުންނެވެ.\nވާނާ ބްރޯސްއިން އިތުރު ފިލްމްތަކެއް ސްޓްރީމިންއަށް\nޒޫމް އިން ބޮޑު އަގު ދީފައި ފައިވް9 ގަނެފި


Samsung A Series Ge Phone Thah Super Mobile Fihaara In Vikkan Fashaifi - Vaguthu\nކޮވިޑް ކޮންޓްރޯލް ކުރުން އަދިވެސް ބުރަ! - 40 މިނެޓް ކުރިން\nސެމްސަންގް އޭ ސީރީޒްގެ ފޯންތައް ސުޕަރ މޯބައިލް ފިހާރައިން ވިއްކަން ފަށައިފި\nސެމްސަންގްގެ އޭ ސީރީޒްގެ ފޯންތައް ސުޕަރ މޯބައިލް ފިހާރައިން ވިއްކަން ފަށައިފިއެވެ.\nސެމްސަންގްގެ އޭ ސީރިޒްގެ ހުރިހާ ފޯނެއް މިހާރު ސުޕާ މޯބައިލުން ލިބެން ހުންނާނެއެވެ. ސެމްސަންގ އޭ10، އޭ20، އޭ30، އޭ40، އޭ50، އޭ60، އޭ70، އޭ80 ގެ ފޯންތައް މިހާރު އެފިހާރައިން ލިބެން ހުންނާނެއެވެ. މި ފޯންތަކަކީ ކެމެރާ މޮޅުވެފައި ބެޓަރީ ވަރުގަދަ ފޯންތަކެއްކަން ފާހަަގަކޮށްލަން ޖެހެއެވެ.\nއޭ ސީރިޒްގެ ފޯންތަކަކީ ސެމްސަންގްގެ އެންމެ ފަހުގެ މޮޑެލްތަކެވެ. އަދި ވަރަށް އަވަަހަށް އޭސީރީޒްގެ އެންމެ ފަހުގެ ފޯން އޭ90 ވެސް އެ ފިހާރައިން ލިބޭނެއެވެ. އަދި މި ފޯންތަކަށް އެއް އަހަރުގެ ދުވަހުގެ ސެމްސަންގް އިންޓަނޭޝަނަލް ވޮރެންޓީވެސް ލިބޭނެއެވެ.\nމިއީ ސެމްސަންގްގެ ބަޖެޓް ފޯނެވެ. މި ފޯންތަކުގެ ކަވަރާއި ޓެމްޕާޑް ގްލާސްވެސް ސުޕަރ މޯބައިލުން ލިބެން ހުންނާނެއެވެ.\nސުޕަރ މޯބައިލްއަކީ އެންމެ ފަހުގެ ހެޔޮ އަގެއްގައި ވިއްކަމުން އަންނަ ފޯން ފިހާރައެކެވެ. އެގޮތުން އައިފޯންގެ އެންމެ ފަހުގެ ފޯންތަކާއި، ސެމްސެންގ، ވާވޭ، ޒިއޯމީ، ނޮކިއާ މި ބްރޭންޑްތަކުގެ އެންމެ ފަހުގެ ފޯންތައް އެ ފިހާރައިން ލިބެން ހުންނާނެއެވެ. އަދި އެ ފިހާރައިން އެޕަލް ވޮޗް ސީރީޒް4އާއި ސެމްސަންގެ ވޮޗްގެ އިތުރުން ފޯންތައް މަރާމާތުވެސް ކޮށްދެއެވެ.\nއަލި ރަސްގެފާނު މަގާއި، ބޮޑު ރަސްގެފާން މަގު ގުޅޭ ކަންމަތީގައި ހުންނަ މި ފިހާރައިން ގަންނަ ފޯންތައް ބޭނުންވާތަކަށް ހިލޭ ޑެލިވަރީވެސް ކޮށްދޭނެއެވެ. އެގޮތުން މާލެ ހުޅުމާލޭގެ އިތުރުން، ރިސޯޓްތަކަށާއި، އަތޮޅު ތެރެއަށްވެސް ޑެލިވަރީ ހިދުމަތް ސުޕަރ މޯބައިލް ފިހާރައިން ދެމުންގެންދެއެވެ.\nއެ ފިހާރައާއި ގުޅޭނެ ނަމްބަރަކީ 7519966 އަދި 9918006 އެެވެ. މި ނަމްބަރުތަކަށް ގުޅައިގެން ނުވަތަ ވައިބަރ ކޮށްގެން ބޭނުންވާ ފޯނެއް ޑެލިވަރ ކޮށްދިނުމުގެ ހިދުމަތްވެސް ލިބިގެން ދާނެއެވެ.\nއޮގަސްޓް 19, 2019 13:20\nއަގު ޖަހާލިނަމަ ދޯ ހިތައް ހާދަފަސޭހަވާނޭ\nއަސްލުވެސް ދޯ!! އޭރަށްދެން ހާދަ ހިތްގައިމުވީހޭ..\nއޮގަސްޓް 19, 2019 14:45


Noorul-islam.NET :: ޓީވީ ޗެނަލްތައް އިސްލާމީ ޘަޤާފަތާ އެއްގޮތައް ކުރިއަށް ގެންދަވާށެވެ!\nޓީވީ ޗެނަލްތައް އިސްލާމީ ޘަޤާފަތާ އެއްގޮތައް ކުރިއަށް ގެންދަވާށެވެ!\nތާރީޚް: 16 އޭޕްރީލް 2009\nދިވެހިރާއްޖެ މިއަދު ދެކެމުން މިދާ ދުވަސްވަރަކީ ދިވެހި ތާރީޚުގައި ނާންނަ ފަދަ އިޖުތިމާޢީ އެތައް ވަބާއެއް ދިވެހީންގެ ތެރެއަށް ޢާއްމުވަމުންދާ ދުވަސްވަރެކެވެ. ރާބުއިމާއި ޒިނޭކުރުމާއި އެއްޖިންސުން ގުޅުން ހިންގުމާއި ވައްކަންކުރުމާއި މަސްތުވާތަކެތީގެ ވިޔަފާރިކުރުމާއި މާރާމާރީ ހިންގުމާއި، ކުޑަކުދީންނަށް ޖިންސީ ގޯނާކުރުމާއި މިފަދަ ޢަމަލުތަކަކީ އަދުގެ ދިވެހި މުޖުތަމަޢުގައި ފެތުރެމުން އަންނަ ވަބާތަކެކެވެ. މިކަމުގައި ކުރިމަތިވާ އެންމެ ބޮޑު ހިތާމައަކީ މިޢަމަލުތަކުގެ ޝިކާރައަކަށް ޤައުމުގެ އެންމެ މުހިންމު ރައުސުލްމާލުކަމުގައިވާ ޒުވާނުން ވެފައިވާ ކަމެވެ. <?xml:namespace prefix = "o" />\nއާދެ! މީޑިޔާގެ ތަފާތު ވަސީލަތްތަކުން މިވާހަކަތަކަށް ހިތާމައާއެކު ހަރުއަޑުން ގޮވަމުން އަންނައިރު، އަނެއް ކޮޅުން އެވަސީލަތްތަކުން މުޖުތަމަޢަށާއި އެޒުވާނުންނަށް މި ދެއްކެނީ މުޅިން އެހެން ތަޞައްވަރެކެވެ. ބަދުއަޚްލާޤީ މަންޒަރުކަތާއި އިސްލާމީ މުޖުތަމަޢެއްގެ މީޑީޔާއިން ފެނިގެން ނުވާނެ އެތައް މަންޒަރެއް ދެއްކެއެވެ. ކުޑަކުދީންނާއި ޒުވާނުންނަށް ދައްކަންނުވާނެ އެތައް މަންޒަރުތަކެއް ބައެއް ޗެނަލްތަކުން އާދެއެވެ. އަދި ބުދަށް އަޅުކަންކުރާ މަންޒަރާއި މާރާމާރީ ހިންގާ ތަންތަނާއި ރާބޯ މަންޒަރާއި ޖިންސީ ޣަރީޒާއަށް މަގުފަހިވާ އެތައް އެތައް މަންޒަރުތަކާއި، ހެދުންލައިގެން ނިވާނުވެ ތިބެ ނެށުމާއި، މިފަދަ ކަންތައްތައް ފެންނަމުންދާ ކަމީ ހިތާމަކުރަންޖެހޭ ކަމެކެވެ.\nބައެއް ފަހަރު މައިންބަފައިންނާއި ދަރީން އެއްތަނުގައި ތިބެގެން ބަލާލަން ނުކުރެވޭ ވަރުގެ މަންޒަރުތައް ދިވެހި ޗެނަލްތަކުން އާދެއެވެ. މިފަދަ ކަންތައްތަކަކީ މުޖުތަމަޢު ފުނޑުފުނޑުކޮށްލާނެ ވަރަށް ނުރައްކާތެރި ކަންކަމެވެ.\nމާތް ﷲ ކީރިތި ޤުރްއާނުގައި ވަޙީކުރައްވާފައިވެއެވެ. إِنَّ الَّذِينَ يُحِبُّونَ أَنْ تَشِيعَ الْفَاحِشَةُ فِي الَّذِينَ آَمَنُوا لَهُمْ عَذَابٌ أَلِيمٌ فِي الدُّنْيَا وَالآَخِرَةِ وَاللَّهُ يَعْلَمُ وَأَنْتُمْ لاَ تَعْلَمُونَ (النور: ١٩) މާނައީ: " ހަމަކަށަވަރުން އީމާންވީ މީހުންގެ ތެރޭގައި ފާފަވެރި ޚަބަރުތަކާއި ފާފަވެރި ފާހިޝް ޢަމަލުތައް ފެތުރިގެން ދިއުމަށް ލޯބިކޮށް އެދޭމީހުން ނަށް ދުނިޔެއާއި އާޚިރަތުގައި ވޭންދެނިވި ޢަޛާބު ހުއްޓެވެ. މާތް ﷲ މޮޅަށް ދެނެވޮޑިގެން ވެއެވެ. ތިޔަބައިމީހުންނަކަށް ނޭނގެއެވެ. "\nމިފަދަ ބަސްފުޅުތަކުން ޢިބްރަތް ޙާޞިލްކުރަންވީ ނޫން ހެއްޔެވެ؟\nއާދެ! މީޑީޔާއަކީ އިސްލާމީ ޖަމާޢަތައް ފާއިދާ ހުރި ގޮތުގައި އޭގެ ބޭނުން ހިފެން ޖެހޭނެ އެއްޗެކެވެ. މުޖްތަމަޢުގެ އެކި ފަންތިތަކަށް ފައިދާކުރާނެ ހެޔޮ މެސެޖް އެއިން ދެވެން ޖެހޭނެ އެއްޗެކެވެ. މުޖުތަމަޢުގައި ފެތުރޭ ނުރައްކާތެރި ވަބާތަކަށް ޙައްލު ހޯދައިދެވޭނެ އެންމެ މުހިންމު އެއް ވަސީލަތަކީ މީޑިޔާއެވެ. މި ގޮތުން މީޑިޔާގެ އެންމެ މުހިންމު އެއް ވަސީލަތަކީ ޓީވީ ޗެނަލްތައް ކަމުން، އިސްލާމްދީނުގެ އުޞޫލުތަކާއި މުސްލިމުންގެ އަޚްލާޤާއި ޘަޤާފަތާއި ގުޅޭ ގޮތައް އިސްލާމީ ޤައުމުތަކުގެ ޓީވީ ޗެނަލްތަކުގެ ފަލްސަފާ ބައްޓަންކުރުމަކީ ޤައުމީ އަދި ދީނީ ވާޖިބެއް ކަމުގައި ނޫނީ ނުވެއެވެ.\nބައެއް ޗެނަލްތަކުން ދީނީ، އިޖުތިމާޢީ، ސިޔާސީ، ވަރަށް ރަނގަޅު ޕްރޮގްރާމްތައް ވެސް އާދެއެވެ. ޓީވީ ޗެނަލްތަކުން މުޅިން އަންނަން ޖެހޭނީ ދީނީ ދަރުސްތަކޭ އެއްވެސް ޙާލެއްގައި އަޅުގަނޑު ނުދަންނަވަމެވެ. ނަމަވެސް އަޅުގަނޑު މިދަންނަވަނީ އިޖުތިމާޢީ، ސިޔާސީ، އިޤްތިޞޯދީ، އަދި ކުޑަކުދީން، އަންހެނުން، ޒުވާނުން، މިފަދަ ދާއިރާތަކަށް ގެނެސްދެވޭ ޕްރޮގްރާމްތަކާއި، މުނިފޫހި ފިލުވުމަށް ގެނެސްދެވޭ ގިނަގުނަ ޕްރޮގްރާމްތައް އިސްލާމީ ޘަޤާފަތާ ތަޢާރުޟް ނުވާނޭ ގޮތައް ބައްޓަންކޮށް މިހާރަށް ވުރެ ހަރުދަނާކުރުމުގެ ވާހަކައެވެ.\nމިއީ ދަތިކަމެއް ނޫނެވެ. ބޭނުންވަނީ ހިއްވަރާއި އީމާންކަމާއި އިޚްލާޞްތެރިކަމާއި މާޒީން ޢިބްރަތް ހޯދުމެވެ. ވީމާ މިފަދަ ކަންކަމާމެދު ޓީވީ ޗެނަލްތަކުގެ ވެރިން ވިސްނައި މުޖުތަމަޢުގެ ޙައްޤުގައި ﷲ އަށް ބިރުވެތިވުން ހުއްޓެވެ.


BREAKING: Hanguraama Ah Dhivehin Thamreenukoh Fonuvaa Meehaku Hayyarukohffi - Vaguthu\nހަނގުރާމައަށް ދިވެހިން ތަމްރީނުކޮށް ފޮނުވާ މީހަކު ހައްޔަރުކޮށްފި\nރާއްޖެއިން ބޭރުގައި ހިނގާ ހަނގުރާމަތަކަށް ދިވެހިން ތަމްރީނުކޮށް ފޮނުވާ ކަމަށް ތުހުމަތު ކުރެވޭ މީހަކު ހައްޔަރުކޮށްފިއެވެ.\nއެ މައްސަލައާ ގުޅިގެން ހައްޔަރުކޮށްފައި ވަނީ އުމުރުން 35 އަހަރުގެ ދިވެހި ފިރިހެނެކެވެ.\nފުލުހުން މިރޭ ވިދާޅުވީ، އެ މީހާއަކީ ބޭރު ގައުމުތަކުގައި ހިނގަމުންދާ ހަނގުރާމަތަކަށް ދިވެހިން ފޮނުވުމުގައި އިސްކޮށް ހަރަކާތްތެރިވާ ކަމަށް ތުހުމަތު ކުރެވޭ މީހެއް ކަމަށެވެ.\nއަދި އެ މީހާއަކީ ރާއްޖޭގައި ފުޅާ ދާއިރާއެއްގައި ހަރުކަށި ފިކުރު ފެތުރުމުގައި އުޅެމުންދާ މީހެއްކަމަށް ފުލުހުން ވިދާޅުވިއެވެ.\nފުލުހުން އޭނާއާ ގުޅޭ އިތުރު މައުލޫމާތެއް ހާމަަކޮށްެެފައެއް ނުވެއެވެ.\nހަނގުރާމައަށް ދިވެހިން ތަމްރީނުކޮށް ފޮނުވާކަަމަށް ބުނެ މީހަކު ހައްޔަރުކުރިިއިރު، ދާދި ފަހުން ރައީސް އިބްރާހިމް މުހައްމަދު ސާލިހު ވަނީ ޓެރަރިޒަމް ގާނޫނަށް ގެނައި އިސްލާހުތައް ތަސްދީގު ކުރައްވާފައެވެ. އާ އިސްލާހުގައިވާގޮތުން، ޓެރަރިޒަމްގެ ކުށްތަކުގެ ތުހުމަތު ކުރެވޭ މީހުން ކޯޓު އަމުރެއް ނެތި ހައްޔަރު ކުރެވޭނެއެވެ.\nއަދި ބަލައި ފާސްކުރާ މީހެއްގެ މައްޗަށް ތުހުމަތުކުރެވޭ ކުށާ ގުޅޭ އެއްޗެއް އޭނާގެ ހަށިގަނޑުގައި ފޮރުވާފައިވާ ކަމަށް ގަބޫލު ކުރުމުގައި އެކަށީގެންވާ ސަބަބެއް އޮތްނަމަ، ކޯޓު އަމުރަކާ ނުލައި އޭނާގެ ޖިންސީ ގުނަވަން ހާމަވާ ގޮތަށް ބަލައި ފާސްކުރުމުގެ އިޚްތިޔާރު ފުލުހުންނަށް ލިބޭނެ ކަމަށް ވެސް ބުނެފައިވެއެވެ.\nއަދި ހަނގުރާމައެއްގައި ބައިވެރިވުމަށް ދިއުމާއި ހަނގުރާމަ އަށް ދިއުމަށް ހިތްވަރު ދިނުމާއި ހަނގުރާމަ އަށް މީހަކު ފޮނުވުމާއި ހަނގުރާމަ އަށް މީހަކު ފޮނުވަން މަސައްކަތް ކުރުން ފަދަ ކަންކަމުން ވެސް މީހުން ކުށްވެރިވާނެ ކަމަށް ވެސް ބިލްގައި ބުނެފައި ވެއެވެ.\nއަދި ޓެރަރިސްޓު ޖަމާއަތްތަކަށް ތާއީދުކޮށް، އެ މީހުންނަށް ހިތްވަރުދީ ހިޔާލު ފާޅުކުރާ ނަމަ، އެއީ ވެސް ބިލްގައިވާ ގޮތުން ބޮޑެތި އަދަބުތަކެއް ލިބޭނެ ކުށްތަކެއް ކަމަށް ވެސް ބިލްގައި ވަނީ ބަޔާންކޮށްފައެވެ.\nމިސްކިތަކުން ފަންކާއެއް ވަގަށް ނަގަން އުޅުނު މީހަކު ހައްޔަރުކޮށްފި\nއޮކްޓޯބަރ 23, 2019 23:34\nއޮކްޓޯބަރ 24, 2019 08:05\nމިނުވާނެ ތެދަކަށް. ދިވެހިންނަކީ ޓެރަރިސްޓުންނަށް ހަދަން މިހާރު އެމަސައްކަތްކުރަނީ. އިސްލާމްދީނަކީ މީހުން މަރާ އަނިޔާވެރި ދީނެއްކަމަށް ބުނެ ނެރުނު ރިޕޯޓް ލިޔުނު މީހުންނާ ސަޕޯޓްދިން މީހުން ރާއްޖެގެނެވޭނީ އިސްލާމްދީނުގެ ގޯސްކަން ހިތްތަކަށް ވައްދައިގެން ކަމަށްވާތީ ސަރުކާރުން ހިންގާ ބޮޑު ޖަރީމާއެއް.\nއޮކްޓޯބަރ 24, 2019 08:08\nސަރުކާރުން ބޭނުންވާނީ، ތަންކޮޅެއް ދީނުގެ ލޯބީގަ ލޮއީފް މީހުން އެމީހުން ބޭނުންވާގޮތަށް އަނބުރުވަން. އެކަމަށްޓަކައި މީހުން ހައްޔަރުކޮށް ދޮގު ތުހުމަތު ކުރަމުންދާނެ. އޭގެން ސަލާމަތްވާނެ މުސްލިމް ދިވެއްސެއްނެތް. ހަމައެކަނި ސަލާމަތްތެރިކަން މިސަރުކާރުންދޭނީ، އިސްލާމްދީނަށް ފުރައްސާރަކުރާމީހުންނަށް. އޭގެ ހެއްކެތް މޑނ ގެ ރިޕޯޓް ހެދި އެންމެން ގައުމުން ފޮނުވާލާ، ދައުލަތުން މުސާރަ ދީފަ އެބައިތިއްބަނީ.\nއޮކްޓޯބަރ 24, 2019 08:09\nއުފާ ކުރާނެކަމެއްނެތް. މާދަމާ ތިބާ ކަމުގައިވުންވެސް ވަރަށް ކައިރި.\nއޮކްޓޯބަރ 23, 2019 23:40\nރާއްޖޭގައި ފުޅާ ދާއިރާއެއްގައި ލާދީނީ ފިކުރު ފެތުރުމާ، ބޭރު ގައުމުތަކުން ލާދީނިއްޔަތު ކިޔަވަން ދިވެހިން ފޮނުވުމުގައި އިސްކޮށް ހަރަކާތްތެރިވާ ކަމަށް ތުހުމަތު ކުރެވޭ މީހުން ވެސް ހައްޔަރު ކުރަންޖެހޭ.\nއޮކްޓޯބަރ 24, 2019 00:06\nރާއްޖޭގައި ފުޅާ ދާއިރާއެއްގައި ލާދީނީ ފިކުރު ފަތުރާ އިސްލާމް ދީނަށް ޖޯކް ޖެހުމަށް މީހުން ރެކްރޫޓް ކުރާ ބޮޑު ވަގު ވެސް ހައްޔަރު ކުރޭ\nއޮކްޓޯބަރ 24, 2019 04:47\nއޮޅިގެންވެސް އެކަމެއް ނުކުރާނެ. އެހެންވެގެން ނޫންތޯ ކޯޓު އަމުރަކާ ނުލައި ހައްޔަރުކުރުމަށް ޓެރަރިޒަމް ގާނޫނަށް އިސްލާހު ގެނެސް ރައީސް ތަސްދީގު ކުރެއްވެސް. މިއީ ވެރިކަންކުރާ ބާރާއި ގާނޫނުހަދާ ބާރު ގުޅިގެން އެމީހުން ބޭނުންވާ ބަޔަކު ފްރޭމްކޮށް ހައްޔަރުކުރުމަށް ގާނޫނީ އިމުގެ ތެރެއަށް ވައްދާފައިވާ ކަމެެއް. މިކަމުން އެންމެ ނުރައްކާ ބޮޑުވާނީ ދީނީ ޢިލްމުވެރިންނަށް. ދީނާ އެއްކޮޅަށް ވަކާލާތުކުރާ ފަރާތްތަކަށް. ދިން ހަލާކު ކުރާ މީހުން މިހާރުވެސް އެވަނީ ގާނޫނު ފާސްކޮށްފަ އެކަމަށް ގޮންޖަހާފައި. އަދި އެމީހުން ރާއްޖެ އިން ފުރުވާލާފައި އެމީހުން ހޯދަން އެއުޅެނީ ވެސް.\nއޮކްޓޯބަރ 24, 2019 05:33\nތިކަމުގަ ހަ އްޔަރު ކުރަންޖެހެނީ ނަޝީދު.\nއޮކްޓޯބަރ 23, 2019 23:42\nއަދިވެސް ތިމީހުން ތަ ހައްޔަރު ކުރަން ވީ އެމް ސީ\nއޮކްޓޯބަރ 24, 2019 01:54\nޢެޔޮށް ރަނގަޅު މީހުން ކީށްކުރަން ތަ ތި ހަށްޔަރުކުރަނީ ، ބަލަ މިހިރަ މޮޔާ މސީ ހަމީދޫ.\nއޮކްޓޯބަރ 24, 2019 08:10\nދައްޖާލު އަރާނެކަމާއި، ފިތުނަ ފަސާދައިން ދުނިޔެ ހަލާކު ކުރާނެކަން އަހަރެމެންނަށް އެނގިފައިވަނީ. އެކަމަކު ނޭނގުނު އެއްޗަކީ، ދިވެހިރާއްޖޭގެ "ރަނގަ މީހާ" ގެ ލަގަބާއެކުކަން ދައްޖާލު ފާޅުވާނީ.\nއޮކްޓޯބަރ 23, 2019 23:56\nބަލަ ގަބޯ ސަރުކާރުގެ ވެރިންނޭ. އިބޫ އަންނި ކީއްވެގަނެގެންތަ ތިއުޅެނީ. ތިދުއްވާ ދެބޯގެރި ރައްޔިތުންނަށް ނިކަން ރަނގަޅަށް އިނގޭ. އެމްޑީއެންގެ ރިޕޯޓްގެ ކަންތައްތައް އޮއްބާލަން ކޮށްފަ ނުކުރާނި ކަމެއް ނޭނގިގެން އުޅެންޔާ ވެރިކަން ދޫކޮށްލައިފަ ފައިބައިފަ ބުނެބަލަ ތިންމަންމެންނަކަށް ނުވާނޭ ރައީސް ޔާމީން ތަރައްޤީގެ މަޝްރޫއުތައް ހިންގާކަށް. ދީނަރަށް ފުރައްސާރަކޮށްކޮށް ތިއްބަ މިގައުމު މިއޮށް އަނދަވަޅަކަށް ވެއްޓެނި. އިޖުތިމާއީ ދީނީ އިގްތިސާދީ ފޭރާން ހަލާކުވެ ބޮއްސުންލަނީ މިއޮއް.\nއެލެކްސް ނަޝީދު ބުރި\nއޮކްޓޯބަރ 24, 2019 00:01\nލާދީނީ ދީނަށް ރަސޫލާ ﷺ އަށް ފުރައްސާރަ ކުރާ މީހުން އަރާމުގަ، ފާޅުގަ ލިޔެފަ އޮތް އެތި ފެންނަން އޮތް އިރު ވެސް ހައްޔަރު ނުކުރެވޭ. ލާދީނީ ކިޔަނީ ކިޔަންވެގެން\nއޮކްޓޯބަރ 24, 2019 00:12\nތިދަނީ މާ މައްޗަށް. ތިޔަހެން ކަންތައްކުރާތީއޭ ބޭރުޤައުމުތަކުގައިވެސް ބޮންގޮއްވުންތަކާއި ބަދަލުހިފުމުގެ ރޫހު އަށަގަންނަނީ. ކޮންމެ ޤައުމެއްވެސް އެބައިމީހުން އަމިއްލައަށް ބޯ ބޮނޑިއެއް އެއީ. މިހާރު ރާއްޖޭގަވެސް ތިބޮނޑި ބުއީ ތި. މަތިވެރިވެގެންވާ އިސްލާމްދީނަށް ހިތުހުރިއެއްޗެއްގޮވާފަ ހަމަ ފިލައިގެން ދާންވި ނޫނި ފިލާ އޮންނަންވީ. އެކަމު ދީނަށް އުޅޭމީހެއްވެއްޖެއާ ދަމާކޫތާފަ އޮރިޔާންކޮށްފަ ހައްޔަރުކުރަނީ....ކަލޭމެން ހަނދާންކުރާތި ކަލޭމެން އަމިއްލައަށް ތިބޮނޑި ބޮނީ.......!\nއޮކްޓޯބަރ 24, 2019 00:24\nޝަހިންދާ އިބިލީސް ހައްޔަރުކޮށްބަލަ ހެޔޮނުވާނެ\nއޮކްޓޯބަރ 24, 2019 00:29\nވެއްޓެނީ ވެއްޓެނީ. ދެންމެ ނާސާއިން ހާމަކުރިގޮތުގައި ވަރަަށްބާރަށް ވެއްޓެން އަންނަ ސަރުކާރެއް ދުނިޔެއާ ދިމާލަށް ދަތުރު ކުރަމުން އެބަދޭ. މިވަގުތު ޖަޕާނަށް ވަރަށް ސާފުކޮށް އެ ސަރުކާރު ފެންނަކަމަށް ކުރީގެ އެމްޕެރަރ ނަރުހީޓޯ ވިދާޚުވެއްޖެ. ހަބުލް ޓެލެސްކޯޕުން ދައްކާގޮތުން މި ސަރުކާރު ފެންނަ ފެނުމަށް ވައްތަރީ ކިނބުލަކާ. މި ސަރުކާރު ވެއްޓި ޖެހޭގޮތަކުން ކިނބުލުގެ އަނގަޔާ އަތާ ދިމާވާ މީހުންނަށް ގަޑިއެއްހާ އިރަށް، ހޯއްގޮވާ ކެއްސުން ޖެހިދާނެ ކަމަށްވެސް ނާސާއިން މަޢުލޫމާތުދިން. ކުދީންނޭ ކުދީންނޭ ރައްކާވެ ތިބިއްޔާ ދަތުރު.\nއޮކްޓޯބަރ 24, 2019 09:37\nއޮކްޓޯބަރ 24, 2019 00:35\nހަރުކަށި އަދި ހައްދު ފަހަނަޅައިފައިވާ ފިކުރުތައް:\n1. އިސްލާމް ދީނަށް ޖޯކް ޖެހުން.\n2. އިސްލާމް ދީނަށް ޖޯކް ޖަހާ ޓެރަރިސްޓް ޖަމާޢަތްތައް ހިމާޔަތް ކުރުން.\n3. އިސްލާމް ދީނަށް ޖޯކް ޖަހާނެ މީހުން ރެކްރޫޓް ކުރުން.\n4. ހައްޤަކާނުލާ އިންސާނުން މެރުން.\n5. ފުޅާ ދާއިރާ އެއްގައި މުއުމިނުން ފުރޭމް ކުރުން.\n6. މުއުމިނުން ފްރޭމް ކުރުމަށް ޝޭހުން ރެކްރޫޓް ކުރުން ނުވަތަ ގަނެލުން.\n7. ސިހުރު ހެދުމާ ސިހުރު ހެދުވުން.\n8. ތަން ތަން ގޮއްވާ ހައްގަކާ ނުލާ މީސްތަކުން މެރުން.\n9. މުއުމިނުންގެ އަބީންނަށާ އާއިލާ އަށް ސިހުރު ހާދާ ބަލިކަށިކޮށްލުން ނުވަތަ މަރާލުން.\nމިކަން ކަމަކީ އިސްލާމް ދީން އެކީ މިބިން މަތިން ފޮހެލުމަށް ދުރާލާ ރޭވިގެން ހިންގާ ޖަރީމާތަކެއް.\nއޮކްޓޯބަރ 24, 2019 00:51\nމި ގައުމުގަ ތިބި ލާދީނީ އެތީސްޓުން ބައިތިއްބާފަ ރަނގަޅައް އުޅޭމީހުނައް ދުއްޕާން ކުރަންޏާ އޭގެ މާނަ އަކީ އިބޫ އަކީވެސް ލާދީނީ މީހެކޭ\nއޮކްޓޯބަރ 24, 2019 01:22\nހަނގުރާމައަށް މީހުން ތަމްރީނުކޮށް އަދި ފޮނުވާކަމަށް ތުހުމަތު ކުރެވޭތީ ހައްޔަރުކުރީ. ފާޅުގައި އިސްލާމްދީނަށާއި މާތް ރަސޫލާ ޞޢވ އަށް ފުރައްސާރަ ކުރި އެންމެން ހައްޔަރު ކުރުމެއްނެތި ރައްޔިތުންނަށް ސިއްރުން ވަލުފަރާތުން ނެރެ، މުޅި ދުނިޔޭގައި މިނިވަންކަމާއި އެކު އުދުހި އަދި ދީނުގެ ޢަދުއްވުންގެ މަދަދާ ހިމާޔަތް ހޯދައިގެން ތިބެ އެމީހުންގެ އެނުބައި ޢަމަލުތައް ކުރިއަށް ގެންދާނެ ފުރުސަތު ފަހިކޮށްދިނީ.\nއޮކްޓޯބަރ 24, 2019 01:36\nއެއްބަޔަކު ގޭގައޮއްވާ އުފުރޭ އެކަމު އަނެއްބަޔަކު ހަމައެއޮށް ލާހޫރެނީ މިނިވަންކަންމަތީ....އެމީހުން ކީއްވެހޭ ތިހެން ނުގެންދެވެންވީ؟ މި ކޮމެންޓް ޖަހައިވެސް ނުދޭނެ ތޯއްޗެއް\nއޮކްޓޯބަރ 24, 2019 06:13\nއެމް ޑީ އެން ގެ މައްސަލަގެ މީހުން އަދިވެސް ނުފެންނަނީ ތޯ ނުވަތަ ރާއްޖޭގައި ނެތީތޯ . ޢެކަމަކު ސަރުކާރުގެ މަގާމުތަކުގައ ތިބި މީހުން ތިބޭނެތާ .\nއޮކްޓޯބަރ 24, 2019 06:39\nރާއްޖޭގައި ޣައިރު ދީން ފަތުރައި ފުޅާކުރަން ހިތްވަރުދީ އެކަމަށް ވަކާލާތުކޮށް، އެ ބީދައިން އެކިއެކި މީސްމީހުން ކުރާ ކަންކަން ދިފާޢުކޮށް ވާހަކަ ދައްކާ އެކަމާ މެދު ފިޔަވަޅެއް އަޅާފާނެތީ ނުފޫޒުފޯރުވާ ކަމަށް ޝައްކު ކުރެވޭ މީހަކު ނިކަން ޢިއްޒަތްތެރި ބޮޑު ގޮނޑިއެއްގައި އެބައިން. ބޮލަކަށް ކަނދުރާއަކަށް ޝާހާ ޝައުކަތަކާ ސަޕޯޓަކަށް ނުބަލައި އޭނާވެސް އަވަހަށް ހައްޔަރު ކުރަން ގޮވާލަން\nއޮކްޓޯބަރ 24, 2019 07:35\nކޮބާ މުރުތައްދުވެ، ދީނަށް ފުރައްސާރަ ކުރާ މީހުން. ހައްޔަރު ނުކުރެވޭނެ، ނުވެސްކުރެވޭނެ، ކުރާކަށް ބޭނުމެއްވެސް ނުވޭ، އެހާ ގާބިލްކަމެއްވެސް ތިމީހުންގެ ނުހުންނާނެ. ވަރަށް ވެދުން.\nއޮކްޓޯބަރ 24, 2019 08:06\nމިއީ އަސްލެއް އޭގައި ނެތްކަންކަން. އިސްލާމްދީނުގެ ދިފާއުގައި މަސައްކަތް ކުރާ އެންމެ ވަރުގަދަ މީހުން އުފުރާލުމަށް ހިންގާ ބޮޑު ޖަރީމާއެއް.\nއޮކްޓޯބަރ 24, 2019 08:16\nއަސްލެއްތަ މިއީ؟ މިސަރުކަރުން ތެދަށް ވާހަކަ ދެއްކިތަ؟ 10 މަހުގެ ރެކޯޑް ބަލާބަލަ. ހުންނާނީ ހުސް ދޮގު. އަތުޖެހުނު ދިވެއްސެއް ހައްޔަރުކޮށް އެމީހެއްގެ ބޮލުގައި ޖިހާދީ އަޅުވާނެ. ބޭނުމަކީ އެއްކަމެއް. އިސްލާމްދީނުގެ ބިރުވެރިކަން ދިވެހިންގެ ހިތްތަކަށް ވެއްދުން.\nހަނގުރާމައަށް މީހުން ފޮނުވާ މީހުންނާއި އިސްލާމްދީނަށް ލޯބި ހުރި މީހުން ނިކަން ފަސޭހައިން ހޯދާ ހައްޔަރު ކުރެވޭ... އެކަމަކު، ޑިމޮކްރަސީ ނެޓްވޯކްގެ ނަމުގައި ހިންގާ ސެކިއުލަރ ނެޓްވޯކް އުވާނުލެވޭ. އަދި މިގައުމުގައި ސެކިއުލަރވިސްނުން އިތުރުކޮށް އިސްލާމްދީން ހަލާކުކޮށްލަން ފާޅުގައި ނުކުތް ބައިގަނޑު ހައްޔަރެއް ނުކުރެވުނު.\nއޮކްޓޯބަރ 24, 2019 08:18\nތިއީ ފޭކް ގަބޫލެއް ނުކުރެވޭ. ތިއީ ލާދީނިއްޔަތުގަ މަތިއަޅަން ކުރި ކަމެއް.\nއޮކްޓޯބަރ 24, 2019 08:24\nދީނަށް ފުރައްސާރަކުރާ މީހުންވެސް ތިގޮތަށް ހައްޔަތުކުރަން ފެނެއި މީ ފާސް ނުކުރެވޭނެ ޤާނޫނެއްނޫން އިންސާފަށް ލޯބޮކުރޭ\nއޮކްޓޯބަރ 24, 2019 08:41\nމިތަނުގައި ހުޅަނގުގެ ޔަހޫދީ ދީންތައް ފަތުރަން މަސައްކަތްކުރާ ޓެރެރިސްޓުން ހައްޔަރުކޮށްބަލަ.\nއޮކްޓޯބަރ 25, 2019 00:06\nދީނަށް ފުރަށްސާރަ ކުރާ މީހުން ހައްޔަރު ކުރަން އެތައް ބަޔަކު ގޮވާލީމަ ވެސް އެކަމެއް ނުވި....އެކަމަކު ޓެރޮރިސްޓެއް ކަމައް ޝައްކު ކުރެވޭތީވެ ވަގުތުން ވަގުތައް އެއްމެ ސިކުންތެއް ވެސް މަޑު ނުކޮށް ހައްޔަރުު ކުރޭބެ...މިވަރުން ވެސް މި ރާއްޖޭގެ ރައްޔިތުންގެ ލޯތަކެއް ނުހުޅުވެ...މިހެން ޖެހީމަ ދެން އަންނާނީ މަ ހައްޔަރު ކުރަން ހަރުކަށި ފިކުރަށް ބާރުދެނީޔޭ ކިޔާފަ...ވަރަށް ވާހަކަަަ....


ވައިޓް ބެރެޑަށް ވުރެ، ބްރައުުން ބްރެޑްގެ ފައިދާ ބޮޑު | Jazeera\tވައިޓް ބެރެޑަށް ވުރެ، ބްރައުުން ބްރެޑްގެ ފައިދާ ބޮޑު - Jazeera\nވައިޓް ބެރެޑަށް ވުރެ، ބްރައުުން ބްރެޑްގެ ފައިދާ ބޮޑު\nއާމިނަތު އަޙުމާ May 1, 2019 56 views0\nބްރައުން ބްރެޑަކީ ޕާންތަކުގެ ތެރެއިން ފިހާރަތަކާއި ބޭކަރީތަކުނެ ލިބެން ހުންނަ މުށި ކުލައިގެ ޕާނެކެވެ. އާންމުކޮށް ދިވެހިން އެންމެ ކުރީއްސުރެ ބޭނުންކޮށް އުޅުނީ ވައިޓް ބްރެޑް ނުވަތަ ހުދުކުލައިގެ ޕާންކަމަށް ވިޔަސް ފަހުން ފަހަކަށް އައިސް ދިވެހިންގެ ތެރޭގައިވެސް ބްރައުން ބްރެޑް ބޭނުންކުރާ މިންވަރު އަންނަނީ އިތުރުވަމުންނެވެ. ގިނަ މީހުން އަންނަނީ ބޭނުން ކުރަނީ ވަކި ވައްތަރެއްގެ ޕާނެއް ކަމަށްބުނެ ބަހުސްތައް ކުރިއަށް ގެންދަމުންނެވެ. ދެ ވައްތަރުގެ ޕާނުގައިވެސް ސިއްހީފައިދާތައް ހުރެއެވެ.\nނަމަވެސް މިތަނުން އިޚްތިޔާރުކުރަންވީ ކޮން ވައްތަރެއްގެ ޕާނެއްކަމާއި އެއީ ކީއްވެގެން ކުރަން ޖެހޭ ކަމެއްކަން ގިނަ މީހުންނަކަށް ނޭނގެއެވެ.\nކޮންމެ ކަހަލަގެ ޕާނެއްވެސް ހެދިފައި ހުންނާނީ ފުށުންނެވެ. ވީޓް ފްްލާވަރ ނުވަތަ ފުށް ހެދިފައިވަނީ ތިން ބަޔަކުންނެވެ. އެއީ އެންޑޯސްޕާމް، ޖާމް އަދި ބްރޭން އެވެ. އެންޑޯސްޕާމްއަކީ ފާނުގެ ގްރެއިންގެ މެދުގައިވާ އެއްޗެވެ. އޭގައި އެކުލެވިގެންވަނީ ޕްރޮޓީންއާއި ސްޓާޗްއެވެ. އެންޑޯސްޕާމެއްގެ ނިމޭތާގައި އަބަދުވެސް ޖާމްއެއް އިންނާނެއެވެ. ޖާމްއަކީ ސްޕްރައުޓްތައް ޖާމިނޭޓްވާ ތަނެވެ. މިތާގައި އެކުލެވިގެންވަނީ ޕާނެއްގ ހުރިހާ ވިޓަމިންތަކަކާއި މިނަރަލްތަކެކެވެ. އެންޑޯސްޕާމާއި ޖާމް ވަށާލެވިފައިވަނީ ބްރޭން އިންނެވެ. ބްރޭންގައި އެކުލެބިގެންވާ ބައެއް މާއްދާތަކަށް ބަލާއިރުގައި ފައިބަރ އާއި މި ނޫންވެސް ފައިދާހުރި މާއްދާތައް ހިމެނެއެވެ.\nވައިޓް ބްރެޑްގެ ފުށަކީ ވަރަށް ގިނަ ޕްރެސެސްތަކުގެ ތެރެއިން ހެދިފައިވާ ފުށްގަނޑެކެވެ. އެ ގޮތުން ހުދު ޕާނުގެ ޖާމް ނަމަކަށް ކިޔޭ ބަޔާއި ބްރޭން ނަމަކަށް ކިޔޭ ބައި ވަކިކޮށްލެވެއެވެ. އޭރުން ޕާނުގައި ބާކީ ހުންނާނީ ހުދު، ސްޓާރޗުން ފުރިފައިވާ އެންޑޯސްޕާމް އެކަންޏެވެ. އެންޑޯސްޕާމަކީ ވީޓް ފްލާވާގައި އެންމެ ގިނައިން އެކުލެވިގެންވާ ޕާން މާއްދާކަމަށް ވިނަމަވެސް ފައިދާހުރި މާއްދާތައް އެންމެ މަދުން އެކުލެވޭ ބަޔަކީ މިއީއެވެ.\nބްރައުން ބްރެޑްގެ ފުށުގައި ޖާމްއާއި ބްރޭން އެކުލެވިގެން ވުމުގެ ސަބަބުން އޭގައި މާ ގިނަ ސިއްހަތަށް ފައިދާހުރި މާއްދާތައްވެސް އެކުލެވިގެންވެއެވެ. އެހެންކަމުން ހުދު ޕާނަށް ވުރެ ގިނަ ހަށިގަނޑަށް ފައިދާހުރި މާއްދާތައް ބްރައުން ބްރެޑްގައި އެކުލެވިގެންވެއެވެ.\nނިއުޓްރިޝަންތަކަށް ބަލާއިރު ބްރައުން ބްރެޑަކީ ފައިބަރ، ޕްރޮޓީން، ވިޓަމިން އީ، ބީ-ވިޓަމިންސް، މެންގަނީސް، މެގްނީޝިއަމް އަދި އަޔަން ފަދަ އެތަކެއް ފައިދާހުރި މާއްދާތަކަކުން މުއްސަނދިވެފައިވާ ކާނާއެކެވެ.


Internet Ge Emme Dhah Speed Kanda'alhanee! - Vaguthu\nއިންޓަނެޓްގެ އެންމެ ދަށް ސްޕީޑް ކަނޑައަޅަނީ\n9 މަސް ކުރިން ( އޮކްޓޯބަރ 17, 2019 )\nބްރޯޑްބޭންޑް ޕޮލިސީ އެކުލަވާލުމުން އިންޓަރނެޓްގެ އެންމެ ދަށް ސްޕީޑް ކަނޑައެޅޭނެ ކަމަށް ކޮމިއުނިކޭޝަން ސައިންސް އެންޑް ޓެކްނޮލޮޖީ މިނިސްޓަރު މުހައްމަދު މަލީހް ޖަމާލް ވިދާޅުވެއްޖެ އެވެ.\nމިނިސްޓަރު މިހެން ވިދާޅުވީ ޤައުމީ ތަރއްޤީއާއި ތަރިކައާއި ބެހޭ ކޮމިޓީގައި ވާހަކަ ދައްކަވަމުންނެވެ. މިނިސްޓަރު ވިދާޅުވީ ބްރޯޑްބޭންޑް ޕޮލިސީ ކަނޑައެޅުމާއެކު ރާޢްޖޭގައި ބޭނުންކުރާ އިންޓަރނެޓްގެ އަގު ހެޔޮކޮށް އެންމެ ދަށް ސްޕީޑުގެ ގޮތުގައި 30 އެމްބީޕީއެސް ކަނޑައެޅިގެންދާނެ ކަމަށެވެ. އަދި ޓޮޕްއަޕް ކުރާ ޑޭޓާ ޖެހިގެން އަންނަ މަހަށް ދާ ގޮތަށް ހަމަޖެހޭނެ ކަމަށްވެސް މިނިސްޓަރު މަލީހް ވިދާޅުވި އެވެ.\nމި ކޮމިޓީގައި ވާހަކަ ދައްކަވަމުން އެ މިނިސްޓްރީގެ ސްޓޭޓް މިނިސްޓަރު އަފްޒަލް އިބްރާހިމް ވިދާޅުވީ ދުނިޔޭގެ އެހެނިހެން ޤައުމުތަކުގައި ބްރޯޑްބޭން ޕޮލިސީ އެކުލަވާފައިވާގޮތް ބަލައި އެސެސްމެންޓްތަށް މިހާރު ހަދަމުންދާ ކަމަށެވެ.\nއިންޓަރނެޓް އަގުހެޔޮކުރުމަކީ ރައީސުލްޖުމްހޫރޮއްޔާ އިބްރާހިމް މުހައްމަދު ސޯލިހްގެ ރިޔާސީ ވަޢުދުތަކުގެ ތެރޭގައި ހިމެނޭ ވަޢުދަކަށްވާއިރު ވެރިކަމަށް އަހަރު ފުރުމާ ގާތްވެފައިވާއިރުވެސް އިންޓަރނެޓް އަގުހެޔޮވެފައިނުވާތީ ރައްޔިތުންގެ ފާޑުކިޔުންތައް އެމަނިކުފާނަށް ވަނީ ވަރަށް ބޮޑަށް އަމާޒުވެފައެވެ.\nރައްޔިތުންގެ ފާޑުކިޔުންތަކާ ގުޅިގެން ކޮމިއުނިކޭޝަން މިނިސްޓްރީން ބުނެފައިވަނީ މިއަހަރު ތެރޭގައި އިންޓަރނެޓްގެ އަގު ހެޔޮ ނުވާނެ ކަމަށެވެ. އަދި ސަރުކާރުގެ ސްޓްރެޓަޖިކް އެކްޝަން ޕްލޭންގައިވާ ގޮތުގައި އިންޓަރނެޓް އަގުހެޔޮކުރުމުގެ މަސައްކަތްތައް ކުރުމަށް ހަމަޖެހިފައިވަނީ އަންނަ އަހަރާއި 2021ވަނަ އަހަރުގައި ކަމަށެވެ. އިންޓަރނެޓް އަގުހެޔޮކުރުމަށް ސަރުކާރުން ގެންގުޅޭ ސިޔާސަތަކީ ޓެލެކޮމް ކުންފުނިތަކުގެ މެދުގައި ވާދަވެރިކަން އިތުރުކުރުމެވެ.\nކޮވިޑް-19: މުވާސަލާތީ ކުންފުނިތަކުން، ރަނގަޅު ފެންވަރެއްގައި ދަނީ ޚިދުމަތްތައް ދެމުން - މަލީހް\nއިންޓަނެޓަކީ އަސާސީ ޚިދުމަތަކަށް ހެދުމުގެ ވިސްނުން އެބަހުރި: މަލީހު\nއޮކްޓޯބަރ 17, 2019 13:26\nހުސްއަނގަ އެއްކަމެއވެސް ނުވާނެ، ކު ރަނީ ކު ރަނީ، އަންނަނީ އަންނަނީ، މިވަ ރެއްގަ،\nއޮކްޓޯބަރ 17, 2019 13:35\nއިންޓަރނެޓް އަގު ހެޔޮކުރަންޖެހޭ، އިންޓަނެޓް ހަގުހެޔޮކުރަނީ، އިންޓަނެޓް އަގުހެޔޮކުރުމުގެ މަޝްވަރާނިމުނުތާ އެތައްދުވަހެއް، އިންޓަނެޓް އަގުހެޔޮކުރެވޭނީ ރައީސައް، އިންޓަނެޓް އަގުހެޔޮކުރާނީ އަންނަ އަހަރު، އިންޓަނެޓް، އިންޓަނެޓް، އިންޓަނެޓް... މަލީހޫ.. މީ ރައިވަރެއްތަ، ފަރިއްސެއްތަ\nއޮކްޓޯބަރ 17, 2019 21:24\nފަރިއްސެއްވެސް ނޫން، ރައިވަރެއްވެސްނޫން. ތިއީ ސީދާ އާޅެމެއް\nމަށަށް ޔަޤީންވަނީ މި މިނިސްޓަރު އުޅެނީ އިންޓަނެޓާ އިނދެގެންކަމަށް!\nއޮކްޓޯބަރ 17, 2019 15:01\nމަލީހު މީކުރީގެ ސަރުކާރުގައިވެސް ބޮޑު ފެއިލިއަރއެއް. ރައީސް ނަޝީދުނަމަ ނުގެންގުޅޭނެ.\nއޮކްޓޯބަރ 17, 2019 19:37\nއޭރުން ބިލް ބޮޑުވީނު..\nޢެއީ މިސަރުކާރު ހިނގާ ސްޕީޑުތަ؟ ...\nއެހެން ވިއްޔާ ތިޔަސްޕީޑު ބޭނުމެއްނޫން..... ސާފު؟؟؟؟


vnews - January 14 ga inthikhaab nubeyvveynekan yageen vejje\nކަނޑައެޅި ތާރީޚުގައި އިންތިޚާބު ނުބޭއްވޭނެކަން ޔަގީންވެއްޖެ\n16 ޑިސެމްބަރ 2016\nމީގެ ކުރިން ބޭއްވި އިންތިޚާބެއްގެ ތެރެއިން -- ވީފައިލް ފޮޓޯ\nލޯކަލް ކައުންސިލް އިންތިޚާބު ބޭއްވުމަށް އިލެކްޝަންސް ކޮމިޝަނުން ކަނޑައެޅި ތާރީޚުގައި އިންތިޚާބު ނުބޭއްވޭނެކަން ޔަގީންވެއްޖެއެވެ.\nކުރިއަށް އޮތް ލޯކަލް ކައުންސިލް އިންތިޚާބު ބޭއްވުމަށް އިލެކްޝަންސް ކޮމިޝަނުން ކަނޑައަޅާފައިވާ ތާރީޚަކީ އަންނަ ޖެނުއަރީ މަހުގެ 14 ވަނަ ދުވަހެވެ. މިތާރީޚަށް އިންތިޚާބަށް ތައްޔާރުނުވެވޭ ކަމަށްބުނެ ވެރިކަން ކުރާ ޕީޕީއެމުން ކޯޓަށް ހުށަހެޅި މައްސަލައަކާ ގުޅިގެން ކޯޓުން ވަނީ ދެމަސްދުވަހަށް އިންތިޚާބު ފަސްކޮށްފައެވެ.\nކޯޓު ހުކުމާ ގުޅިގެން އިލެކްޝަންސް ކޮމިޝަނުން ވަނީ އިންތިޚާބުގެ ބައެއް ކަންކަމުގެ ތާރީޚުތަކަށް ބަދަލުގެނެސްފައެވެ. އެގޮތުން ރަށުން ބޭރުގައި ވޯޓުލާ މީހުން ރީރަޖިސްޓްރީކުރުމަށާއި، އޮބްޒާވަރުންނާއި މޮނިޓަރުން ރަޖިސްޓްރީ ކުރުމަށް ދިން މުއްދަތު ޑިސެމްބަރު 14ގެ ނިޔަލަށް އިތުރުކުރިއެވެ. ނަމަވެސް ކެންޑިޑޭޓުންގެ ފޯމު ހުށަހެޅުމަށް އޮތް މުއްދަތު ޑިސެމްބަރު މަހުގެ އެއްވަނަ ދުވަހު ހަމަވެ، އެކަމަށް އިތުރު ފުރުސަތެއް އިލެކްޝަންސް ކޮމިޝަނުން ދީފައެއް ނުވެއެވެ.\nކެންޑިޑޭޓުންގެ ގުރުއަތުނެގުމާއި ނަން ތަރުތީބުކުރުން ޑިސެމްބަރު6ވަނަ ދުވަހުގެ ހެނދުނު 10:00ގައި ބާއްވަން ކުރިން ތާވަލުކޮށްފައި އޮތް ނަމަވެސް ކުއްލިގޮތަކަށް އިލެކްޝަންސް ކޮމިޝަނުން ވަނީ އެކަން ފަސްކޮށްފައެވެ. ވީޓީވީގައި ވާހަކަފުޅު ދައްކަވަމުން އިލެކްޝަންސް ކޮމިޝަނުގެ ސެކްރެޓަރީ ޖެނެރަލް އަހުމަދު އަލީ އޭރު ވިދާޅުވީ ކެންޑިޑޭޓުންގެ ނަން ތަރުތީބުކުރުން ފަސްކޮށްލީ ގާނޫނު ބުނާގޮތުން ރަސްމީ ކެމްޕޭނަށް ކެންޑިޑޭޓުންނަށް މަދުވެގެން 28 ދުވަސް ދޭންޖެހޭއިރު ފަހުގެ ތާރީޚެއްގައި ނަން ތަރުތީބުކުރުން ބޭއްވިޔަސް އެ މުއްދަތު ލިބޭނެތީ ކަމަށެވެ.\nމިއަދުން ފެށިގެން ގުނާއިރު ޖެނުއަރީ 14 ވަނަ ދުވަހާ ހަމައަށް ބާކީއޮތީ ބަރާބަރު 28 ދުވަހެވެ. މިވަގުތާ ހަމައަށްވެސް އިލެކްޝަންސް ކޮމިޝަނުން ކެންޑިޑޭޓުންގެ ނަން ތަރުތީބުކޮށްފައެއް ނުވެއެވެ. ނަމަވެސް ކެންޑިޑޭޓުންގެ ފޯމުތައް ޕްރޮސެސް ކުރުމުގެ މަސައްކަތް ނިމިފައިވާ ކަމަށް ކޮމިޝަނުން ބުނެއެވެ. ކެންޑިޑޭޓުންގެ ކެންޑިޑެސީއާ މެދު ހިތްހަމަނުޖެހުމެއް އުޅޭނަމަ އޭގެ ތެރެއިން ބައެއް ކަންކަން ނިންމަން ޖެހެނީ ކޯޓުންނެވެ. ނަމަވެސް އިންތިޚާބު ފަސްކުރުމަށް ކޯޓުން ކުރި ހުކުމް އިސްތިއުނާފު ކޮށްފައިވާތީ ބައެއް ޕާޓީތަކުން ތިބީ އެ މަރުހަލާގައި މިކަންކަމަށް ވެސް ހައްލު ލިބޭނެކަމުގެ އުންމީދުގައެވެ. އެހެންކަމުން އިލެކްޝަންސް ކޮމިޝަނުން ކަނޑައެޅި ތާރީޚުގައި އިންތިޚާބު ނުބޭއްވޭނެކަން މިވަނީ ޔަގީންވެފައެވެ.\nނަމަވެސް އިލެކްޝަންސް ކޮމިޝަނުގެ ސެކްރެޓަރީ ޖެނެރަލް އަހުމަދު އަލީ ވީނިއުސްއަށް ވިދާޅުވީ ކޮމިޝަނުގެ ނިންމުމަށް އަދިވެސް ބަދަލެއް ނާންނަ ކަމަށާއި މަސައްކަތް ކުރަނީ ޖެނުއަރީ 14ގައި އިންތިޚާބު ބޭއްވުމަށް ކަމަށެވެ.\nއަހުމަދު ވިދާޅުވީ ކޮމިޝަނުން ބޭނުންވަނީ ގާނޫނާ އެއްގޮތަށް އިންތިޚާބުގެ ހުރިހާ މަރުހަލާއެއް ވެސް ކުރިއަށް ގެންދިއުމަށް ކަމަށެވެ. އަދި ކެންޑިޑޭޓުންގެ ނަން ތަރުތީބު ނުކުރެވިގެން އުޅެނީ އިދާރީ ކަންކަން ނުނިމޭތީ ކަމަށް ވެސް ވިދާޅުވިއެވެ.\n"ކެންޑިޑޭޓުންގެ ނަން ތަރުތީބުކުރުމުގެ އިދާރީ ކަންކަން ނިންމަން އަޅުގަނޑުމެން ވަގުތުކޮޅެއް ބޭނުންވޭ. އެކަންކަން ނިންމަން މަސައްކަތް ކުރަމުން މިދަނީ. އަންނަ ހަފުތާ ފެށެންވާއިރަށް މިކަމުގެ އިދާރީ މަސައްކަތް ނިންމާލެވޭތޯ މިބަލަނީ" އަހުމަދު އަލީ ވިދާޅުވިއެވެ.\nއިލެކްޝަންސް ކޮމިޝަނުން ވަނީ އިންތިޚާބު ފަސްކުރުމަށް ސިވިލް ކޯޓުން ކުރި ހުކުމް ހައި ކޯޓުގައި އިސްތިއުނާފު ކޮށްފައެވެ. އަހުމަދު އަލީ ވިދާޅުވީ މައްސަލަ ބަލައިގަތްކަން ނުވަތަ ނޫންކަން ކޯޓުން އަދި ނާންގާ ކަމަށެވެ. އިލެކްޝަންސް ކޮމިޝަނުން މި މައްސަލަ ހައި ކޯޓަށް ހުށަހެޅިއިރުވެސް ކޯޓު އޮތީ ޗުއްޓީގައެވެ. މިމަސް ނިމެންދެން ގުނާނީ ކޯޓުގެ ރިސެސް މުއްދަތުގެ ގޮތުގައެވެ.\nކުރިއަށް އޮތް ލޯކަލް ކައުންސިލް އިންތިޚާބުގައި ވާދަކުރުމަށް ޖުމްލަ 934 މީހުން ފޯމު ހުށަހަޅާފައިވާ ކަމަށް އިލެކްޝަންސް ކޮމިޝަނުން ބުނެއެވެ. ކޮމިޝަނުން ހުޅުވާލި މުއްދަތު ހަމަވިއިރު މި އިންތިޚާބުގައި ވާދަކުރުމަށް ޕީޕީއެމްގެ ފަރާތުން އެއްވެސް ކެންޑިޑޭޓެއްގެ ފޯމު ހުށަހަޅާފައިނުވާ ކަމަށް އެޕާޓީން ވަނީ ބުނެފައެވެ.\nއިންތިޚާބަށް ކުރިމަތިލުމަށް ކެންޑިޑޭޓުންނަށް އިތުރު ވަގުތު ނުލިބޭނަމަ އިންތިޚާބު ފަސްކުރަން ކޯޓުން ނެރުނު ހުކުމުގެ ބޭނުމެއް ނެތް ކަމަށް ޕީޕީއެމްގެ ނާއިބުރައީސް އަބްދުއްރަހީމް އަބްދުﷲ ވިދާޅުވެފައިވެއެވެ. އަބްދުއްރަހީމް ވިދާޅުވީ ޕީޕީއެމްގެ ޓިކެޓު ހޯދުމަށް އާންމުކޮށް ހުޅުވާލުމުން 700 ވަރަކަށް ފޯމު ލިބިފައިވާ ކަމަށެވެ. ޕާޓީގެ ޓިކެޓަށް ކުރިމަތިލީ މީހުންގެ މެދުގައި ޕްރައިމަރީއެއް ބާއްވަންޖެހޭ ދާއިރާއެއް ވާނަމަ އެ ދާއިރާއެއްގައި ޕްރައިމަރީ ބާއްވާނެ ކަމަށް ވެސް ވިދާޅުވެފައިވެއެވެ.


ހަތަރު ދުވަހަށް ކްރޮސްރޯޑްސް ބަންދުކޮށްފި | Jazeera\tހަތަރު ދުވަހަށް ކްރޮސްރޯޑްސް ބަންދުކޮށްފި - Jazeera\nހަތަރު ދުވަހަށް ކްރޮސްރޯޑްސް ބަންދުކޮށްފި\nއައިމިނަތު ޔުމްނާ March 8, 2020 50 views0\nކްރޮސްރޯޑްސް މޯލްޑިވްސް އަށް ޒިޔާރަތްކުރާ ފަރާތްތަކަށް ނުދެވޭ ގޮތަށް، ވަގުތީގޮތުން އެތަން ބަންދުކޮށްފިއެވެ. މިއީ މިހާރު ފެތުރެމުންދާ ނުރައްކާތެރި ކޮރޯނާވައިރަސް އިން ރައްކާތެރި ވުމަށް އެޅި ފިޔަވަޅެކެވެ.\nކްރޮސްރޯޑްސް އިން މިރޭ ނެރުނު ބަޔާނުގައި ބުނެފައިވަނީ ތަނުގެ މުވައްޒަފުންނާއި، ގެސްޓުންގެ ސަލާމަތަށް ގިނަ ފިޔަވަޅުތަކެއް އަޅަމުން އަންނަ ކަމަށެވެ. އެގޮތުން މާދަމާ އިން ފެށިގެން މި މަހުގެ 12 ވާ ބުރާސްފަތި ދުވަހާ ހަމައަށް، ކްރޮސްރޯޑްސް އަށް ޒިޔާރަތްކުރާ މީހުންނަށް އެތަން ބަންދުކުރަން މެނޭޖްމަންޓުން ނިންމާފައިވާ ކަމަށް ވަނީ ބުނެފައެވެ.\nކްރޮސްރޯޑްސް ވަގުތީ ގޮތުން ބަންދުކުރަން ނިންމި ނިންމުމަކީ ސަލާމަތީ ފިޔަވަޅެއް ކަމަށާއި، މިހާތަނަށް ކޮވިޑް19ގެ އަލާމާތެއް ހުރި މީހަކު ފެނިފައި ނުވާކަމުގެ ޔަގީންކަން ދޭ ކަމަށް އެ ތަނުން ވަނީ ބުނެފައެވެ.\nމާޗް 13 ވާ ހުކުރު ދުވަހުން ފެށިގެން، އަނެއްކާވެސް ކްރޮސްރޯޑްސް ހުޅުވާލާނެކަމަށް މައުލޫމާތުލިބެއެވެ.\nކްރޮސްރޯޑްސް އިން ބުނީ ތަނުގެ ސްޓާފުންނާއި ގެސްޓުންގެ ސަލާމަތާ ރައްކާތެރިކަމަކީ އެންމެ އިސްކަންދޭ ކަންތައް ކަމަށާއި ކޮވިޑް19 އިން ރައްކާތެރިވުމަށް ފިޔަވަޅުތައް އަޅަމުން ގެންދާނެ ކަމަށެވެ.\nމިހާތަނަށް ރާއްޖެއިން މި ބައްޔަށް ދެމީހަކު ވަނީ ޕޮޒިޓިވް ވެފައެވެ. ޕޮޒިޓިވް ވެފައިވަނީ ޅ. ކުރެއްދޫ އައިލެންޑް ރިސޯޓުގެ ދެ ބިދޭސީ މުވައްޒަފުންނެވެ. އެއާއެކު އެ ރިސޯޓަށް އަރާ ފޭބުންވަނީ މަނާކޮށްފަ އެވެ.


Ep. 1 — Himeynvi Hayaathey | Safuhaa\nދޮންގަދަވެގެން އިސްތިރިން އަޑެއް ކިޔެވެ. ގަމީހުގައި އިސްތިރި ޖައްސައިލިގޮތަށް އަހަރެން ހުރީ، ފުން ވިސްނުމެއްގެ ތެރޭގަ އެވެ. ދެވަނަ ފަހަރަށްވެސް އެ އަޑު އިވުނެވެ. ހަމަހޭވެރިކަން ވީއިރު، ގަމީސް ވިރިއްޖެ އެވެ. އިސްތިރި ކުރާ މޭޒުގައި އަޅާފައިވާ ފޮތިގަނޑުން ބައެއްވެސް ވިރިފައި އޮތެވެ.\n"ނޫރާ!..." މައިދައިތަ އައިސް އިސްތިރީގެ ވާގަނޑު ކަރަންޓު ބޯޑުން ވަކިކޮށްލި އެވެ. "ތަންކޮޅެއް ބަލާލައިގެން އުޅެބަލަ... މާލޭން އައިގޮތަށް ގާވެފަ ތިހުންނަނީ ކީއްވެތަ؟... އިއްޔެ ތަޅާލީ ބޯތަށިތައް... އޭގެ ކުރީ ދުވަހު، ކޮށީގަ ހުރި ގުރާތައް ދޫކޮށްލީ... މާދަމާ ނޭނގެ، މުޅި ގޭގަ ނޫންކަމެއް ރޯކޮށްލާނީ... މިއަދުވެސް އަހަންނަށް ނާދެވުނުނަމަ..."\n"މަންމާ!..." ކޮޓަރިއަށް ވަން ރިޒްވީން ގޮވައިލީ ޝަކުވާގެ ރާގަކަށެވެ. "ސަމާސާއަށްވެސް ތިކަހަލަ އެއްޗެހި ނުބުނާށޭ ބުނަމެއްނު... އެހެންނޫނަސް، މަންމައަށް އިއްޔެ އެއަށްވުރެ ރީތި އާ ތަށި ސެޓެއް ގަނެދީފީމެއްނު... ގުރާތައް ދޫވީ އަހަރެން ރަނގަޅަށް ދޮރު ނުލައްޕާ ބެހެއްޓީމައޭ... ގަމީހެއް ވިރިގެން ދެން ގޭގަ ރޮލެއް ނުވާނެ ކަން މަންމައަށްވެސް އެނގޭނެ..."\nމަރިޔަންފުޅަކީ ރިޒްވީންގެ މަންމަ އެވެ. އަހަރެންގެ މައިދައިތަ އެވެ. ރިޒްވީނަކީ، އަހަރެންގެ ފިރިމީހާ އެވެ. މައިދައިތަގެ ބަސްތަކުން އަހަންނަށް ލިބިދާނެ ހަމަލާއަކުން ސަލާމަތް ކުރުމަށް އަބަދުވެސް އައްޑަނަ އަކަށް ވަނީ ރިޒްވީނެވެ. ސަމާސާއަށް ހަދާފައި މައިދައިތަ ބުނާ ބަސްތަކުން އަހަރެންގެ ނާޒުކު މެޔަށް ތޫނު ކަރިތަކެއް ހަރައިލަ އެވެ. އެތައް ހާސް، ހަންޖަރަކުން ހިތް ކަތިލައިލައެވެ. ފިރިމީހާގެ މަންމައަށްވީތީ ކެތްތެރިވަމެވެ. ސަމާސާއަށް ބުނާ އެއްޗެހިކަން އަމިއްލަ ހިތަށް ވިސްނައިދެމެވެ. ކޮންމެ ގޮތަކަށް ކަންތައް ވިޔަސް، ފިރިމީހާ އަހަންނާއި އެކުގައިވާތީ، ހިތަށް ހަމަޖެހުން ހޯދަމެވެ. އެކަމަކު އެތެރެއިން އަހަރެން ދިޔައީ ފުނޑުފުނޑު ވަމުންނެވެ. ކޮންމެ ކަމެއް ވަރިހަމަކޮށްލައިގެން ހުންނަން އުނދަގޫވާން ފެށި އެވެ. ޝަކުވާ ކުރަން ބޭނުން ނުވިޔަސް، ދުލާއި ހަމައަށް ޝަކުވާގެ ޖުމުލަތައް އަންނަން ގިނަ އިރެއް ނެތްކަން އެނގުނެވެ. ކަރުނަތައް ސިއްރު ކުރަން އުޅުނަސް، ދެލޮލުން ފައުޅުވާން ފެށި އެވެ.\n"އެއީ މަންމަ އެހެން ބުނި އެއްޗެއް ނޫނޭ..." އަހަރެންގެ ދެލޮލަށް ކަރުނަ ޖަމާވިތަން ފެނި، މައިދައިތަ ހާސްވިކަން މޫނުމަތިން އެނގުނެވެ. "މަޖަލަކަށް ބުނި އެއްޗެކޭ... އެހެން ނޫނަސް، ނޫރާގެ މަންމަމެންހާ އަހަރެމެން މުއްސަންޖެއް ނޫންވިއްޔަ... އުޅެއުޅެފަ އަހަރެންގެ ރިޒްވީނުވެސް މި އިނީ ކުޑަ ކުއްޖަކާ.... މުއްސަނދިންގެ ދަރިން އާއްމުކޮށް އުޅޭނެގޮތް މި ފެންނަނީ..."\n"މަންމަ ދެން އެކަމުން އުފަލޭ ވާންވީ... ނޫރާގެ މަންމަމެން މަންމައަށް ކިހާ ހަދިޔާވެސް ފޮނުވާތަ؟..." ރިޒްވީން އަވަސްއަވަހަށް ބުންޏެވެ.\n"ދަރިފުޅު ތިޔަ ބުނީ ހެޔޮކޮށް..." މައިދައިތަ ހިނިތުންވެލި އެވެ.\nމައިދައިތަ ދިޔައީ އަހަރެންގެ ބުރަކަށީގައި ފިރުމައިލާފަ އެވެ. އެއީ ރިޒްވީން ހުރީތީ ދެއްކުންތެރިވުމުގެ ގޮތުން ކޮށްލި ކަމެއް ކަމުގައި ނިންމީމެވެ. ކޮޓަރީގެ ދޮރު ލައްޕާފައި ރިޒްވީން އައެވެ. ތުންފަތުގައި ވީ ލުއި ހިނިތުންވުމެކެވެ. ރިޒްވީން ހުރީ ރަސްމީ ކޮށެވެ. މަޑު ނޫކުލައިގެ އަތްދިގު ގަމީހަކާއި، ކަޅު ފަޓުލޫނުގަ އެވެ. ކަރުގައި އަޅާފައި އޮތީ، ގަދަ ނޫކުލައިގެ ޓައީ އެކެވެ. އަހަންނަށްވުރެ އިސްކޮޅުން ދިގުވެފައި ހަމުގެ ކުލަ އަނދިރި އެވެ. އާދައިގެ މަތީން އަހަރެންގެ ހިތް އަތުލާނެ ގޮތް ރިޒްވީނަށް އެނގެ އެވެ. އަހަރެން ރުއްސަން ރިޒްވީނަށް ކުރަންޖެހޭނީ އެންމެ ކަމެކެވެ. ހިތުގައިވާ ހުރިހާ ޝަކުވާއެއް އިސާހިތަކު ފިލައިގެން ހިނގައިދާނެ އެވެ.\n"މިއަދު ހާދަ ލޯބި ދުވަހެކޭ..." ޓައީ ނައްޓުވައިލަމުން ރިޒްވީން ބުންޏެވެ. "ދުރުގަ ހުންނާކަށް ކެތެއް ނުވާނެ..."\nރިޒްވީންގެ ނިޔަތް އެނގުމުން އަހަރެން ފަހަތަށް ޖެހިލީމެވެ. ވަކި ހިސާބަކަށް ގޮސްފައި ފާރުގައި ޖެހިފައި ހުއްޓެން މަޖުބޫރު ވިއެވެ. ފާރު ހުންނަނީ ތެޅިގަލުން ރާނާފަ އެވެ. ސިމެންތި ނުޖަހާ ހުންނާތީ، ބޭރުން ކޮންމެވެސް ވަރަކަށް ކޮޓަރި ތެރެއަށް އަލި އެޅިފައި ހުރެ އެވެ. ބައެއް އަލިކޮޅުތައް އެޅިފައި ހުރީ ރިޒްވީންގެ މޫނަށެވެ. ބަލާބަލައި ފޫހި ނުވާނޭ ފަދަ މަންޒަރެކެވެ.\n"ތިއުޅެނީ އަހަންނަށް ފިލަންތަ؟... ނޫނީ ހިތް އިތުރަށް ތަޅުވަންތަ؟..." ރިޒްވީން ބުނީ ލާނެތް ރާގަކަށެވެ.\nއަހަރެން ބޯ ހޫރާލީމެވެ. ރިޒްވީން އައިސް އަހަންނާއި ދާދި ކައިރީގައި ހުއްޓުނެވެ. އުނަގަނޑުގައި އަތް އަޅުވައިލިގޮތަށް ގާތަށް ދަމާލައިފި އެވެ. ފާރުގެ ބޭރުން އެޅިފައިވާ އަލިކޮޅުތަކަށްވެސް، ދެމީހުންގެ ދެމެދަށް ވަންނާނެ ފުރުސަތެއް ނެތޭ ބުނާ ފަދައިންނެވެ.\n"އޮފީސް..." އަހަރެން ހަނދާންކޮށްދިނީމެވެ.\nރިޒްވީންގެ ބީހުންތަކުން އަހަރެންގެ ހިތް އުފާކޮށްދެމުން ދިޔަ އެވެ. ބޭއިހުތިޔާރުގައި ދެލޯ މަރައިލެވުނެވެ. ކޮންމެ އަމަލަކަށް މަރުޙަބާ ކިޔެން ފެށި އެވެ.\n"މިއަދު ދެން އޮފީސް ކެންސަލް..." އަހަރެންގެ ކަންފަތް ކައިރިއަށް ޖެހިލަމުން ރިޒްވީން ވާހަކަ ދެއްކީ ވައި އަޑުންނެވެ. "ވައިފް ޓައިމް..."\nނުތަނަވަސްކަން ފިލައިގެން ދާކަށް ހިނދުކޮޅެއްވެސް ނުނެގި އެވެ. ދެމީހުން ކައިވެނި ކޮށްގެން ހަމަސް ފުރުނުތާ ގިނަ ދުވަހެއް ނުވެ އެވެ. އަހަރެމެން ދެމީހުންގެ ވެސް އަލަތު ކައިވެންޏެވެ. އެކަކު އަނެކަކަށް ކޮންމެ ކަމެއް ކޮށްދެނީ ލޯބިންނެވެ. އެވަރުގެ ރަނގަޅު ފިރިއަކު ލިބިދާނޭ ކަމަކަށް އަަހަރެން ކުޑަކޮށްވެސް އުއްމީދެއް ނުކުރަމެވެ. ދިރިއުޅުމުގައި އަހަރެންގެ އުއްމީދުތައް ގިނަ އެވެ. ރިޒްވީނާއިއެކު ކުރަން ބޭނުންވާ ކިތަންމެ ކަމެއް ރޭވީމެވެ. އެކަމަކު ހާސިލު ވަނީ މަދު ކަމެކެވެ. ހުވަފެންތަކުގައި ކުލަ ޖެހެމުން ދަނީ ލަސްލަހުންނެވެ. އަހަރެން ޤަބޫލު ކުރަމެވެ. ރިޒްވީނަކީ މުއްސަންޖެއް ނޫނެވެ. އެކަނި ހާލަށް މަންމައަކާއި އަނތްބަކު ބަލަހައްޓަމުންދާ ޒިންމާދާރު މީހެކެވެ. ރަސްމީ އޮފީހެއްގައި މަސައްކަތް ކުރި ނަމަވެސް، ރިޒްވީނަށް ލިބޭ ކުޑަ މުސާރައިން ދެކޮޅު ޖައްސަން އުނދަގުލެވެ. މައިދައިތަ އަކީ ޚަރަދުބޮޑު މީހެކެވެ. ނުލިބޭ މިންވަރުން ޚަރަދުކުރަން ބޭނުންވެ އެވެ. ބުނާ އެއްޗެއް ހޯދައިނުދެވުނިއްޔާ، ހިތްހަމަނުޖެހިގެން އެއްޗެހި ބުނެ އެވެ. އެކަހަލަ ކަންކަމާއި ރިޒްވީން އެހާ ބޮޑަށް އަޅާނުލި ނަމަވެސް، އަހަންނަށް އެކަންކަމުން އުނދަގޫ ވެއެވެ. ފިރިމީހާގެ އަތުގައި އެއްޗެއް ނޯންނާތީ ދެރަވެ އެވެ.\nއާދަޔާ ޚިލާފަށް ހޫނުގަދަ ދުވަހެއްކަމުން، ދެމީހުންވެސް ތިބީ ދާހިއްލާ ފޯވެފަ އެވެ. އާދައިގެ ގޮތަކަށް ރާނައި ހިޔާކޮށްފައިވާ ގޭގެ ފުރާޅުން އެތެރޭގައި ހީވަނީ މީހާ ފިހޭ ހެންނެވެ. ރިޒްވީންގެ އަތުގެ ތެރޭގައި އޮށޯވެލައިގެން އޮތްއިރު، އަހަރެންގެ ނަޒަރު ހުއްޓިފައިވީ ފުރާޅަށެވެ. ފުރާޅުގައި ހަރުކޮށްފައިވާ ފަންކާާގެ ފިޔަތައް އެނބުރެމުން ދިޔައީ، ފިނިހަކައެއް ދަތުރު ކުރާނޭ މިންވަރަށެވެ. ފަންކާ ޖަހާފައި ހުރީ ނަމަކަށެވެ. އެއިން އެއްވެސް ފިނިކަމެއް ނުލިބެ އެވެ.\n"ދެން އެންމެ އަވަަހަށް ގަންނާނީ ފަންކާއެއް..." އަހަރެންގެ ހިތުގެ އަޑު ރިޒްވީނަށް އިވުނު ކަހަލަ އެވެ. "މިހާރު އިސްތިހާރު ކުރާ އެންމެ ބާރަށް އެނބުރޭ ފަންކާ... ލޯބި ނުޖެހޭނެ އޭރުން ހޫނުވާތީ އުޅޭކަށް..."\nއަހަރެން އުފާވި އެވެ. އެންމެ ޖުމުލައަކުންވެސް ހިތުގެ އުދާސްތައް ފިލައިގެން ދާން ހިނދުކޮޅެއްވެސް ނުނަގަ އެވެ. ރިޒްވީން އެހާ ކުޅަދާނައީ ކީއްވެބާއޭ ހިތަށް އަރައެވެ. ދުވަހެއްގެ ކޮޅުންވެސް ވަކިވާކަށް ބޭނުމެއް ނޫނެވެ. އެފަދަ ދުވަހެއް އައިސްފިނަމަ، އަހަރެން މޮޔަ ވާނެ އެވެ. ދިރިހުއްޓަސް، މަރުވުން ފަދަ އެވެ. ރިޒްވީނާއި ނުލައި އަހަރެންގެ ދިރިއުޅުން ފުރިހަމައެއް ނުވާނެ އެވެ. އަހަރެން ހީލި ތަން ފެނި، ރިޒްވީން އަނެއްކާވެސް އަހަރެންގެ މޫނާއި ކައިރިވެލި އެވެ. ހަދިޔާއެއް ދޭން ބޭނުންވެއްޖެ ކަމަށް ބުންޏެވެ. އެއްޗެއް ބުނަން އަނގަ ހުޅުވައިލީމެވެ. އެވަގުތު، މެންދުރު ނަމާދު ބަންގީގެ އަޑު އިވެން ފެށި އެވެ.\n''ބަންގ!..." ރިޒްވީން ހުއްޓުވަމުން އަހަރެން ބުނީމެވެ.\nރިޒްވީން އަހަންނާއި ދުރަށް ޖެހިލީ ކޮލުގައި ބޮސްދީފަ އެވެ. ކޮންމެ އަމަލަކުން ލޯބިވާކަން ހާމަކޮށްދެ އެވެ. ހިތަށް ހަމަޖެހުން ލިބެނީ އެހެންވެ އެވެ. ކޮޓަރި ތެރެއިން ވަދެވޭގޮތަށް ހުންނަ ގިފިއްޔަށްވަދެ ފެންވަރައިގެން ރިޒްވީން ނުކުތެވެ. ތައްޔާރުވެލައިގެން ދިޔައީ މިސްކިތަށެވެ. ރަގަޅު އަޚުލާޤާއި އެއްވަރަށް ދީނީ ކަންކަމަށްވެސް ރިޒްވީން ފަރުވާ ބަހައްޓަ އެވެ. އަހަރެން ކޮޓަރިން ނުކުތީ ފެންވަރައިގެން ނަމާދުވެސް ކޮށްލައިގެންނެވެ. މައިދައިތަ ފާޑަކަށް ބަލަން އިނެވެ. ތެމިފައިވާ އިސްތަށިގަނޑު ފެނި، ދެފަރާތަށް ބޯ ހޫރައިލި ތަން ފެނުނެވެ.\n"ކަންތައްތައް ކޮށްލަން، ވަކި ގަޑިއެއްވެސް ނޯވެޔޭ... މިހާރު އުޅޭ ކުދިން ކިހިނެއްތަ މިއުޅެނީ؟..." މައިދައިތަ ކުދި ކިިޔަން ފެށި އެވެ. "ލަދުން ބޯ ފަޅައިގެންދާވަރުވެޔޭ..."\nއަހަރެން ލަދުގަތެވެ. އިސްޖަހައިލިގޮތަށް އިސް އުފުލައިލާކަށް ނުކެރުނެވެ. އެއީ މައިދައިތައެއް ކަމަކު، ފާޑު ކިޔައިގެން ނުވާނޭ ކަމެކެވެ. އަހަރެންގެ ފިރިމީހާ ބޭނުންވާ ކޮންމެ ވަގުތަކު އަހަރެން ހުންނާނީ ޚިދުމަތުގަ އެވެ. އަހަރެންގެ ނަޒަރުގައި ކައިވެނީގެ ގުޅުމަކީ ވަކި ވަގުތެއް ކަނޑައެޅިފައިވާ ކަމެއް ނޫނެވެ.\n"އެސޮރު އޮފީސްގަޑިއެއް ނޫންތަ މީ؟..." އަހަރެން އެއްޗެއް ނުބުނުމުން، މައިދައިތަ އަހައިލި އެވެ.\nއަހަރެން ބޯ ޖަހާލީމެވެ. ރަސްމީ ވަގުތަކީ ހެނދުނު އަށަކުން، މެންދުރުފަހު، ދެއަކަށް ކަމުގައި ބުނީމެވެ. އަހަރެން އެވާހަކަ ބުނީ، މައިދައިތައަށް އެކަން ނޭނގޭނެތީކީ ނޫނެވެ. ހިތްހަމަނުޖެހިފައި އިންލެއް ބޮޑުކަމުންނެވެ.\n"އެއްޗެއް ކާން އައި ގަޑީވެސް ކުރި ކަންތައް ތީ؟... ދޭއް ޖަހާއިރަށް އޮފީސް ނިމޭނޭ ވިއްޔަ ތިބުނީ... އެހާ އިރަށްވެސް ނޫރާއަށް ކެތްކޮށްނުލެވެނީ؟... ފުކެއް ބޮޑުވަރު... މީހުން ކިހާ އެއްޗެއްސެއް ކިޔާނެ؟... ނޫރާ އެވަރު ވިސްނާލަންވާނެދޯ..." މައިދައިތަ ކުދިކިޔުން ހުއްޓައެއް ނުލި އެވެ.\nއެއީ އާދަ އެވެ. ކަމަކާ ހިތްހަމަނުޖެހުނިއްޔާ، އެ ދުވަހެއްގެ ހަތަރުދަން ނިމިގެން ދާނީ އެފަދަ ގޮތަކަށެވެ. އަހަރެން ޖެހޭނީ އެ ވާހަކަތައް އަޑު އަހަން އިންނާށެވެ. އަމިއްލަ އަނގައިގައި ކަސްތޮޅު ނާޅުވައިފިނަމަ، ކަންތައް ވާނެގޮތް އަންދާޒާ ކޮށްލަންވެސް ނޭނގެ އެވެ.\nހުކުރު ދުވަހުގެ ހެނދުނުގެ ވަގުތެވެ. މެންދުރަށް ކެއްކުމުގައި އަހަރެން އަވަދިނެތި އުޅުނީމެވެ. ބަތްތެލި އުނދުން މައްޗަށް އުދާފައި އަހަރެން ދިޔައީ، ދަރުކޮޅެއް ބަލަ އެވެ. ދަރު އަޅާފައިވާ ތަން ހުންނަނީ، ބަދިގޭގެ ފުރަގަހުގަ އެވެ. ލައިގެން ހުރި ހަރުވާޅުގެ ޖީބުގައި އޮތް ފޯނު ރިންގްވާން ފެށި އެވެ. ފޯނު ނެގިއިރު، އިސްކުރީނަށް އަރާފައި ވަނީ ސަހުދާގެ ނަމެވެ. ހިތް އަވަސްވެފައިވާ ޙާލު ފޯނު ނަގައި ކަންފަތުގައި ޖައްސައިލީމެވެ. ސަހުދާ ދިން ޚަބަރަކުން އަހަރެންގެ މުޅި ދުނިޔެ އެނބުރިގަތެވެ. މުޅި ތަން އަނދިރި ވިއެވެ.\nއިވުނީ ރިޒްވީންގެ އަޑެވެ. އަހަރެން ލޯ ހުޅުވައިލީމެވެ. އޮވެވުނީ ގޭގެ ބަނބުކެޔޮގަސް ދަށުގައި ބަހައްޓާފައިވާ ޖޯލީގަ އެވެ. ކައިރީގައި ފެން ތައްޓެއް ހިފައިގެން ރިޒްވީން ހުއްޓެވެ. ހާސްވެފަ އެވެ.\n"ކިހިނެއްވީ؟..." އަހަރެން ލޯ ހުޅުވައިލުމުން ރިޒްވީން އެހި އެވެ.\n"އެނބުރުން އެރީ..." އަހަރެން ތެދުވީމެވެ. "އެވަރުގެ ކަމެއް ނޫން..."\nއަހަރެން ހިނގައިގަތީ ބަދިގެ އާއި ދިމާއަށެވެ. ރިޒްވީނަށް ބަލަންވެސް އެވަގުތު ބޭނުމެއް ނުވި އެވެ. ދެލޮލަށް ޖަމާވެފައިވީ ކަރުނަ އެވެ. ފަހަތުން އައިސް ރިޒްވީން އަހަރެން އަތުގައި ހިފާލައިފި އެވެ. ވީ ކިހިނެއްތޯ ސުވާލުކުރަން ފެށި އެވެ. ފުރަތަމަ ފަހަރަށް ރިޒްވީންގެ ސަބަބުން އަހަންނަށް އުނދަގޫ ވިއެވެ. އަތް ފޮޅުވައިލީމެވެ.\n"ކަމެއް ނުވެއޭ ބުނެފީމެއްނު..." އަހަރެން ހިތްހަމަނުޖެހިފައި ބުނީމެވެ.\nރިޒްވީން ސިހުނުކަން އެނގުނީ ހަރަކާތްތައް ހުއްޓުމުންނެވެ. އެނޫނީ އަހަރެން ދުވަހަކުވެސް އެފަދަ ގޮތަކަށް ރިޒްވީނަކާއި ވާހަކައެއް ނުދައްކަމެވެ. ވާނީވެސް އެހެންތާއެވެ.\nދުވަސް ނިމުނުއިރުވެސް އަހަރެން ހުރީ ނެގިމަޑުވެފަ އެވެ. ރަނގަޅަކަށް ކަމެއް ނުކުރެވުނެވެ. ބޭނުންވީ އެކަނި އިންނާށެވެ. ކައިރިއަށް ރިޒްވީން އަޔަސް، އެތަނަކުން ދުރަށް ދެވޭތޯ ބަލަމެވެ. އަހަރެން ވިސްނީމެވެ. ދެން ކަންތައް ކުރާނީ ކިހިނަކުން ތޯއެވެ. ހަމަ ޤައިމުވެސް އަހަރެންގެ ދިރިއުޅުމަށް ޒަލްޒަލާއެއް އައިސްފި އެވެ. އެ ޒަލްޒަލާގެ ތެރޭގައި އެންމެ ފުރަތަމަވެސް ނެތިގެންދާނީ އަހަންނާއި ރިޒްވީންގެ ދިރިއުޅުމެވެ. އުފާވެރި ދިރިއުޅުމަކަށް ފެށި ދަތުރު ޖެހޭނީ ވަކި ހިސާބަކުން ހުއްޓައިލާށެވެ. ވަކި މަންޒިލެއްނެތި، އެކަނި ޙާލަށް ދިރިއުޅުމުގެ ނަވާއި ހަވާލުވާން ޖެހޭނެކަން ޔަޤީނެވެ.\nއަހަރެން ނިދަން ވަނީ ރިޒްވީން ނިދާހާ އިރު ކޮށްފަ އެވެ. އެކި މަސައްކަތުގައި އަވަދިނެތި އުޅުނީ، ރިޒްވީނަށް ވާހަކަ ދައްކާނެ ފުރުސަތު ނުދޭށެވެ. އަހަރެން ހީކުރި ގޮތާއި ޚިލާފަށް ރިޒްވީން އޮތީ ހޭލަ އެވެ. އަހަރެން ގޮސް އެނދުގައި އޮށޯތުމުން، ބައްދައިލި އެވެ. މޫނުގައި ބޮސްދޭން ފެށި އެވެ. އުނދަގޫވެގެން އަހަރެން ދުރަށްޖެހިލީމެވެ.\n"ކިހިނެއް ވެގެންތަ ތިއުޅެނީ؟... ދުވަހަކުވެސް ތިހިތް ފުރޭނެތަ؟..." އަހަރެން ހިތްހަމަނުޖެހިފައި ބުނީމެވެ.\n"ލޯބީ!..." ރިޒްވީން ގޮވައިލީ ލޯބިންނެވެ. "އަހަރެން ތަޅުވަނީތަ؟... ނޫނީ ކުށެއް ކުރެވުނީތަ؟..."\n"ދުވަހަކުވެސް ތިކަހަލަ މީހުންނަށް ކުށެއް ކުރެވުނު ކަމެއް ނޭނގޭނެ..." އަހަރެން ތަންކޮޅެއް ބާރަށް ބުނީމެވެ. "ދުރުގަ އޮވެބަލަ... އުނދަގޫވެޔޭ ބުނެފީމެއްނު..."\nއަހަރެން ބުނިގޮތަށް ރިޒްވީން ކަންތައް ކޮށްދިނެވެ. ދުރަށް ޖެހުނެވެ. ފަސްއެނބުރުނު ގޮތަށް އަހަރެން ނިދީ އެވެ. ރިޒްވީން ހޭލާ އޮތީ ކިހާ އިރަކުތޯ ވިސްނިތޯ ނުބަލަމެވެ.\nދެދުވަސް ފާއިތުވެގެން ދިޔައީ އެފަދަ ގޮތަކަށެވެ. އަހަރެން އުޅެމުން ދިޔައީ ރިޒްވީނާއި ދުރުދުރުންނެވެ. ގެއިން ބޭރަށް ނުދާ މީހާ، ގިނަ ވަގުތު ހޭދަ ކުރީ ތުނޑީގަ އެވެ. އަހަންނަށް ކުއްލިއަކަށް އައި ބަދަލުން، ރިޒްވީން ހާސްވެގެން އެވާހަކަ އެތައް ފަހަރަކު ދެއްކި އެވެ. މައިދައިތަގެ ސަމާސާގެ ޖުމްލަތައް ވިހަ ޖުމްލަތަކަށް ބަދަލުވާން ފެށިއެވެ. ރިޒްވީން ނެތް ތަންތަނުގައި ގަސްދުގައި ބުނެލާ ވިހަގަދަ ބަސްތަކުން ހިތް ތޮރުފައިގެން ދާވަރު ކޮށްލަ އެވެ. ހަރުފައެއް ހަމަލާދީ މަރާލިޔަސް އެއަށްވުރެ، ހިތަށް ފަސޭހަ ވާނެހެން ހީވާ ކިތަންމެ ވަގުތެއް ދެއެވެ.\nއާދީއްތަ ދުވަހުގެ މެންދުރުގެ ވަގުތެވެ. އޮފީހުގައި އުޅެފައި ރިޒްވީން ގެއަށް އައީ ކާށެވެ. ދިރިހުއްޓަސް، ދިރުން ގެއްލިފައިވާ މީހެކޭ ރިޒްވީނެކޭ ތަފާތެއް ނެތެވެ. ގިފިލީގައި އުޅެފައި ރިޒްވީން ނުކުތީ، ނަމާދު ކުރުމަށް ވުޟޫޢު ކޮށްލައިގެންނެވެ. މީހާއަށްވުރެ ބޮޑު ފޮއްޓެއް ހިފައިގެން އަހަރެން މަސައްކަތް ކުރަމުން ދިޔައީ، ގޭގެ އޮޅިގަނޑު ހުރަސްކުރާށެވެ. ބަރުކަމުން ފޮށި ޖެހުނީ ދަމާފައި ގެންދާށެވެ. ކޮޓަރިން ނުކުމެގެން ރިޒްވީން އައީ ދުވެފަ އެވެ.\n"ކޮންތާކަށް ތިދަނީ؟..." ރިޒްވީން އައިސް އަހަރެންގެ އަތުގައި ހިފައިލި އެވެ. "ގެނޭ ތިފޮށި..."\n"ނޫން..." އަހަރެން ފާޅުގައި ދެކޮޅު ހެދީމެވެ.\n"ލޯބީ ޕްލީޒް... ކިހިނެއްތަ ވީ؟... އަހަންނަށް ކުރެވުނު ކުށެއް ބުނެބަލަ... ޕްލީޒް..." އަހަރެންގެ އަތުގައި ހިފަހައްޓަމުން ރިޒްވީން ބުންޏެވެ.\nއެއަތް ފޮޅުވައިލާފައި ނުކުތީމެވެ. ފޮށި ދަމަމުން ބަނދަރާއި ދިމާއަށް ހިނގައިގަތީމެވެ. ކަންދިމާކުރި ގޮތުން، މަގުމަތީގައި މީހުން މަދު ވަގުތެކެވެ. ފަހަތުން އައި ރިޒްވީން ރޮއެފައި މަޢާފަށް އެދެމުން ދިޔަ އެވެ. ކުށެއް ކުރެވުނުނަމަ، ދުވަހަކުވެސް އެ ކުށް ތަކުރާރު ނުކުރާނެ ކަމުގައި ބުނަމުންނެވެ.


SunOnline: Lukaku ge dhe landaa eku Chelsea dhevana ah\nލުކާކޫގެ ދެ ލަނޑާއެކު ޗެލްސީ ދެވަނައަށް\nއަޙްމަދު ޠާލިބް މުޙައްމަދު 12 Sep 2021, 08:53\nޗެލްސީގެ ކުޅުންތެރިން ގޯލު ޖެހުމަށްފަހު އުފާފާޅު ކުރަނީ--- ފޮޓޯ: އިންޑިޕެންޑެންޓް\nރޮމެލޫ ލުކާކު ޖެހި ދެލަނޑާއެކު އެސްޓަން ވިލާ ބަލިކޮށް ޕްރިމިއާ ލީގުގެ ދެވަނައަށް ޗެލްސީ ޖެހިލައިފި އެވެ. މެޗު ޗެލްސީ 3-0 ކާމިޔާބުކޮށް ވަނީ ދިހަ ޕޮއިންޓު ހަމަކޮށްފަ އެވެ. އެއްވަނަ މަގާމުގައި އޮތް މެންޗެސްޓާ ޔުނައިޓެޑާ ޗެލްސީ ޕޮއިންޓުގެ ގޮތުން އެއްވަރެވެ.\nމެޗުގެ 15 ވަނަ މިނިޓުގައި ޗެލްސީއަށް ލީޑު ނަގައިދިނީ ލުކާކޫ އެވެ. މިލަނޑު ލުކާކޫ ޖެހީ މަޓިއޯ ކޮވަސިޗް ދިން ބޯޅައަކުންނެވެ.\nޗެލްސީއިން ލީޑު އިތުރަށް ފުޅާކޮށްލީ 49 ވަނަ މިނިޓުގައި ކޮވަސިޗް ޖެހި ލަނޑާއެކު އެވެ. ޗެލްސީގެ ތިން ވަނަ ލަނޑު މެޗުގެ އިތުރު ވަގުތުގެ ތިން ވަނަ މިނިޓުގައި ޖެހީ ލުކާކޫ އެވެ. މިލަނޑު އޭނާ ޖެހީ އަޒްޕިލިކުއެޓާ ހުސްކޮށްލާފައި ކުޅުނު ބޯޅައަކުންނެވެ.\nގިނަ ވަގުތު ބޯޅަ ކޮންޓްރޯލް ކޮށްގެން ޗެލްސީއިން ކުޅުނު ނަމަވެސް އެސްޓަން ވިލާއިން ވަނީ ކައުންޓާ އެޓޭކުގައި ޗެލްސީގެ ގޯލަށް ނުރައްކާކޮށް ގިނަ ހަމަލާތަކެއް އުފައްދާފަ އެވެ. ނަމަވެސް އެޓީމުން އުފެއްދި ހަމަލާތަކުގެ ބޭނުން ހިފައި ޗެލްސީގެ ގޯލު ފޫއަޅުވާލެވޭ ގޮތެއް ނުވި އެވެ.\nއެސްޓަން ވިލާ މިހާރު އޮތީ ޕްރިމިއާ ލީގު ތާވަލުގެ 12 ވަނަ މަގާމުގައި ހަތަރު ޕޮއިންޓާއެކު އެވެ. ލީގުގައި ވިލާ ކުރިއަށް އޮތް މެޗުގައި ވާދަކުރަން ޖެހެނީ އެވަޓަން އާ ދެކޮޅަށެވެ. ޗެލްސީ ލީގުގައި އެންމެ އަވަހަށް ކުޅޭ މެޗުގައި ވާދަކުރާނީ ޓޮޓެންހަމް އާ އެވެ.


Maimeehaa aa dhemedhugai onna gulhun dhemehehtumahtakai mikahala kudhikudhi kankan kohlaa! – Iru\nމައިމީހާއާއި ދެމެދުގައި އޮންނަ ގުޅުން ދެމެހެއްޓުމަށްޓަކައި މިކަހަލަ ކުދިކުދި ކަންކަން ކޮށްލާ!\nމައިންނަކީ ތިބާ ދުނިޔެއަށް އުފަންވާ ހިސާބުން ފެށިގެން ކައްވަޅަށް ދާންދެން އެމީހެއްގެ ޙިދުމަތަށްޓަކައި ފަހުރުވެރިވެ ޝުކުރުވެރިވާންޖެހޭ ބައެކެވެ. އެމީހެއްގެ ހިއްވަރުން ދުނިޔެއަށް އުފަންކޮށް ބަލާ ބޮޑުކޮށް ރަގަނޅު މަގު ދައްކައިދީ ތިބާއަށްޓަކައި ދިރިއުޅުން ބިނާކޮއްދޭ މީހަކީ މައިމީހާއެވެ.\nއެކަމުގެ ޝުކުރު އަދާކޮށް އަގުވަޒަންކުރުމަށް ކޮއްދެވޭނެ އެންމެ މުހިއްމު ކަމަކީ ދުނިޔޭގައި ހުރިހާދުވަހަކުމެ އެ މައިމީހާއާއި ގާތް ގުޅުމެއް ޤާއިމުކޮށް އެގުޅުން ދެމެހެއްޓުމެއްވެ. ދަރިންނާއި މައިމީހާއާއި ދެމެދުގައި އޮންނަ ގުޅުން ދެމެހެއްޓުމަށްޓަކައި ދަރިފުޅަށް ކުރެވޭނެ އެތަށްކަމެއް ހުރެއެވެ. އެހެންނަމަވެސް ނުކޮށް ދޫކޮށްލައިގެން ނުވާނެ އެތަށްކަމެއްވެސް ހުންނަކަން ޤަބޫލުކޮށް އެކަން ކަމުގައި ހިފުން ވަރަށް މުހިއްމެވެ.\nމައިމީހާއަށް އޮޅުވާލުމެއްނެތި ދައްކަން ބޭނުންވާ ވާހަކަތަށް ރަގަނޅަށް ސާފުވާނެހެން ދެއްކުމަކީ އިތުބާރު ޤާއިމުވާނެ ކަމެކެވެ.\nމައިން ބުނާ ވާހަކަތަކުގެ ފަހަތުގައި އޮންނަ ނިޔަތް ނޫނީ ހަޤީޤަތުގައި އެއީ ކޮންކަމަކަށް އެދިގެން ދައްކާ ވާހަކައެއްކަން ދެނެގަތުމަށްފަހު ރައްދުދޭށެވެ.\nވާހަކަ ދައްކާއިރު ތިމާ ދެކެގޮތަކީ އެންމެ ރަގަނޅުގޮތްކަމަށްބުނެ އެކަން ސާބިތުކޮއްދިނުމަށް މަސައްކަތް ނުކުރާށެވެ. މައިން ބަފައިން އެކަމާމެދު ދެކޭގޮތުގައި ހުރި ގޯސްކަންތަށްތަށް ބުނެދީ އެކަށީގެންވާ ސަބަބާއެކު ވިސްނަދޭށެވެ.\nއަބަދުވެސް މައިންނަށް ހެދޭ ގޯސްތަކަށް މާފުކުރަންވާނެއެވެ. އަހަރެމެން ބޮޑެތި ވަނީ އެތަށް ގޯހެއް ހަދައިގެނެވެ. މައިން އަބަދުވެސް އެގޯސްތަކަށް މައާފްކޮށް އަހަރެމެންނާއެކު ތިބެއެވެ. މަންމައިންނަކީވެސް އިންސާނުންނެވެ. ގޯހެއް ހެދިދާނެއެވެ. އެކަމަކު އެކަމުގެ ސަބަބުން ދެމައިންގެ ގުޅުމަށް ބުރުލެއް އަރައިގެން ނުވާނެއެވެ.\nއަބަދުވެސް މަންމައިން ހިތްހަމަ ޖެހޭ ކަންތަކާއި ނުޖެހޭ ކަންތަށް ދެނެގަނެ ކަންކަމުގައި އަމަލު ކުރަންވާނެއެވެ. އަދި އެއިންކަމަކާ ތިމާއަށް އެއްބަސްނުވެވޭނަމަ އެފަދަ ކަނތަކާއި އަމަލުކުރާނެގޮތެއް ކުރިން ދެމައިން ވާހަކަދައްކާ ނިންމަންވާނެއެވެ.


SunOnline: Column: Saalhees aharu\nއަޙުމަދު މާޖިދު 29 May 2020, 00:12\nކީރިތި މާތް ނަބިއްޔާ މުޙައްމަދު ޞައްލަﷲ ޢަލައިހި ވަ ސައްލަމަޔަށް ނަބީކަން ދެއްވެވުނީ އެކަލޭގެފާނުގެ އުމުރުފުޅުން ސާޅީސް އަހަރު ވުމުންނެވެ. މިއީ އިލާހީ އަމަލުފުޅެކެވެ. ނަމޫނާއެއްގެ ގޮތުގައި ބަލާކަށް މިޔަށްވުރެ މޮޅު ގޮތެއް ނޯންނާނެއެވެ.\nއިންސާނެއްގެ ބުއްދި އެކަށޭނަ މިންވަރަކަށް ތަރައްގީ ވަނީ ވަކި މިވަނި އުމުރެއްގައޭ ބުނުމަކީ ކުރެވޭނެ ކަމެއް ކަމަކަށް ނުބެލެވެއެވެ. އެއް ސަބަބަކީ ބުއްދިޔަކީ، މީހާޔަށް ލިބޭ އިލްމާއި، ކުރެވޭ ތަޖުރިބާތަކުގެ އަލީގައި، އަބަދު ވެސް ތަރައްގީ ވަމުން ދާ އެއްޗަކަށް ވުމެވެ. ދެވަނަ ސަބަބަކީ، އެކި މީސްމީހުންގެ ބުއްދި އެކަށޭނަ މިންވަރަކަށް ފުރައިފުރިހަމަ ވާނީ އެކިއެކި އުމުރުތަކުގައި ކަމަށް ވުމެވެ. ކަން މިހެން އޮތުމާ އެކުގައިމެ، ބުއްދިޔާ ބެހޭ ދިރާސާތައް ކުރާ ދިރާސާވެރީން އެއް ކަމަކަށް އެއްބަސް ވާ ކަމަށް ފެނެއެވެ. އެ ކަމަކީ، އާއްމު ގޮތެއްގައި އިންސާނެއްގެ ބުއްދި ފުރައިފުރިހަމަ ވަނީ، އޭނާގެ އުމުރުން ގާތްގަނޑަކަށް ސާޅީހަކަށް އަހަރު ވާ ހިސާބުގައި ކަމެވެ.\nފެށުނީއްސުރެ އިންސާނުންގެ ތެރޭގައި އޮތް އާދީ ހިކުމަތުގެ މައުގިފަކީ ވެސް މިއެވެ. ދުނިޔޭގެ ހުރިހައި ހިސާބުތަކެއްގައި ވެސް، އިޖުތިމާއީ ބޮޑެތި ޒިންމާތައް ނެގުމަށް ފުދޭ ވަރަށް މީހާ ތަސައްރަފު ފުދެނީ އުމުރުން ސާޅީހަކަށް އަހަރު ވުމުން، ނުވަތަ ބޮލުގައި ނުރަ ޖެހުމުން ކަމަށް ބަލައެވެ. ފަޟީލަތުއް ޝައިޚް ޙުސައިން ޞަލާޙުއްދީނުގެ އައްސިޔަރަތުއް ނަބަވިއްޔާ ވިދާޅުވާ ނުވަތަ އައްސަވާ ބެއިފުޅުން ހަނދުމަފުޅު ހުންނާނެ ފަދައިން، ޖާހިލިއްޔަ ޒަމާނުގައި މައްކާގެ އަހުލުވެރީން، އެމީހުންގެ ބޮޑެތިބޮޑެތި ކަންކަން ނިންމުމަށް ޓަކައި ބާއްވާ މަޝްވަރާ މަޖިލިހުގައި ބައިވެރި ވުމުގެ ހުއްދަ ދެނީ އުމުރުން ސާޅީސް އަހަރު ފުރިފައި ވާ މީހުންނަށެވެ. ޞަލާޙުއްދީނުގެ އިބާރާތުން ދަންނަވާ ނަމަ، މައްކާގެ ޤުރައިޝުން އެމީހުންގެ މަޝްވަރާ މަޖިލިސް ބާއްވާ ދާރުއްނަދުވާޔަށް އުމުރުން ސާޅީސް އަހަރު ނުވާ މީހަކު ނުވައްދައެވެ.\nއިޝާރާތް މި ކުރެވެނީ ގައުމުގެ ގިޔާދަތުގެ ޒިންމާދާރު އަދި އިސް މަގާމުތަކަށެވެ. ރައީސުލްޖުމްހޫރިއްޔާގެ މަގާމެވެ. ނާއިބު ރައީސާއި ވަޒީރުކަމުގެ މަގާމެވެ. މަތީ ކޯޓުތަކުގެ ފަނޑިޔާރުކަމުގެ މަގާމެވެ. ރައްޔިތުން ތަމްސީލު ކުރުމަށް ޓަކައި ރައްޔިތުންގެ މަޖިލިހަށް އިންތިޚާބު ކުރެވޭ މެންބަރުންގެ މަގާމެވެ. އަތޮޅުތަކާއި ރަށްރަށް ހިންގާ ކައުންސިލުތަކުގެ މެންބަރުންގެ މަގާމެވެ. މި މަގާމުތަކަކީ މީހާގެ އަޑު ގަދަ ވެގެން، އަދާ ކުރެވޭ މަގާމުތަކެއް ނޫނެވެ. މި މަގާމުތައް އަދާ ކުރުމަށް ޓަކައި މީހާގެ ކިބައިގައި ވަރަށް ވަރުގަދަ ޖައުހަރެއް ހުންނާން ޖެހެއެވެ. އިލްމުތަކެއް ލިބިފައި ހުރި މީހަކު ކަމުގައި ވާން ޖެހެއެވެ. އެ އިލްމުގެ ބޭނުން ހިކުމަތްތެރިކަމާ އެކުގައި ހިފޭ ވަރަށް، ބުއްދިޔާއި ހިކުމަތް ހުރި މީހަކު ކަމުގައި ވާން ޖެހެއެވެ. ދުނިޔެ ދަސް ވާހައި ދުވަހު ދުނިޔޭގައި އުޅެ، ތަޖުރިބާގެ ތެރެއިން މީހާގެ ވިސްނުން ތަސައްރަފު ފުދިފައި ވާ މީހަކު ކަމުގައި ވާން ޖެހެއެވެ. މި ކަންކަން ފުރިހަމަ ނުވާ މީހެއްގެ އަތްމައްޗަށް، މި ދެންނެވި މަގާމުތަކުގެ ތެރެއިން މަގާމެއް ދޫ ކޮށްލައިފި ނަމަ، ގިނަ ފަހަރު ނަތީޖާ ގޯހެވެ. ވަރަށް މަދު އިސްތިސްނާ ހާލަތެއްގައި މެނުވީ، މި މަގާމުތަކަކީ ތަޖުރިބާ މަދު ޒުވާނުންނަށް އަދާ ކުރެވޭ ކަހަލަ މަގާމުތަކެއް ނޫނެވެ.\nޒުވާނުންނަކީ ކަންކަމުގައި އަވަސް އަރައިގަންނަ ބައެކެވެ. ބުއްދިޔާއި ހިކުމަތަށް ވުރެ ބޮޑަށް، ޖޯޝާއި ފޯރީގައި ކަންކަން ކުރުމުގެ މިޒާޖު ވަރުގަދަ ބައެކެވެ. އަގުލީ އަސާސުގައި ނިންމުންތައް ނިންމުމަށް ވުރެ ބޮޑަށް، ޖަޒުބާތުތަކާއި ޝުއޫރުތަކުގެ މަތީގައި އަމަލު ބިނާ ކުރުމުގެ ގޮތް ގެންގުޅޭ ބައެކެވެ. ކަންކަމުގައި ކެތްތެރިކަން އިސް ކޮށް، އެންމެން ބައިވެރި ކޮށްގެން މައްސަލަތައް ހައްލު ކުރުމުގެ ބަދަލުގައި، ރުޅި އިސް ކޮށް، ކުރިމަތިލުމުގެ ގޮތް ކުރިޔަށް ނެރޭ ބައެކެވެ. މިއީ އިންސާނީ ތަބީއަތެވެ. ޖޯޝާއި ފޯރިޔާއި، މީހާގެ ތައައްސުބުތަކާއި، ހިތުގެ ޖަޒުބާތުތައް ކޮންޓްރޯލު ކޮށް، އެ ކަންކަމަށް ފުރަގަސް ދީ، ބުއްދިޔާއި ހިކުމަތާއި އިލްމުގެ އަލީގައި ކަންކަން ނިންމުމަށާއި ފިޔަވަޅުތައް އެޅުމަށް މީހާގެ ނަފުސު ހާނުވައި ތަރުބިއްޔަތު ކުރުމަކީ ބުރަ ކަމެކެވެ. ދިގު މުއްދަތަކުން ކުރެވޭ ކަމެކެވެ. ގިނަ މީހުންނަށް މިކަން ކުރެވެނީ ޒުވާން އުމުރުގެ "ގޯސްތައް" ހަދައި، އެ ގޯސްތަކުން ފިލާވަޅު ލިބިގަނެ، އަނބިން ފިރިން ދަރިންގެ ކިބައިން ވެސް ފިލާވަޅުތަކެއް ލިބިގަތުމަށް ފަހުގައެވެ. އެހެން ގޮތަކަށް ދަންނަވަންޏާ، އުމުރުން ސާޅީހަކަށް އަހަރު ވާ ހިސާބުގައެވެ.\nގައުމުގެ އެންމެ މަތީ މަގާމުތައް ޒުވާނުންނާ ހަވާލު ކުރުމުގެ ސަބަބުން ގިނަ ގެއްލުންތަކެއް ލިބުމުގެ ފުރުސަތު އޮވެއެވެ. އިސް ވެ ދެންނެވި ފަދައިން، ބުއްދި ރަނގަޅަށް ފުރައިފުރިހަމަ ނުވާ ބައެއްގެ އަތްމައްޗަށް ގައުމު ދޫކޮށްލުމުގެ ސަބަބުން ލިބޭ ގެއްލުންތަކެވެ. މީގެ އިތުރުން، ވަރަށް މުހިއްމު ދެ ނުކުތާއެއް ވެސް އެބައޮތެވެ. ފުރަތަމަ ކަމަކަށް، ޒުވާނުންގެ ކިބައިގައި އާއްމު ގޮތެއްގައި ހުންނާނީ ތިމާގެ އަމިއްލަ މުސްތަގުބަލް ބިނާ ކުރުމުގެ އެދުންތަކާއި ހުވަފެންތަކެވެ. ޒުވާނުންގެ ވިސްނުން ވަރަށް "މަވެތި" ވާނެއެވެ. އަމިއްލަ "އެމްބިޝަންތަކުގެ" ވިސްނުމާއި ފިކުރު ވަރަށް ވަރުގަދަ ވާނެއެވެ. އެހެންކަމުން، ޒުވާނުންގެ އަތްމައްޗަށް ގައުމުގެ އެންމެ މުހިއްމު މަސްއޫލިއްޔަތުތައް ދޫ ކޮށްލުމަކީ އެއް ގޮތަކުން ވިސްނާ އިރު މަސްލަހަތު ފުށުއަރާ ހާލަތެއް އުފެދޭނެ ކަމެކެވެ. ވަރަށް ގިނަ ޒުވާނުން، އަޅުގަނޑުމެންގެ ތެރޭގައި ވަޒީރުކަމާއި މަޖިލިސް މެންބަރުކަން ލިބުމުން، އަމިއްލަ ވިޔަފާރިތައް އުފައްދައި، ރިސޯޓުތަކުން ހިއްސާ ގަނެ، ހުޅުމާލެއިން ނުވަތަ ރާއްޖެއިން ބޭރުން ގެދޮރު ގަނެ ހަދާތަން ފެނޭ ނޫންތޯއެވެ؟ އެއީ މި ދަންނަވާ ނުކުތާގެ ތެދުކަމުގެ ހެއްކެވެ. ދެވަނަ ކަމަކަށް، އިންސާނީ ދިރިއުޅުމުގެ އާއްމު ހަމަތަކާއި ގޮތްމަގަށް ބަލާ އިރު، މީހަކަށް ދަރީން ލިބެނީ އުމުރުން ގާތްގަނޑަކަށް 25 ވަރަކަށް އަހަރުގައި ކަމަށް ބެލެވިދާނެއެވެ. އެ ދަރީން އެކަށޭނަ ވަރަކަށް ބޮޑެތި ވެ، މަންމަ ނުވަތަ ބައްޕަޔަށް މުޅީން ބަރޯސާ ވުން ހުއްޓި، ކޮންމެވެސް ވަރަކަށް ތަސައްރަފު ފުދޭނީ، އަދި މައިންބަފައިން ދަރީންގެ ކަންކަމަށް ސައުވީސް ގަޑި އިރު ސަމާލުކަން ދޭން ޖެހޭ ދިނުމަށް ދުލެއް އަންނާނީ، މައިންބަފައިންގެ އުމުރުން ސާޅީހަކަށް އަހަރު ވާ ފަހުންނެވެ. އިސްތިސްނާ ހާލަތުތައް ހުންނާނެއެވެ. ނަމަވެސް އާއްމު ހަމަޔަކީ މިއީ ނޫންތޯއެވެ؟ މި ނުކުތާ ސިކުނޑީގައި ބަހައްޓައިގެން ވިސްނައިލުމުން، ސާފު ވާނެ ކަމަކީ ޒުވާނުންނަށް ގައުމުގެ ބޮޑެތި މަގާމުތައް ދިނަސް، އެމީހުންނަށް އަމިއްލަ ދަރީންގެ ކަންކަމާ މެދު ވިސްނާން ޖެހޭ ވިސްނުންތައް ވިސްނައިފައި، ގައުމާ މެދު ފޯކަސް ކުރުމަށް ލިބޭ ވަގުތު ވަރަށް މަދު ވާނެކަމެވެ.\nގައުމީ ބޮޑެތި މަސްއޫލިއްޔަތުތައް އުފުލުމަށް މީހާ ތައްޔާރު ވާނީ، އަމިއްލަ ދިރިއުޅުން ސަމާލު ވެ، ގެދޮރާއި އާއިލާ ބިނާ ވެ، އިލްމާއި ތަޖުރިބާގެ ތެރެއިން، އެ މަސްއޫލިއްޔަތުތަކަށް މީހާ ތައްޔާރު ވުމުންނެވެ. އެފަދަ ތައްޔާރީއެއް ވެވޭނީ އުމުރުން ސާޅީހަކަށް އަހަރުގައި ކަމަށް ގަބޫލު ކުރުމަކީ އުނދަގޫ ކަމެއް ނޫނެވެ. އަޅުގަނޑުމެންގެ މާތް ނަބިއްޔާއަށް، އިސްލާމް ދީނަށް ގޮވައިލެއްވުމުގެ ބޮޑު ޒިންމާ ހަވާލު ކުރެއްވެވުން، އެކަލޭގެފާނުގެ އުމުރުފުޅުން ސާޅީސް އަހަރު ވާންދެން ލަސް ކުރެވުނު ސަބަބަކީ ވެސް މިއީ ކަމުގައި ވެދާނެ ނޫންތޯއެވެ! މާތްރަސްކަލާނގެ ކޮންމެ ކަމެއް ވެސް ކުރައްވަނީ އެކަލާނގެ އަޅުތަކުންގެ ހާލަތު ފުރިހަމަޔަށް ދެނެވޮޑިގެންވާ ޙާލު، އެންމެ ފުރިހަމަ ގޮތުގައެވެ. އެ ކަމަކުން އިންސާނުންނަށް، މުސްލިމުންނަށް ފިލާވަޅުތަކެއް ދެއްވުމުގެ ގޮތުންނެވެ.\nއެހެންކަމުން، އަޅުގަނޑުމެން ވެސް ގައުމުގެ ބޮޑެތި މަގާމުތަކަށް ހޮވާ މީހުންނަކީ އުމުރުން ސާޅީސް އަހަރު ފުރިފައި ވާ މީހުން ކަމުގައި ހެދުން ކިހިނެއް ވާނެތޯއެވެ؟ އިސް މަގާމުތަކޭ މި ދަންނަވަނީ، ކުރީން ވެސް ދެންނެވި ފަދައިން، ރައީސުލްޖުމްހޫރިއްޔާ އާއި، ނާއިބު ރައީސާއި، ވަޒީރުންނާއި، ސުޕްރީމް ކޯޓާއި ހައިކޯޓުގެ ފަނޑިޔާރުންނާއި، ކޯޓުތަކުގެ އިސް ފަނޑިޔާރުންނާއި، ރައްޔިތުންގެ މަޖިލިހުގެ މެންބަރުންގެ ވާހަކައެވެ. އިސްލާމީ އިސްތިލާހެއް ބޭނުން ކޮށްގެން ދަންނަވާ ނަމަ، މުޖުތަމައުގެ އަހްލުލް ޙައްޤު ވަލްޢަޤްދުގެ ގޮތުގައި ހިމެނޭ މީހުންގެ ވާހަކައެވެ. ގާނޫނުއަސާސީ އާއި ގާނޫނުތަކަށް އިސްލާހު ގެނެސްގެން، މި މަގާމުތަކުގެ ޝަރުތުތަކުގެ ތެރޭގައި އުމުރުން ސާޅީސް އަހަރު ފުރިފައި ވުން ހިމަނަމާތޯއެވެ! އަޅުގަނޑު ހިތުން، މިފަދަ ބަދަލެއް ގެނައުމުން، އޭގެ ސަބަބުން ހެޔޮ ނަތީޖާއެއް ނޫނީ ނުނުކުންނާނެއެވެ.\nއެއްވެސް ޝައްކެއް ނެތް ގޮތުގައި، ޒުވާނުންނަކީ ގައުމެއްގެ މައިބަދައެވެ. މައްސަލަޔަކީ، ޒުވާނުންނަކީ ގައުމުގެ ސިކުނޑި ކަމަށް ބެލުމެވެ. ގައުމުގެ ސިކުނޑި ވާން ޖެހޭނީ، ގައުމުގައި ތިބި ހަރު، ދުވަސްވީ، މުސްކުޅީންނެވެ. ޒުވާނުން ވާން ވާނީ އެ ސިކުނޑި ދައްކާ ހެޔޮ މަގުތަކުން ގައުމު ކުރިޔަށް ގެންދިޔުމުގައި، އަމަލީ މަސައްކަތްތަކުގައި އިސް ވާ ބަޔަކަށެވެ. އެ ބައެއްގެ ހަރު އަދި ދުވަސް ވީ މުސްކުޅީންނާއި ތަޖުރިބާކާރުން އެއްފަރާތް ކޮށް، އެމީހުން ދުރަށް ލައި، ކުރީ ސަފަށް ޅަކުދީން އަރައިގެންފި މުޖުތަމައެއް ކާމިޔާބު ވާނޭ ކަމަކަށް އަޅުގަނޑަކަށް ގަބޫލެއް ނުކުރެވެއެވެ. މައިންބަފައިންގެ މައްޗަށް ދަރީން އިސް ނުވާނެ ފަދައިން، ގައުމުގެ ހަރު މުސްކުޅީންގެ މައްޗަށް ޒުވާނުން އިހެއް ނުކުރެވޭނެއެވެ. އިސް ކޮށްގެން ވެސް ނުވާނެއެވެ.\nއަޅުގަނޑު މި ދަންނަވަނީ، ޒުވާނުންނަކީ އެއްވެސް އަގެއް ނެތް ބަޔެކޭއެއް ނޫނެވެ. އަދި ބައެއް ހާލަތުތަކުގައި ޒުވާނުންގެ ފަރާތުން އާދަޔާ ޚިލާފު ވިސްނުންތޫނުކަމާއި، ހިކުމަތްތެރިކަމާއި، ގާބިލުކަން ނުފެންނަ ވާހަކައެއް ވެސް ނޫނެވެ. އިސްލާމީ ތާރީޚުން ފެންނަ ރީތި މިސާލެއް ނަގަމާ ހިންގަވާށެވެ. އުމަވީ ޚިލާފަތުގެ ދުވަސްވަރު، އިސްލާމީ ލަޝްކަރަކާއިގެން ހިންދުސްތާނަށް ވަޑައިގެން، މިހާރުގެ ޕާކިސްތާނުގެ ބޮޑު ބައެއް ފަތަހަ ކުރައްވައި، މުސްލިމުންގެ ވެރިކަމުގެ ދަށަށް ގެންދެވި މަތިވެރި ބަޠަލް މުޙައްމަދު ބިން ޤާސިމަކީ އުމުރުފުޅުން ސޯޅަ އަހަރުގެ ބެއިފުޅެކެވެ. އެމަނިކުފާނުގެ ކިބަފުޅަކުން، ސޯޅަ އަހަރުގެ ކުއްޖެއްގެ އާއްމު "ކުޑަކުދީންވަންތަކަމެއް" ނުފެނެއެވެ. ތާރީޚު އެމަނިކުފާނުގެ ފަރާތްޕުޅުން ދުށީ ދުނިޔޭގެ އެންމެ ތަޖުރިބާކާރު ޖެނެރަލުންގެ ކިބައިން ވެސް ފެނުނު ފަދަ ހަރުކަމެވެ. ވިސްނުންތޫނުކަމެވެ. ތަސައްރަފު ފުދުމެވެ. ނަމަވެސް އެއީ އިސްތިސްނާއެވެ. އާއްމު ހާލަތެއް ނޫނެވެ. އަޅުގަނޑުމެންގެ ކަންކަން ބައްޓަން ކުރާން ވާނީ އާއްމު ހާލަތަށް ބޮޑަށް އަމާޒު ކޮށްގެންނެވެ. އިސްތިސްނާ އަބަދު ހިނގާނޭ ކަމަށް ބަލައިގެންނެއް ނޫނެވެ.


SunOnline: Feydhoo school gai roa kollee bayaku gasthugai kamah thuhumathu koffi\nފޭދޫ ސުކޫލުގައި ރޯކޮށްލީ ބަޔަކު ގަސްތުގައިކަމަށް ތުހުމަތުކޮށްފި\nއާނިފާ ހުސައިން ސިރާޖް 25 Aug 2021, 14:02\nށ. ފޭދޫ ސްކޫލްގެ ބާ އިމާރާތުގައި އަލިފާން ރޯވެފައި --- ފޮޓޯ/ ކިޔުންތެރިއެއް\nށ. ފޭދޫ ސްކޫލްގެ ބާ އިމާރާތުގައި އަލިފާން ރޯވީ ބަޔަކު ގަސްތުގައި ކުރިކަމަކުންކަމަށް އެ ރަށު ކައުންސިލުން ތުހުމަތުކޮށްފިއެވެ.\nފޭދޫގައި ކުރިން ސްކޫލެއްގެ ގޮތުގައި ބޭނުންކުރަމުންދިޔަ އިމާރާތުގައި އަލިފާން ރޯވެފައިވަނީ ރޭގެ ވަގުތެއްގައެވެ.\nއެރަށު ކައުންސިލްގެ ރައީސް އަހުމަދު ރައިސަމް މިއަދު "ސަން" އަށް ވިދާޅުވީ އެ އިމާރާތަކީ އެއްވެސް ކަހަލަ އަލިފާން ރޯވެ، ހިފާ ޒާތުގެ އެއްޗެއް ހުރި އިމާރާތެއް ނޫން ކަަމަށާއި، އެ އިމާރާތުގައި ކަރަންޓުވެސް ނުހުންނަ ކަމަށެވެ.\nއެހެންކަމުން އެ އިމާރާތުގައި ބަޔަކު ގަސްތުގައި ރޯކޮށްލައިގެން ނޫނީ އަލިފާން ހިފާނެ ގޮތެއް ނޯންނާނެ ކަމަށް ރައިސަމް ވިދާޅުވިއެވެ.\n"އެހެންވީމަ އެތަނުގަ އަލިފާން ރޯވާން ދިމާވާނެ ހަމައެކަނި ގޮތަކީ ބަޔަކު ގަސްތުގަ ރޯކޮށްލުން ކަމަށް ވާތީވެ، އެގޮތަށް މި ތުހުމަތު ކުރެވެނީ،" ރައިސަމް ވިދާޅުވިއެވެ.\nނަމަވެސް ސީދާ ތުހުމަތު ކުރެވޭ ވަކި މީހެއް ނުވަތަ ވަކި ބައެއް އަދި ފާހަގަކުރެވިފައި ނުވާކަމަށާއި، ފުލުހުން މިހާރު އެކަމުގެ ތަހުގީގު ފަށާފައިވާ ކަމަށް ރައިސަމް ވިދާޅުވިއެވެ.\nރައިސަމް އިތުރަށް ވިދާޅުވީ މީގެ ކުރިންވެސް ދެ ފަރަހެއްގެ މަތިން އެ އިމާރާތުގައި ރޯކޮށްލާފައިވާ ކަމަށެވެ.\nމިދިޔަ އަަހަރުގެ ތެރޭގައި ރޯކޮށްލާފައިވަނީ އެ އިމާރާތް ކައިރީ ވަކިން ހަދާފައި އިން ކްލާސްރޫމެއްގައެވެ. އަދި ޖޫން ހިސާބުގައިވެސް ފޭދޫ ސުކޫލުގެ ބާ އިމާރާތުގައި ވަނީ އަލިފާނުގެ ހާދިސާއެއް ހިނގާފައެެވެ. ކައުންސިލުން ތުހުމަތުކުރާ ގޮތުގައި އެއީވެސް ބަޔަކު ގަސްތުގައި ކުރި ކަމެކެވެ.\nފޭދޫ ސުކޫލުގެ ބާ އިމާރާތުގައި ރޭ ހިނގި އަލިފާން ވަނީ އެ ވަގުތު ކޮންޓްރޯލު ކުރެވިފައެވެ. އެ އިމާރާތުގައި މިހާރު ބޭނުންކުރަމުންދާ ހޯލެއް ވެސް ހުރެއެވެ. ނަމަވެސް އެ ހޯލުގައި އަލިފާން ނުހިފަނީސް ސިފައިން ވަނީ އަލިފާން ނިއްވާލާފައެވެ.\nއަލީ ވަހީދު ކޯޓަށް ހާޒިރުކުރަން އަމުރެއް ނެރެފި


Ras Online - ކޮވިޑް-19: ޖުމްލަ 106 މީހަކު މިއަދު ޕޮޒިޓިވް\nކޮވިޑް-19: ޖުމްލަ 106 މީހަކު މިއަދު ޕޮޒިޓިވް\nމާޝާ މިދުހަތު 13 އޮކްޓޯބަރު 2021 - 22:56\nރާއްޖެއިން މިއަދު 106 މީހަކު ކޮވިޑަށް ޕޮޒިޓިވްވެއްޖެއެވެ.\nއެޗްޕީއޭގެ ތަފާސް ހިސާބުތައް ދައްކާގޮތުން ރާއްޖެއިން ބަލިޖެހުނު މީހުންގެ ޖުމްލަ އަދަދު މިހާރު ވަނީ 85،838 އަށް އަރާފައެވެ. އަދި އިއްޔެ އިރުއޮއްސި 6:00 އިން މިއަދު އިރުއޮއްސި 6:00 އަށް އެކްޓިވް ކޭސްތައް ނުވަތަ ބަލިޖެހިފައި ތިބި މީހުންގެ އަދަދު އުޅެނީ 1،207 ގައެވެ.\nމިއަދު ބައްޔަށް ޕޮޒިޓިވްވި މީހުންގެ ތެރޭގައި ހިމެނެނީ ގްރޭޓަރ މާލެ ސަރަހައްދުން ޕޮޒިޓިވްވި 21 މީހަކާއި އެހެނިހެން ސަރަހައްދު ތަކުން ޕޮޒިޓިވްވި 85 މީހުންނެވެ. މީގެ ތެރޭގައި ރިސޯޓުތަކުން ޕޮޒިޓިވްވި 07 މީހުންނާއި، އަތޮޅުތެރޭގެ ރަށްތަކުން ޕޮޒިޓިވްވި 78 މީހަކު ހިމެނެއެވެ.\nއެޗްޕީއޭ ގެ ތަފާސްހިސާބުން ދައްކާގޮތުން މިވަގުތު ހޮސްޕިޓަލްގައި އެޑްމިޓްކޮށްގެން ފަރުވާދެމުން ގެންދަނީ 14 މީހުންނަށެވެ. އެޗްޕީއޭއިން ބުނީ ކޯވިޑަށް ޓެސްޓްކުރުމަށް ރާއްޖޭގައި ވޭތުވެދިޔަ 24 ގަޑީއިރުގެ ތެރޭގައި 4،286 ސާމްޕަލް ނަގާފައިވާ ކަމަށެވެ.\nވޭތުވެދިޔަ 24 ގަޑީއިރުގެ ތެރޭގައި 88 މީހަކު މިބަލިން ރަނގަޅުވެފައިވާއިރު، މިހާތަނަށް ރާއްޖެއިން ބަލިޖެހުނު މީހުންގެ ތެރެއިން 84،381 މީހުންވަނީ ބަލިން ރަނގަޅުވެފައެވެ.\nކޮވިޑް ޖެހިގެން މިހާތަނަށް ރާއްޖޭގައި ނިޔާވި މީހުންގެ އަދަދު ވަނީ 237 އަށް އަރާފައެވެ.\nމީގެއިތުރުން، ކޮވިޑުން ރައްކާތެރިވުމަށް ރާއްޖޭގައި ކުރިއަށްގެންދާ ވެކްސިން ދިނުމުގެ ކެމްޕޭނުގެ ދަށުން މިހާތަނަށް 393،413 މީހަކު ރާއްޖޭގައި ވެކްސިން ޖަހައިފިކަމަށް އެޗްޕީއޭއިން ބުނެފައިވެއެވެ.\nއެޗްޕީއޭގެ ތަފާސް ހިސާބުތަކުން ދައްކާގޮތުގައި 348،662 މީހަކު މިހާތަނަށް ކޮވިޑް-19 ވެކްސިނުގެ ދެވަނަ ޑޯޒު ޖަހާފައިވެއެވެ.


ދެމަފިރިންގެ މެދުގައި ދުވާލު ޖެހޭ މައްސަލަތައް އިރުއޮއްސުމުގެ ކުރިން ހައްލު ނުކުރާނަމަ ޝައިޠާނާ މެދަށްވަދެ މައްސަލަތައް ބޮޑުކުރާނެ!: މުފްތީ މެންކް\nމިހާރަކަށް އައިސް އެންމެ ގިނަ މީހުން ކުރާ ޝަކުވާ އަކީ ޙަޔާތުގެ ބައިވެރިޔާ އެމީހަކާއި އަޅައިނުލުމުގެ ޝަކުވާއެވެ. ޝަކުވާ ކުރަނީ ހަމައެކަނި އަންހެނުންނެއްވެސް ނޫނެވެ. ފިރިހެނުންވެސް ހަމަ އެޝަކުވާ ކުރެއެވެ. މިކަމުން އެނގެނީ މައްސަލަ ދެބައިމީހުންގެ ވެސް އެބައޮތް ކަމެވެ. ކޮންމެ މީހަކުވެސް އެދެނީ އެކަމުގައި ކޮންމެވެސް ބަހެއް ބުނެދިނުމަށެވެ.\nއެންމެ ފުރަތަމަ ވެސް ވިސްނައިލަންވީ ކައިވެނީގެ ބޭނުމަށެވެ. ކައިވެނީގެ އެންމެ ބޮޑު ބޭނުމަކަށްވާން ޖެހޭނީ އެކަކު އަނެކަކަށް އެހީތެރިވެދިނުމެވެ. އަނެކާގެ ތަކްލީފްތައް ކުޑަކޮށްދިނުމަށްޓަކައި ކުރެވެން އޮތް ހުރިހާ ކަމެއް ކުރުމެވެ. އެކަކަށް ލިބޭ ހިތާމައާއި އުފަލުގައި އަނެކަކުވެސް ބައިވެރިވުމެވެ. އެކަކު އަނެއްކެ ހިތް ހަމަޖައްސައިދިނުމެވެ. ލޯބިން ދިރިއުޅުމެވެ. އެހެން ހުރިހާ ކަންކަން ގެންނަން ޖެހޭނީ މިކަންކަމުގެ ފަހަތަށެވެ.\nކޮންމެ ދެ މީހެއްގެ މެދުގައިވެސް މައްސަލަތައް ކުރިމަތިވާ ފަދައިން ކޮންމެ ދެމަފިރިއެއްގެ މެދުގައިވެސް މައްސަލަތައް ކުރިމަތިވާނެއެވެ. އެއީ ދުނިޔޭގެ އާދައެވެ. ވީމާ ދުވާލު ޖެހޭ މައްސަލަތައް ދެމަފިރިން މަޝްވަރާކޮށްގެން އިރު އޮއްސުމުގެ ކުރިން ޙައްލުކުރާށެވެ. ރޭގަނޑު ޖެހޭ މައްސަލަތައް ނިދުމުގެ ކުރިން ޙައްލުކުރާށެވެ! ނޫންނަމަ ދެމީހުންގެ މައްސަލަތަކުގެ ތެރެއަށް ޝައިޠާނާ ވަދެގަނެ މައްސަލަތައް އެތައް ގުނައަކަށް ބޮޑުކުރާނެއެވެ.\nމީހުން ކުރާ ޝަކުވާތަކަށް ބަލާއިއރު އެންމެ ގިނައިން ޖެހޭ މައްސަލައަކީ ފޯނުގައި ހުންނަން ނުޖެހޭނެ މެސެޖްތައް ހުރުމެވެ. އަނހެނަކު ނަމަވެސް ފިރިހެނަކު ނަމަވެސް ވިސްނައިލަންވީ ކަމަކީ މިފަދަ ކަމެއް މެދުވެރިވުމުން ދެން ކަންތައްތައް ވެގެންދާނެ ގޮތަކަށެވެ. މިސާލަކަށް ތިމާގެ ފޮނުގައި ހުރި ފަދަ މެސެޖުތަކެއް އަނެކާގެ ފޯނުން ތިމާއަށް ފެނުމުން ދެން ތިމާއަށް ކުރާނެ އަސަރަށެވެ.\n"ހައި. ކޮންތާކު؟ މިސް ޔޫ" ފަދަ މެސެޖުތައް ހިލޭ މީހެއްގެ ކިބައިން ލިބޭކަށް ނުޖެހޭނެއެވެ. މިފަދަ މެސެޖުތައް ގިނަ ފަހަރު ނިމިފައި ހުންނަނީ ކައިވެނީގެ ބޭރުން ފާހިޝް އަމަލުތައް ހިންގުމާއި ހަމައިންނެވެ. މީގެ އިތުރުން ހިލޭ މީހުންނާއި ބާއްވަން ނުޖެހޭ ގުޅުން ބޭއްވުމަކީ އިސްލާމް ދީން ހުއްދަކުރާ ކަމެއް ނޫނެވެ.\nމިފަދަ އަމަލުތައް ކުރާ މީހުން އެންމެ ބޮޑަށް ވިސްނަން ޖެހޭނީ އެމީހުންގެ ދަރިންނަށެވެ. މަންމަ އާއި ބައްޕައަކީ ދަރިންނަށް ނަމޫނާ ބައަކަށް ނުވާނަމަ ދަރިންނަކީ ހަރުދަނާ ބައަކަށް ވުމަށް އެދެވޭނީ ކިހިނަކުން ހެއްޔެވެ؟ ދަރިންގެ ހިތުގައި ޖައްސައި ރޮއްވުމަށްފަހު ދަރިންގެ ކިބައިން އޯގާތެރިކަމަށް ބޭނުންވާ ދުވަހު އެކަން ލިބޭނެ ކަމަށް އުންމީދުކުރަނީ ހެއްޔެވެ؟ އެފަދަ ދުވަހަކު ދަރިންގެ ކިބައިން ލިބޭނީ ކޮންމެވެސް މިންވަރެކެވެ. ފުރިހަ ލޯތްބާއި އަޅައިލުމެއް ނުލިބޭނެއެވެ.\nޙަޔާތުގެ ބައިވެރިޔާއަށް ޚިޔާނާތްތެރިވުމަކީ މީހަކަށް ކުރެވޭނެ އެންމެ ބޮޑު އެއް ކުށެވެ. އަދި އެއީ އެންމެ ބޮޑެތި ޚިޔާނާތްތަކުގެ ތެރެއިން ހިމެނޭ ޚިޔާނާތެކެވެ. އެކަމަށް ޙައްޤު އަދަބު އެމީހަކަށް ލިބިގެންދާނެއެވެ. ޢާއިލީ ނުވަތަ ދެމަފިރިންގެ ކަމަކަށްވީތީ ޙައްޤު ޖަޒާ ނުލިބިއެއް ނުދާނެއެވެ. ވީމާ ދެމަފިރިންކުރެ ކޮންމެ މީހަކުވެސް މިކަމަށް ވަރަށް ބޮޑަށް ސަމާލުކަން ދޭންޖެހޭނެއެވެ.\nކައިވެންޏަށްފަހު އެކަކު އަނެކަކަށް ތެދުވެރިނުވާނަމަ އެކަމުގެ އުޤޫބާތް އެމީހަކާއި އަރައި ހަމަކުރާނެއެވެ. އެކަން މެދުވެރިވާނީ ކިހިނެއް؟ ކޮންއިރަކު؟ ކޮން ސިފައެއްގައިކަން ހަމަ އެކަކަށްވެސް ނުއެނގޭނެއެވެ.\nބައެއް ހާލަތްތަކުގައި ފާފަތަކަސް އަރައިގަތުމަށްފަހު އެކަން އެހެންވީ އަނެކާގެ ސަބަބުން ކަމަސް އެބަ ބުނެއެވެ. ނަމަވެސް މިއީ އެއްވެސް ޙާލެއްގައި ބުނެވިގެންވާނެ ބަހެއް ނޫނެވެ. މީހަކާއި ހުރެ އެހެން މީހަކަށް ފާފަ ކުރެވެން ޖެހޭނެ އެއްވެސް ސަބަބެއް ނުއޮންނާނެއެވެ. ފާފަ ކުރެވޭނީ ހަމަ އެމީހަކު ކުރުމުންނެވެ. އެކަމުގެ ހުރިހާ ޒިންމާތަކެއް އުފުލަން ޖެހޭނީ ހަމަ އެމީހެކެވެ.\nކައިވެނިކޮށް ދަރިން ލިބުމަށްފަހު އިތުރު މޮޅު ގޮތްތައް ހޯދަން ނުއުޅޭށެވެ! ތިމާއަށް ﷲ ތައާލާ މިންވަރު ކުރެއްވެވި ނިޢްމަތްތަކަށް ޝުކުރުވެރިވެ ބައިވެރިޔާ އާއިއެކުގައި ދިރިއުޅެން މަސައްކަތްކުރާށެވެ! މައްސަލަތަކާއިއެކުގައިވެސް މެއެވެ. ދިރިއުޅުމަކީ މަތިވެރި ޤްރްބާނީއެކެވެ. އެކަމަށް ޙައްޤު ޖަޒާ ﷲ ތަޢާލާ މިންވަރުފުޅު ކުރައްވަވާނެތެވެ! ދަތި އުނދަގޫތަކާއިއެކު ދިރިއުޅޭނަމަ އެމީހަކަށް އެކަމަށް ޙައްޤު ޖަޒާ ﷲ ތައާލާ ދެއްވަވާނެތެވެ! ވީމާ ދުނިޔޭގެ އެދުމަށް ހެއްލި އާވާރާވެ އަމިއްލަ ދިރިއުޅުން އަމިއްލައަށް ހަލާކު ނުކުރާށެވެ! މައްސަލަތައް ހުރި ނަމަ ޙައްލަށް އެދި ދުޢާކުރާށެވެ! ﷲ ތަޢާލާ ޙައްލުކޮށް ދެއްވަވާނެތެވެ.


MDP akee laadheenee baeh noon: Nasheed | Mihaaru\nއެމްޑީޕީގެ ރައީސް އަދި ރައްޔިތުންގެ މަޖިލީހުގެ ރައީސް މުހައްމަދު ނަޝީދު އެމްޑީޕީގެ މެމްބަރުންނާ ބައްދަލުކުރައްވަނީ. ފޮޓޯ: ސޯޝަލް މީޑިއާ( ސިމްވާރް)\nއެމްޑީޕީ އަކީ ލާދީނީ ބައެއް ނޫން: ނަޝީދު\n17 އޮކްޓޯބަރ 2019 - 23:12 111 comments\nއެމްޑީޕީއަކީ ލާދީނީ ޕާޓީއެއް ކަމަށް ގަބޫލު ނުކުރަން އެ ޕާޓީގެ ރައީސް އަދި ރައްޔިތުންގެ މަޖިލީހުގެ ރައީސް މުހައްމަދު ނަޝީދު އެމްޑީޕީ މެމްބަރުންނަށް ގޮވާލައްވައިފި އެވެ.\nއެމްޑީޕީގެ މެމްބަރުންނާ ބައްދަލުކުރެއްވުމަށް ދަރުބާރުގޭގައި މިރޭ ބޭއްވި ބައްދަލުވުމެއްގައި ވާހަކަފުޅު ދައްކަވަމުން ނަޝީދު ވިދާޅުވީ އެމްޑީޕީގެ މެމްބަރުންނަށް ވުރެ ވަކި ރަނގަޅަށް އުޅޭ ބަޔަކު ރާއްޖޭގައި ނެތް ކަމަށެވެ. އެމްޑީޕީ އަކީ ލާދީނީ ބައެއް ކަމަށް ގަބޫލު ނުކުރަން ގޮވާލައްވައި ވާހަކަފުޅު ދެއްކެވުމުގެ ކުރިން އެ އެމަނިކުފާނު ވިދާޅުވީ ކުރިއަށް އޮތީ ޕާޓީ އަށް މާ ފަސޭހަ ދުވަސްތަކަކަށް ނުވެެދާނެ ކަމަށެވެ.\n"ކުރިއަށް މިއޮތް ދުވަސްތަކަކީ އަޅުގަނޑުމެންނަށް އުނދަގޫ ދުވަސްތަކަކަށް ވެދާނެ. އަޅުގަނޑަށް ފެންނަ ގޮތުގައި މާ ފަސޭހަ ދުވަސްތަކަށް ނުވާނެ އަޅުގަނޑުމެންނަށް. އަޅުގަނޑުމެންނަކީ އިނގޭތޯ އެއްވެސް ހާލެއްގައި ލާދީނީ ޕާޓީއެއް ކަމަށް ލާދީނީ ބައެއް ކަމަށް ތީގެ އެއްވެސް ބޭފުޅަކު ގަބޫލުކުރައްވައިގެނެއް ނުވާނެ." ނަޝީދު ވިދާޅުވި އެވެ.\nއެމަނިކުފާނު ވިދާޅުވީ އެމްޑީޕީއާ ވާދައަށް އެހެން ޕާޓީތަކުން ދައްކަމުންދާ ވާހަކަ އަށް ޕާޓީގެ މެމްބަރުން އަޅައިލަން ނުޖެހޭ ކަމަށާއި ޕާޓީގެ ކަންތައްތައް "ސޯލިހު ގޮތުގައި" ކުރަމުން ގެންދިޔައިމަ އެ ނިމުނީ ކަމަށެވެ. އެމްޑީޕީގެ މަސައްކަތަކީ ތަރައްގީގެ މަސައްކަތެއް ކަމަށާއި ބަލަންވީ އެންމެންނަށް ވަޒީފާ ހޯދައިދެވޭތޯ ކަމަށް ވެސް އެމަނިކުފާނު ވިދާޅުވި އެވެ. އެމްޑީޕީގެ މެމްބަރުންނާ އެއްވަރަށް މިސްކިތަށް ނަމާދަށް އަރާ ބައެއް، އަދި ރޯދާ ހިފާ ބައެއް ވެސް ރާއްޖޭގައި ނެތް ކަމަށް ވެސް ނަޝީދު ވިދާޅުވި އެވެ.\n"އަޅުގަނޑު ދެކެނީ އިރާދަކުރެއްވިއްޔާ އެކަން އަޅުގަނޑުމެނަށް ކޮށްދެވޭނެ. ވަޒީފާއެއް ވެސް އިރާދަކުރެއްވިއްޔާ ހޯދައިދެވޭނެ. އަދި އިރާދަކުރެއްވިއްޔާ ބޯހިޔާވަހިކަމެއް ވެސް އަޅުގަނޑުމެނަށް ހޯދައިދެވޭނެ،" ނަޝީދު ވިދާޅުވި އެވެ.\nއެމްޑީޕީގެ ގިނަ އަދަދެއްގެ މެމްބަރުން ބައިވެރިވި ބައްދަލުވުމުގައި ނަޝީދު އެދިވަޑައިގެންނެވީ އެ ޕާޓީގެ ރައީސަކު ހޮވަން ބާއްްވާ އިންތިހާބުގައި އެމަނިކުފާނަށް ތާއީދު ކޮށްދިނުމަށެވެ.\nއެމްޑީޕީއަކީ ލާދީނީ ޕާޓީއެއް ކަމަށް ގަބޫލު ނުކުރަން ނަޝީދު ގޮވާލައްވާފައި މިވަނީ މޯލްޑިވިސް ޑިމޮކްރަސީ ނެޓްވޯކް ( އެމްޑީއެން) އިން ނެރުނު ރިޕޯޓެެއްގައި އިސްލާމްދީނަށާއި ރަސޫލާ އަށް ފުރައްސާރަކުރުމުން ސަރުކާރުން އަމަލުކުރަމުންދާ ގޮތާ ގުޅުވައިގެން އިލްމުވެރިންނާއި އިދިކޮޅު ފަރާތްތަކުން ފާޑުކިޔަމުން ދާ ވަގުތެއްގަ އެވެ.\n"ޕްރިލިމިނަރީ އެސެސްމެންޓް އޮން ރެޑިކަލައިޒޭޝަން އިން ދަ މޯލްޑިވްސް"ގެ ނަމުގައި އެމްޑީއެން އިން އާއްމުކުރި ރިޕޯޓުގައި ދީނުގެ އަސާސްތަކާއި އަގީދާ އާއި މުސްލިމުން ގަބޫލުކުރާ ބައެއް ކަންކަމާ މެދު ސުވާލު އުފައްދައި ހަޖޫ ޖަހާފައިވެ އެވެ. އޭގައި ކީރިތި ގުރުއާނުގެ ނައްސުން އައިސްފައިވާ ބައެެއް ކަންތައްތަކާއި ހަދީސްތަކުގައިވާ ބައެއް ކަންކަމަށް ފުރައްސާރަ ވާ ގޮތަށް ވެސް ލިއެފައިވެ އެވެ.\nއިސްލާމްދީނާއި ރަސޫލާ އަށް ފުރައްސާރަކޮށް ރިޕޯޓު ލިޔުނު މައްސަލަ ސީރިއަސްކަމެއްގެ ގޮތުގައި ބަލާނެ ކަމަށް މި ސަރުކާރުގެ ކަމާ ގުޅޭ އިސްވެރިން ވިދާޅުވިޔަސް އެ ލިޔުނު އެއްވެސް މީހަކު ރާއްޖެ އަކު ނެތެވެ. ރިޕޯޓުގެ މައްސަލަ ބޮޑުވި އިރު، އެމްޑީއެންގައި އިސްކޮށް އުޅުއްވި ޝަހިންދާ އިސްމާއިލް ހުންނެވީ ޖަރުމަނުގަ އެވެ. އެ ޖަމިއްޔާގައި، މި ރިޕޯޓް ލިއުމުގައި ދެން އުޅުނު ބައެއް މީހުން ވެސް މިހާރު ރާއްޖޭގައި ނެތެވެ.\nއިތުރު ލިޔުންތައް ރައީސް މުހައްމަދު ނަޝީދު އެމްޑީޕީ ރާއްޖޭގެ ދީނީ މައްސަލަތައް\nނަޝީދާ ބެހޭ ގޮތުން ދޮގުވާހަކަ ދެއްކި މީހަކަށް ދައުވާ


(19 ޑިސެމްބަރ 2021 އާ ގުޅޭ)\n"އެއީ ކާކު؟." ދުރުގައި ފެންހޮޅިއެއް ހިފައިގެން އުޅޭ މޫނުބުރުގާ އެޅި އަންހެންކުއްޖާއަށް ޒެހެން ބަލާހެން ހީވެ ރަހުމާ އަހާލިއެވެ. އެތަނުގައި އޭނާ ނޫން މީހަކު ހަރަކާތްތެރިވާތަނެއް ނުފެނެއެވެ.\nތަނުގެ ޑީންއާއި ފެކަލްޓީތަކުގެ ޑިޕާޓްމެންޓް ހެޑުންނާއެކު ދުވަހުގެ އެންމެ ފަހު ބައްދަލުވުން ރަހުމާ ނިންމާލިއެވެ. އޭރު މެންދުރު އެކެއްޖަހައި ހިނގައްޖެއެވެ. އޭނާ ލެކްޗަރާއިން ތިބޭ ބަޔަށް އައިސް ވަނެވެ. ނަމަވެސް ހިތުގައި އޮތް އުންމީދު ފަނޑުވެއްޖެއެވެ. އޭނާ އުންމީދުކުރީ ޒެހެން ފެނިދާނެކަމަށެވެ. އެތަނުގައި އޭނާ ނެތުމުން ރަހުމާ ލަފާކުރީ ކުލާހެއް ނަގައިދޭން ދިޔައީ ކަމުގައެވެ. ފާރުގައި ހަރުކޮށްފައި ހުންނަ ކުލާސްތަކުގެ ތާވަލުތައް ބަލާލުމަށް ހިތަކަށް ނާރައެވެ. އޭނާއަށް ހާއްސަކުރެވިފައި ހުރި މޭޒުދޮށުގައި އިށީނެވެ. ގޮނޑީގައި ހަމަޖެހިލެވުމާއެކު އޭނާ ނެގީ ފޯނެވެ.\nފޮޓޯ ގެލެރީގައި ވަކިން ފޯލްޑާއެއްގަ ހުރީ ކައިވެނި ހަފުލާއެއްގެ ތެރޭ ނަގާފައިވާ ފޮޓޯތަކެވެ. ރަހުމާ އެ ފޮޓޯތަކުން ބެލީ ހަމައެކަނި ޒެހެން ފެންނަން ހުރި ފޮޓޯތަކެވެ. އެއީ އެ ދެމީހުންގެ ފުރަތަމަ ބައްދަލުވުމެވެ. ރަހުމާއަށް އަލަށް ޒެހެން ފެނުނީ އެ ހަފުލާގެ ތެރެއިންނެވެ. ދުރުންވިޔަސް ދެ މީހުންގެ އާއިލާ ގުޅުވައިދިނީ އެ ކައިވެނި ހަފުލާއެވެ. ރަހުމާއަކީ އޭރު ކޮލެޖެއްގެ ވަގުތީ ލެކްޗަރާއެކެވެ. އޮފީހުގައި އުޅެފައި އޭނާ ހަމައެކަނި ދަނީ ރޭގަނޑު އޮންނަ ކުލާސްތަކެއް ނަގައިދޭށެވެ. އެވެސް ހަފްތާއަކު ދެ ރެއެވެ. ޝައުގުވެރިކަން ހުރި ދާއިރާއެއް ނޫނެވެ. އެކަމަކު ތަޢުލީމީ ދާއިރާގައި ދާއިމީވާން ރަހުމާ ނިންމީ ޒެހެންގެ ސަބަބުންނެވެ. އޮފީހުން ވަކިވެ ދާއިމީ ލެކްޗަރާއަކަށް އޭނާ ވީތާ ދޮޅު އަހަރުވަނީއެވެ. ޒެހެން މަސައްކަތްކުރާ ޔުނިވަރސިޓީއަށް އަންނަން އޭނާ ބޭނުންވީ ނަމަވެސް ރަހުމާ އޭރު މަސައްކަތް ކުރަމުންދިޔަ ކޮލެޖުން އޭނާއާ ހަދާފައި އޮތް މަސައްކަތުގެ އެއްބަސްވުން އެތަނާ ވަކިވާން ފުރުސަތެއް ނުދިނެވެ. އޭރު ދާއިމީ ލެކްޗަރަރއަކަށް ވީތާ ގިނަދުވަސް ނުވާތީއެވެ. އެތަނުން ބަދަލުވުމުގެ ފުރުސަތު ހުޅުވުނުއިރު ޒެހެންގެ ޔުނިވަރސިޓީގައި އޭނާގެ ދާއިރާއަށް ލެކްޗަރަރއެއްގެ މަގާމު ހުސްވެފައެއް ނެތެވެ. އަނެއްކާ ހަ މަސް އޭނާ އެކަމަށް މަޑުކުރާން ޖެހުނެވެ.\n"އަހަރެން ހާދަ އިންތިޒާރެއް ކޮށްފީމޭ. ފައިނަލީ... ފައިނަލީ އައި އޭމް ހިއާ." ފޯނަށް ނަޒަރު ހުއްޓާލައިގެން ހިނިތުންވެ އިން ރަހުމާގެ ހިތް ބުނެލިއެވެ.\nޑީ ބުލޮކްގެ ބިއްދޮށުގައި އެކަނިމާއެކަނި ޒެހެން އިނެވެ. އިރުއިރުކޮޅާ އަތުކުރީ އޮތް ގަޑިއަށް ބަލާލައެވެ. އެވަރުން ހިތްހަމަނުޖެހިގެން އަތުގައި އޮތް ފޯނުން ގަޑި ބަލާލައެވެ. އޭނާ އެ އިންނަނީ ހޫރައިންގެ އިންތިޒާރުގައެވެ. އެއްގަޑިބައި ދޭއްޖަހާލާކަން ހާއިރު ހޫރައިން އެތަނަށް ނުކުމެ އިންނަތަން ޒެހެންއަށް އެތައް ދުވަހަކު ފެނިފައިވެއެވެ. އެ އަންހެންކުއްޖާ ދޭތެރެއަކުން ފާރުބުރީގަ ބަހައްޓާފަ ހުންނަ ރޭޑިއޯ ނަގައި އުނގައްލައިގެން އެ އަޑު އަހަން އިންނަތަން ވެސް ޒެހެން ދުށްޓެވެ. އޭނާ އެ ދިމާ ފެންނަ ގޮތަށް ހުރި ހަތަރުވަނަ ފަންގިފިލާގެ ސަރައްކާލީގެ ފާރުބުރީގައި އަތް އަޅުވާލައިގެން ބަލަން ހުންނަލެއް މަދެއްނޫނެވެ.\nހޫރައިންއާ މެދު ހިޔާލު ކުރަމުންދިޔަ ޒެހެންއަށް ހެނދުނު ރަހުމާއާ ދެމެދު ދެކެވުނު ވާހަކަތަކުގެ ހަނދާން އާވެގެން އައެވެ. ރަހުމާ ސުވާލުކުރީ ހޫރައިންއަކީ ކާކުތޯއެވެ. އެކަން ޒެހެންއަށް އެނގެއެވެ.\n"ކޮބާ؟" ޒެހެންގެ ނަޒަރު ރަހުމާއާ ސީދާކޮށްލަމުން ބުންޏެވެ.\n"އެހެރީ... ފެންދޭން އުޅޭ މީހާ... ޒެން އޭނާއަކަށްނޫންތަ ތިބަލަނީ." ރަހުމާ ބުންޏެވެ.\n"އެއީ ކާކުތަ؟." ޒެހެން ބުނެލިއެވެ. ރަހުމާގެ މޫނުން ހައިރާންކަން ފާޅުވިއެވެ.\n"އަހަރެން ހީކުރީ... ޒެން އޭނާއަށް ނުބަލަންޏާ ކޮންހިޔާލަކަށް ގެއްލިފައި ހުރީ. މިއަދު އަހަރެން ފެނުމުން ރީއްޗޭ ބުނާކަށް ހަނދާނެއްނުވި. ކިހާ ދުވަހެއްފަހުން މި ބައްދަލުވީ."\n"ރަހޫ އަބަދުވެސް ރީއްޗޭ." ޒެހެންގެ ޖަވާބުތައް ކުރެވެ.\nހޫރައިންއަށް ހުއްޓުނު ރަހުމާގެ ސަމާލުކަން ޒެހެން ބަދަލުކޮށްލީ އެފަދައިންނެވެ. އެއްވެސް މީހެއްގެ ސަމާލުކަން ހޫރައިންއަށް ހުއްޓޭކަށް ޒެހެންގެ ހިތެއް ނޭދެއެވެ.\nމީހެއްގެ ފިޔަވަޅުގެ އަޑު އިވި ޒެހެން ވަގުތުން ބަލާލިއެވެ. އެ ދިމާއަށް އައި ހަސީނާގެ ފިޔަވަޅު މަޑުޖެހުނެވެ. އެ މޫނުގައި ހިސާބެއްގެ ހައިރާންކަމެއް ވިއެވެ. އެވީ ކިހިނެއްކަން ޒެހެންއަށް ފަހުމްވިއެވެ. އެތަނަކީ ލެކްޗަރަރއިން އައިސް ތިބޭ ތަނަކަށްނުވާއިރު އޭނާ އެތަނުން ފެނުމުން ލިބުނު ސިހުމެއްކަން ބުނަން އެނގެއެވެ. ހަސީނާއާ ހިނިތުންވުމެއް ޒެހެން ބަދަލުކޮށްލިއެވެ.\n"މީހަކުނެތީމަ... ގޮނޑިއެއްގަ މަޑުކޮށްލީ..." ޒެހެން އާދައިގެ ގޮތަކަށް ބުނެލިއެވެ.\n"މިތަން ނިކަން ހިތްފަސޭހަ." ހަސީނާ އައިސް ގޮނޑިއެއްގަ އިށީނެވެ. އޭނާ ގެންގުޅޭ ދަބަހުން ފޯއްޕެކެޓެއް ނެގިއެވެ. އެއިން ދެތިން ފޯއްފޮތި ނަގައި އަނގައަށްލިއެވެ. ދެން އެ ޕެކެޓު ޒެހެންއަށް ދިއްކޮށްލިއެވެ. ދުފާނަންތޯ ހަސީނާ އަހާލިއެވެ. ޒެހެން ބޯޖަހާލާފައި އޭގައި ހިފިއެވެ. އޭނާއަކީ ދުފާ މީހެއްނޫނެވެ. އެހެންވިޔަސް ތަހާނީ ބުނިހެން ހޫރައިންއާ އެންމެ އެއްކޮށް އުޅޭ މީހަކީ ހަސީނާއެވެ. ހޫރައިންއާ ބެހޭ ގޮތުން ކަމެއް އޮޅުންފިލުވޭނީ ހަސީނާއާ އެކުވެރިކަމެއް އުފެއްދިގެންނެވެ. އެ ވިސްނުމުގައި ޒެހެން އިނދެ ފޯއްޕެކެޓު ތެރެއިން ކަރަންފުލެއް ނަގައި އަނގަޔަށް ލިއެވެ.\n"ކޮބާ ދައްތައާއެކު އުޅޭ ކުއްޖާ." ޒެހެން އަހާލިއެވެ.\n"ކޮންކުއްޖެއް؟." ހަސީނާއަށް ކުއްލިއަކަށް ޖަވާބުދޭން ނޭނގުނީއެވެ. ޒެހެން އެ އަހަން އުޅެނީ ކާކުގެ ވާހަކަކަން ނޭނގޭތީއެވެ.\n"މޫނު އަޅާފަ ހުންނަ ކުއްޖާ." ޒެހެން ބުންޏެވެ.\n"ހޫރައިން ދޯ... އެކުއްޖާ އޮބިއަޅާލައިގެން ނާޒިމާ އެބައިން. ބޮޑުތަކުރުފާނު ވާހަކަ ފަށައިގެން." ހަސީނާ ހީނލިއެވެ.\n"އަހަރެންމީ ޒެހެން. އަހަރެން އެ ދުވަހު ހޫރައިން ހެލްތްރޫމަށް ގެންދިޔައީ." ޒެހެން ބުނެލިއެވެ. ހަސީނާއަށް އޭނާއަކީ ކާކުކަން ބުނެދޭން ބޭނުންވީއެވެ.\n"އެހެންތަ!... އެ ދުވަހު ދައްތަ ހާސްވެފަ ހުރިވަރުން އެއްވެސް ކަމެއް ފަހުން ހަނދާނެއްނުވި. ތާނީ ބުނި ދައްތަ ކައިރީ މިތާ އުޅޭ ލެކްޗަރަރއެކޭ ހޫރް ވެއްޓުނީމަ ގެނައީ. ޝުކުރިއްޔާ އިނގޭ. ދައްތަގެ ވަރަށް ގާތްކުއްޖެއް އެއީ. ދަރިއަކަށް ނުވިޔަސް އެއީ ހަމަ ދަރިއެއްފަދަ ކުއްޖެއް."\n"ހޫރްއާ ދިމާވޭ. ދޭތެރެއަކުން ވާހަކަ ދައްކާ." ޒެހެން ބުންޏެވެ.\n"އެހެންތަ!..." ހަސީނާއަށް ގަބޫލުކުރަން ދަތިވިއެވެ. ހޫރައިން ފިރިހެނަކާ ވާހަކަދައްކާނެއޭ އޭނާގެ ހިތް އެއްބަހެއްނުވެއެވެ. ހައިރާންވެ އަޖައިބުވާން ޖެހުނީ އެހެންވެއެވެ.\n"ހޫރްގެ ކުއްޖެއް ހުންނަ ވާހަކަ ބުނި. ދައްތަ ތީ އޭނާގެ ފެމެލީ ފްރެންޑެއްތަ؟" ޒެހެން އަހާލިއެވެ.\nހަސީނާ ފަރުވާތެރިކަމާއެކު މާނަވީ ބެލުމަކުން ޒެހެންއަށް ބަލާލިއެވެ. އެ ޒުވާނާގެ މަގްސަދު ހަސީނާގެ ތަޖުރިބާކާރުގެ ސިކުނޑި ދެނެގަންނަން މަސައްކަތް ކުރިއެވެ. އޭނާއަށް ގައިމުވީ ޒެހެންގެ ފަރާތުން ހޫރައިންއާ މެދު ޝައުގުވެރިކަމެއް ވާކަމެވެ. ޒެހެންގެ ސޫރައަށް ހަސީނާ ބެލިއެވެ. ބޭރުފުށުގެ ރީތިކަން ފުރިހަމައެވެ. ނުހަނު ފިރިހެންވަންތައެވެ. މޫނުމަތިން ހިތްހެޔޮކަމެއްގެ އަސަރު ފާޅުވެއެވެ.\nހޫރައިންއާ ބެހޭ ތަފްސީލުތަކެއް ހަސީނާ ކިޔައެއް ނުދެއެވެ. އެކަމަކު އޭނާއާއި ހޫރައިންގެ އޮންނަ ގުޅުން ކިޔާދިނެވެ. އަމިއްލަ ބަނޑުން ވިހޭ ދަރިއަކުދެކެ މަޔެއް ވާނެ ލޯބި ހޫރައިންދެކެ ހަސީނާ ވާކަން ހާމަކުރިއެވެ. އެކުއްޖާ ލިބޭ ކޮންމެ ދެރައަކީ އޭނާއަށް ވެސް ލިބޭނެ ދެރައެކެވެ. ހޫރައިންއަށް ޓަކައި ދުނިޔޭގެ ދިރިއުޅުން ފަސޭހަކޮށްދިނުމަށް އޭނާ އަބަދުވެސް މަސައްކަތް ކުރެއެވެ. ވަޒީފާއަކަށް ހޫރައިން ބޭނުންވުމުން ހަސީނާ އެކަން ކޮންމެ ގޮތަކުން ހުރީ ހަމަޖައްސައިދޭން އަތްކުރި އޮޅާލައިގެންނެވެ. އެކަން ވެސް މިހާރު އެކުއްޖާ ފުއްދާ ދެވިއްޖެއެވެ. ޒެހެންއާ ހޫރައިން ވާހަކަދެއްކުމަކީ ހަސީނާއަށް ގަބޫލުކުރެވޭ ގޮތުގައި ކުރިއެރުމެކެވެ. ހޫރައިންގެ އެކަނިވެރިކަމަށް ބަދަލު އަތުވެދާނޭ ހީވާފަދަ ނިޝާނެކެވެ. ޒެހެން ތެދުވެގެން ދިޔައީ އޭނާއަށް ފޯނުކޯލެއް އައިސްގެންނެވެ. ހަސީނާއަށް ބަލަން އިނދެވުނީއެވެ. ފަނޑު ހިނިތުންވުމަކާއެކުއެވެ.\nގެއަށްދާން ހަސީނާއާއި ހޫރައިން ނުކުތީ އެކީގައެވެ. އާދައިގެ މަތިން ހަސީނާގެ އަނގަ ނުހުއްޓެއެވެ. ހޫރައިންގެ ނަޒަރު ކުއްލިއަކަށް ހަސީނާއާ އަމާޒުވެލީ ޒެހެންއާ ބައްދަލުވިޔޭ ބުނީމައެވެ. ހޫރައިންގެ ދެ ލޮލުން ހަސީނާ ދެނެގަތެވެ. ހޫރައިންއަށް ޒެހެން އެނގޭ ކަމެވެ. އޭނާގެ ތުންފަތަށް ވެރިވީ ތަފާތު ހިނިތުންވުމެކެވެ. އުފާވެފައި ހޫރައިންގެ އަތުގައި ހަސީނާއަށް ހިފާލެވުނެވެ.\n"ކަމުދާ ކަހަލަ ގޮތެއް އެ ފިރިހެނާގެ އެބަހުރި. ނޫންތަ؟... މިއަދު ހަސިންތައާ ވާހަކަދެއްކި. މައިޒާނުގަ އިނީ... ހީވަނީ ދަރިފުޅުގެ އިންތިޒާރުގަހެން އިނީ."\nހަސީނާގެ ވާހަކަތަކުން ހޫރައިންގެ ހިތް މާޔޫސްކުރުވިއެވެ. ޒެހެން ބޭނުންވަނީ ކޮންކަމެއްކަން ހޫރައިންއަށް އެނގެއެވެ. އޭނާ ވަނީ ވަރަށް ސާފުކޮށް ހޫރައިންނަށް ބުނެދީފައެވެ. ޖަވާބެއް ނުދެވުނީ ހޫރައިންއަށެވެ. ހަޔާތުން ފިރިހެނަކަށް ޖާގައެއްދޭން ހޫރައިން ނޭދެއެވެ. ހަގީގަތަކީ އޭނާ އެކަމަށް ޖެހިލުންވުމެވެ. ކައިވެންޏަކަށް އަދި ފިރިހެނަކަށް ވެސް އޭނާ ބޭނުންނުވާނޭކަން އަމިއްލަ ނަފްސަށް ހޫރައިންވަނީ ވިސްނައިދީ ޔަގީންކޮށްދީފައެވެ.\nސައިމާގެ އެގާރަވަން ފަންގިފިލާގައި ހުރި މައިދޮރުން ޒެހެން ވަނެވެ. އެއާއެކު ކުޑަކުޑަ ފިރިހެންކުއްޖަކާއި އަންހެންކުއްޖެއްގެ ތޫލި ހަޅޭކެއްގެ އަޑު ގޭތެރޭ ގުގުމާލިއެވެ. ޒެހެން ގުދުވެލައި ކުޑަކޮށް ހުރި އަންހެންކުއްޖާ އުރާލައިފިއެވެ. ކުދިވެރީންގެ އަޑުފަށްގަނޑާއެކު ބަދިގެ ހުރި ދިމާއިން އަންހެނަކު ނުކުމެގެން އައެވެ. އޭނާގެ ވައަތުގައި ބުރުގާ އޮތެވެ. ޒެހެން ފެނުމުން އެ މޫނުން ނިކަން ފުޅާ ހިނިތުންވުމެއް ފާޅުވެލިއެވެ. ކުއްލިއަކަށް އެ މޫނު އުޖާލާވެގެން ހިނގައްޖެއެވެ. އަވަސްއަވަހަށް ބޮލަށް ބުރުގާ ހެޔޮވަރު ކުރަމުން އެތެރޭގައި ހުރި ކޮޓަރިތަކާ ދިމާއަށް އޭނާ ހިނގައިގަތެވެ.\n"މުނައްވަރު. ނުކުމެބަލަ... މިގެއަށް މަގުއޮޅިގެން ވަދެ ހުރި ދަރިއަކު އެބަހުރި." ނިކަން ހެވިފައި ހުރެ ޝާހީނާ ބުންޏެވެ. ސްޓަޑީގައި ލިޔުންތަކެއް ބަލަން އިނދެފައި މުނައްވަރު ހިންދެމިލިއެވެ. އަނބިމީހާގެ ވާހަކައިން ހިސާބެއްގެ ހައިރާންކަމެއް ލިބިފައި ހުރެއެވެ. ލޮލުގައިވި ފޮތްކިޔާ އައިނު ނަގައި މޭޒުމަތީ ބާއްވާލިއެވެ. ދެން އޭނާ ހަރުގޮތަކަށް ހިނގާލާފައި އަނބިމީހާގެ ފަހަތުން ނުކުމެގެން އައެވެ.\n"ބޮޑުދޮންބޭ." މުނައްވަރު ފެންނައިރަށް ޒެހެން ގޮވާލިއެވެ.\n"ޔަންގްމޭން. ޠަބީޢަތް ރަނގަޅުތަ؟" ނިކަން ސީރިއަސްކޮށް މުނައްވަރު އަހާލިއެވެ. ޒެހެންގެ ހިނިގަނޑު ފަޅައިގެން ދިޔައެވެ. ބޮޑުބޭބެގެ އެ ސީރިއަސްކަމުގައިވީ ސަމާސާ ގޮތް އޭނާއަށް ކަމުދިޔައެވެ.\n"އޯ މައި ގޯޑް... މީ ކާކު މަންމާ." ކައިރިން އިވުނީ ސާރާގެ އަޑެވެ. އެއީ މުނައްވަރުގެ ތިން ދަރީންގެ ތެރެއިން އެންމެ ދޮށީ ދަރިއެވެ. ގޭތެރެއިން ޒެހެންއަށް އެންމެ ފުރަތަމަ މަރުޙަބާ ކީ ކުޑަ ދެބެންނަކީ ސާރާގެ ދަރީންނެވެ.9އަހަރުގެ ދާނިޔާލްއާއި5އަހަރުގެ އިންޝާއެވެ. ލޯބިން ސާރާ އައިސް ޒެހެންގެ ގައިގާ ބައްދާލިއެވެ. އޭނާގެ ކޮނޑުމަތިން ބުރަކަށީގައި ބޮނޑިއެއް އެޅިއެވެ.\n"މަންމަ ވެސް މިހުންނަނީ އަޖައިބުވެފަ. އެ މިއުނާގެ އަތުގައި ހިފައިގެން މިގެއަށް ގެނެސް ވައްދަންޖެހޭނީ. މީނާ ވެސް ހަމައެހެން. ދެކިލާހިތުން މަރުވާވަރުވާ ފަހުން މި ދެމައިންނަށް އާދެވޭނީ." ޝާހީނާ ޝަކުވާގެ ރާގުގައި ބުނެލިއެވެ.\n"ކޮބާ މަންމަ... އާދޭ އަވަހަށް އިށީންނަން." މުނައްވަރު އައިސް ޒެހެންގެ މުލައްދަނޑީގައި ހިފާލިއެވެ.\n"އަޅެ އަހަރެން ނާންނަންތަ؟ އަދި މަހެއްނުވާނެ އައި ފަހުން." ސޯފާގައި މުނައްވަރާއެކު އިށީންނަމުން ޒެހެން ބުންޏެވެ. އެންމެންތައް އައިސް ޒެހެންގެ ވަށައިގެން ސޯފާތަކުގައި އިށީނެވެ.\n"މަހަކު އެއްފަހަރުއެއްނޫން، ކޮންމެ ދުވަހަކުވެސް އަންނަންވީ." ޝާހީނާ ބުނެލިއެވެ. މަންމަގެ ބަހަށް ސާރާ ބާރުލައި އެއްބައިވެލިއެވެ.\n"މަންމަ އަދި ފިހާރައިން ނާދޭ. އިރުއޮއްސޭއިރު އަންނާނީ... މަންމަ ސާލަމްބުނި އެންމެނަށް." ޒެހެން ބުންޏެވެ.\n"މުނައްވަރު. ގުޅާބަލަ މިއުނާއަށް... ބުނޭ ފިހާރަކަންތައް ނިންމާފަ މިކޮޅަށް އަންނާށެ. އެހެންނޫނީ މީނދަ ދަރިއެއް ނުފޮނުވާނަން މިރެއަކު." ޝާހީނާ ބުނެލިއެވެ. މުނައްވަރާއެކު ޒެހެންއަށް ހީނލެވުނެވެ.\n"އަހަރެންގެ ބަހެއް އަހާތަ މިއުނާ." ހިނިއައިސްފަ މުނައްވަރު ހާމަކުރީ ހަގީގަތެވެ.\n"ބޯއްތައަކީ ފިސާރި އަންހެނެއް." ސާރާ އިނދެފައި ބުންޏެވެ.\n"އެހެންވިޔަސް ހެޔޮ. އަޅެ ގުޅާބަލަ... އަންނާނަން މި ދަރިއެއް ދޭނެ އެއްޗެއް ހިފައިގެން." ޝާހީނާ ތެދުވިއެވެ. އޭނާ ހިނގައިގަތީ ބަދިގެއާ ދިމާއަށެވެ. މިއުނާއަށް ގުޅައިގެން މުނައްވަރު އިނެވެ.\n"ޒެން... ކޮންދަތުރެއް." ކޮޓަރިން ނުކުމެގެން އައި ސާރާގެ ފިރިމީހާ އިނާދު އަހާލިއެވެ.\n"ބޮޑުދޮންބެދައްތަ ގުޅާފަ ރޯންފެށީމަ." ސަމާސާގެ ރާގުގައި ޒެހެން ބުނެލިއެވެ.\n"ރަހޫއާ ދިމާވިތަ؟." ސާރާ އިނދެފައި ކުއްލިއަކަށް އެއްސެވެ.\nޒެހެންއާއެކު ޔުނިވަރސިޓީއަށް ލެކްޗަރަރ އެއްގެ ގޮތުގައި އައި ރަހުމާއަކީ އިނާދުއާ ދެބެންގެދެދަރި ކުއްޖެކެވެ. ސާރާއާއި ޒެހެން ފަދައިންނެވެ. ސާރާގެ ސުވާލަށް ޒެހެން ހަމައެކަނި ބޯޖަހާލީއެވެ. ޒެހެންއާއި ރަހުމާ ބައްދަލުވީ ސާރާއާއި އިނާދުގެ ކައިވެނީގެ ވަލީމާއިންނެވެ. އިނާދުގެ އާއިލާ ކުއްޖެއްކަން އެނގުނީ ވެސް އެހިސާބުންނެވެ.\n"ވީކަންޑުގަ އެގެއަށް ދިޔައީމަ ރަހޫއަށް އެ ނޫން ވާހަކައެއް ނުދެއްކޭ. ޒެން އުޅޭ ޔުނިވަރސިޓީއިން އޭނާއަށް ވެސް ޖޮބު ހަމަޖެހިގެން އުފަލުން އުއްދުއްސައިގަނެދާނޭހެން ހީވަނީ. ދޯ އިނާދު." ސާރާގެ ވާހަކައަށް ހިނިއައިސްފަ އިނދެ އިނާދު ބޯޖެއްސެވެ.\nޒެހެން އެ މައުޟޫޢު ކުރިޔަށް ގެންދާކަށް ބޭނުމެއްނުވިއެވެ. އޭނާ ތެދުވީ އެހެންވެއެވެ. ބޮޑުދޮންބެދައްތައަކީ ޝާހީނާއެވެ. އޭނާ ހޯދަމުން ބަދިގެއާ ދިމާއަށް ޒެހެން އައެވެ. ސާރާއާއި ކުޑަދެބެން ވެސް ޒެހެންގެ ފަހަތުން އައެވެ.\n"މަންމާ... ސުހާއްކޮއަށް ގުޅަންތަ." ޒެހެން އައިފަހަރު ގެއަށް އެންމެން ހަމަކޮށްލުމުގެ ވިސްނުމުގައި ސާރާ ބުނެލިއެވެ.\n"އާން. ޔާނުއަށް ވެސް ގުޅާތި. ބުނޭ މަންމަ ބުންޏޭ ހަމަމިހާރު އަންނާށޭ." ޝާހީނާ ބުންޏެވެ.\n"އަހަރެން ދޮންބެއަށް ގުޅާނަން." ބަދިގޭގެ މެދުގައި ހުރި ހަތަރު މީހުންނަށް އިށީނދެވޭނޭ އައިލެންޑްދޮށުން އުސް ގޮނޑިއެއްގަ ޒެހެން އީށީނެވެ. އޭނާ ފޯނު ނަގައި ނަހުޔާނަށް ގުޅިއެވެ. މުނައްވަރުގެ ހުރި ހަމައެކަނި ފިރިހެން ދަރިއެވެ. ސާރާއާއި ޖެހިގެން ހުންނަނީ ނަހުޔާނެވެ. ދެން ސުހާނާއެވެ. އާއިލާގަ އެންމެ ހަގު ކުއްޖަކީ ޒެހެންނެވެ. ދެބެންގެދެދަރި ކުދީންނަށް ވިޔަސް ހުރިހާ ކުދީންގެ މެދުގައި ލޯތްބާއި އޯގާތެރިކަން އޮވެއެވެ. އެހާ ގުޅެއެވެ. ދުރުދުރުން އުޅޭ މީހަކީ ޒެހެންއެވެ. އެކަމާ ކުރާ ޝަކުވާތަކުގެ އަޑު ގަދައެވެ. އެ ގެއާއި އާއިލާއަކީ އޭނާއާއި މަންމައާ ވަކިކޮށް ދުރުކޮށްލެވޭނެ ބައެއް ނޫނެވެ. އާއިލާގެ ވިޔަފާރީގެ ތެރެއިން ނުފެނުނަސް މިއުނާގެ ހިއްސާ ކުޑައެއް ނޫނެވެ. ކުންފުނީގައި މުނައްވަރަށްވުރެ ބޮޑު ހިއްސާދާރަކީ މިއުނާއެވެ. އެހެންވިޔަސް ހައްގު ހޯދާ ބައިބައިވުން އުފައްދުމަކީ މިއުނާ ނަފުރަތުކުރާ ކަމެކެވެ. މުނައްވަރަކީ ދަހި އަޑިނުބައި މީހެއް ނޫނެވެ. މިއުނާއާއި މުނައްވަރު އެކަކުއަނެކަކަށް ފުރިހަމަ އިތުބާރުކުރެއެވެ. ދަރީންގެ މެދުގައި އެފަދަ ވަރުގަދަ ލޯތްބެއް އޮތީ އެ ދެމީހުންގެ ގުޅުން އެހާ ރަނގަޅުވީމަކަން ޔަގީނެވެ.\nވޭތިވި ހަތަރު ދުވަސް ހޫރައިން އުޅުނީ ޒެހެންއަށް ފިލައިގެންނެވެ. އެކަމަކު މިއަދު އެހެނެއްނުވިއެވެ. އޭނާ މަސައްކަތަށް އަންނަންވީއިރު ޒެހެން ހުރީ މާގަސްތައް އިންދާފައިވާ ބަގީޗާގެ ފާރުބުރީގައި އިށީނދެލައިގެންނެވެ. މާކުރިން އައިހެވެ. އިންތިޒާރުގައި ހުރި މީހަކު ފަދައިންނެވެ. މަސައްކަތްތައް ކުރާ ގަޑި މިވީ ހަތަރު ދުވަހު ވެސް ހޫރައިންވަނީ ބަދަލުކޮށްފައެވެ. އެކަމަކު އެގޮތް ސުޕަވައިޒަރަށް ކަމުނުދިޔައީއެވެ. މީހުން ގިނަވުމުން ހޫރައިންއަށް ކަމުނުދާކަން އެންމެނަށް އެނގެއެވެ. އެހެންވެ ސުޕަވައިޒަރު އެންގީ ދަރިވަރުންގެ ކިޔެވުން ފެށުމުން ޔުނިވަރސިޓީތެރެ އަމާންވާނެކަމެވެ. ގަސްތަކާއި މާ ބަގީޗާގެ މަސައްކަތް އެވަގުތު ކުރުމަށެވެ. ހެނދުނު އެކަން ނިންމާފައި ބެހެއްޓުމަށެވެ. އެއީ ދެކޮޅު ނުހެދޭނޭ އަމުރެކެވެ. އަނެއްކޮޅުން ތަން ފެންނަނީ މުޅިއަކުން އަމާންކޮށެއް ނޫނެވެ. ބިދޭސީ މަސައްކަތު މީހުންތަކެއް ދަގަނޑު ހޮޅިއާއި ބިއްލޫރި ޝީޓުތަކެއް އުފުލުމުގައި އުޅެއެވެ. އެތެރެއަށް ވައްދާފައި އޮތް ޕިކަޕަކުން އެމީހުން އެ ތަކެތި ބާލައިގެން ގެނެސް ބަހައްޓަމުން ދިޔައީ ބަގީޗާއާ އިންވެގެން ހުރި އިމާރާތުގެ ފާރު ކައިރީއެވެ. އެނބުރިދާން ހޫރައިން ހިތަށް އެރިއެވެ. ނަމަވެސް އޭނާ ހުއްޓުވީ ސުޕަވައިޒަރުގެ ވާހަކައެވެ. ހުއްޓިފައި ވެސް ކުރިޔަށް ހޫރައިން އައެވެ. އަތުގައި އޮތް ދެ އަންގި އަތަށް ހެޔޮވަރުކޮށްލިއެވެ. އެއީ ކުނިބުނި ނެގުމަށް އަތަށް ލައްވަން ދީފައި އޮންނަ އަންގިއެކެވެ. ޒެހެން ހުއްޓެއްކަމަކު ހޫރައިން ކައިރިން އަޅާފަ ދިޔައީ މީހަކު ހުރިކަން ނުފެންނަ މީހަކު ފަދައިންނެވެ. ޒެހެން ސަލާމް ގޮވާލީ އެހެންވެއެވެ. ހޫރައިންއަށް ޓަކައި އޭނާ ކިތަންމެ ފަހަރަކު އިސްނަގާފާނެއެވެ. ވަރުބައްޔެއް ނުވާނެއެވެ. ފޫއްސެއް ވެސް ނުވާނެއެވެ. ހިތުގައި އޮތީ ވަރުގަދަ ސާބިތުކަމެކެވެ.\n"އުނދަގޫވޭ... ތީނަ މިތަނަށް އައީމަ. އަހަންނަށް ތި ބަލާ ގޮތުން. އަހަންނާ ވާހަކަދައްކާ ގޮތުން." ހޫރައިން ކުނިތައް ނަގައި ނިންމާލާފައި ޒެހެންއާ ކުރިމަތިލިއެވެ. ޒެހެން ދައްކަމުންދިޔަ ވާހަކަތައް ހުއްޓުނެވެ. އޭނާ ހިނިތުންވެލީއެވެ. ޒެހެންގެ ހިމޭންކަން ޖަވާބެއްކަމުގައި ހޫރައިން ދުށްޓެވެ. އޭނާ ދެން ހިނގައިގަތީ ފެންހޮޅި ނަގާށެވެ. ޒެހެން މަޑުމަޑުން ދުރަށް ޖެހިލިއެވެ. މިއަދު ފެންޖަހާތާ ބުޑުގައި ނީންނަން ސަމާލުވިއެވެ. އެ ހިޔާލުތަކުގައި އޭނާ ހުރީ ނިކަން ހިނިއައިސްފައެވެ. މަޑުމަޑުން ހިނިތުންވުން ފަނޑުވިއެވެ. ސީރިއަސްކަމުގެ އަސަރު އެ މޫނަށް ވެރިވިއެވެ. ހޫރައިންގެ ފަހަތުން އައިސް ޒެހެން މަޑުކޮށްލިއެވެ.\nޒެހެންގެ ވާހަކައާއެކު ހޫރައިންއަށް އެނބުރިލެވުނެވެ. ފެންހޮޅިން ފެންތައް މުޅިތަނަށް ބުރައިގެން ދިޔައެވެ. އެއިން ދޫކޮށްލެވުމާއެކު ފެންއައުން ހުއްޓުނެވެ. ނަމަވެސް ބިއްލޫރި ޝީޓު ހިފައިގެން އައި ދެ މީހުންކުރެ ކުރިޔަށް ހުރި މީހާ ކަހާލީ ފެންތަކަށް އެރިފައެވެ. އަރިޔަށް ވެއްޓެންއައި ބިއްލޫރިގަނޑު ފެނި ޒެހެން ވަގުތުން ހޫރައިންގެ އަތުގައި ހިފައި ދަމައިގަތެވެ. ހޫރައިންގެ ހިމާޔަތަށް ޒެހެންގެ އަމިއްލަ ހަށިގަނޑު ނިވާފަތް ގަނޑަކަށް ހެދިއެވެ. (ނުނިމޭ)


Mane' fahuvaguthu Liverpool ge lead dhamahahtaidheefi | Mihaaru\n03 ނޮވެމްބަރ 2019 - 01:03\nލިވަޕޫލް އެއް ވަނައިގައި އޮތީ 11 މެޗުން 31 ޕޮއިންޓާ އެކު އެވެ. ދެ ވަނައިގައި އޮތް މެންޗެސްޓާ ސިޓީ ވެސް ވަނީ ފަހަތުން އަރައި އަމިއްލަ ދަނޑުގައި 2-1 އިން ސައުތެމްޓަން ބަލިކޮށްފަ އެވެ. ސިޓީ އަށް 11 މެޗުން ލިބިފައިވަނީ 25 ޕޮއިންޓެވެ. ލީގުގައި އަންނަ ހަފްތާގައި ލިވަޕޫލް އަމިއްލަ ދަނޑުގައި ނުކުންނާނީ ސިޓީއާ ދެކޮޅަށެވެ.\nޗެލްސީ ތިން ވަނަ އަށް އެރީ ރަށުން ބޭރުގައި ވަޓްފޯޑް އަތުން 2-1 އިން ހޯދި މޮޅާ އެކު 11 މެޗުން 23 ޕޮއިންޓް ހަަމަކޮށްގެންނެވެ.\nވިލާ ޕާކުގައި ކުޅުނު މެޗުގައި ލީޑުނެގީ އެސްޓަން ވިލާ އިންނެވެ. މެޗުގެ 21 ވަނަ މިނިޓްގައި މިސްރުގެ ވިންގް މަހުމޫދު ޓްރެޒެގޭ ޖެހި ގޯލުން އެސްޓަން ވިލާ އިން ލީޑުނެގިއިރު، މެޗުގެ ފަހު އަށް މިނިޓާ ހަމައަށް ކުރީގައި އޮތީ އެ ޓީމެވެ. ލިވަޕޫލަށް އެއްވަރުކޮށްދިން ލަނޑު ޖެހީ މެޗުގެ 87 ވަނަ މިނިޓްގައި މާނޭ ނަގައިދިން ހުރަހަކުން އެންޑީ ރޮބަޓްސަަން އެވެ. މާނޭ ލިވަޕޫލް މޮޅުކޮށްދިން ލަނޑު ޖެހީ އިތުރު ވަގުތުގެ ފަހު މިނިޓްގައި އަލެކްސަންޑަ އާނޯލްޑް ނަގައިިދިން ކޯނަރަކުން ބޮލުންނެވެ. މި މެޗުގެ ފުރަތަމަ ހާފުގައި ލިވަޕޫލްގެ ރޮބާޓޯ ފިރްމީނޯ ޖެހި ގޯލެއް ވަނީ އޮފްސައިޑް ކަމަށް ނިންމައިފަ އެވެ.\nލިވަޕޫލްގެ ކޯޗު ޔާގެން ކްލޮޕް ބުނީ ތަނަވަސްކުރެވުނު ފުރުސަތުތަކަށް ބަލާއިރު މެޗުން ނަތީޖާއެއް ނެރެވޭނެ ކަމަށް އުއްމީދުކުރި ކަމަށާއި އެކަން ހާސިލްކުރެވުނީ ކުޅުންތެރިން ވެސް އެ އިތުބާރުގައި ކުޅުމުން ކަމަށެވެ.\nމެޗަށް ފަހު ސިޓީގެ ކޯޗު ގާޑިއޯލާ (ކ) އެ ޓީމުގެ އަގުއޭރޯއާ އެކު. -- ފޮޓޯ: އޭއެފްޕީ\nސިޓީގެ އިއްތިހާދު ސްޓޭޑިއަމްގައި ކުޅުނު މެޗުން އެ ޓީމު ކޮޅަށް ގޯލު ޖަހައި ސައުތެމްޓަނަށް ލީޑުނަގައިދިނީ ޖޭމްސް ވޯޑް-ޕްރައުސް އެވެ. ދެ ވަނަ ހާފްގައި ސިޓީން ނަތީޖާ އަނބުރާލީ ސާޖިއޯ އަގުއޭރޯ އާއި ކައިލް ވޯކާ ޖެހި ގޯލުތަކުންނެވެ.\nސިޓީގެ ކޯޗު ޕެޕް ގާޑިއޯލާ ބުނީ މި މެޗުން ވިސްނަން ޖެހޭނެ ކަންތައްތަކެއް ދަސްވި ކަމަށާއި ގިނަ ފުރުސަތުތަކެއް ތަނަވަސްކުރެވިފައި ގޯލު ނުޖެހުމުން ޕްރެޝަރު އޮތަސް އަމިއްލަ އަށް ގޯސް ފިޔަވަޅުތަކެއް އެޅިގެން ނުވާނެ ކަމަށެވެ.\nލީގުގެ ފުލުގައި އޮތް ވެޓްފޯޑް ކޮޅަށް ޗެލްސީގެ ގޯލުތައް ޖެހީ ޓެމީ އަބްރަހަމް އާއި މި ވަގުތު ރަނގަޅު ފޯމެއްގައި ހުރި އެމެރިކާގެ މިޑްފީލްޑަރު ކްރިސްޓިއަން ޕުލިސިޗް އެވެ. ވެޓްފޯޑްގެ ހަމައެކަނި ގޯލު ޖެހީ ލިބުނު ޕެނަލްޓީ އަކުން ޖެރާޑް ޑެލޮފޭއު އެވެ. މިއީ ރަށުން ބޭރުގައި ޗެލްސީން ޖެހިޖެހިގެން ހޯދި ހަތް ވަނަ މޮޅެވެ.\nއާސެނަލް މިރޭ ކުޅުނު މެޗުން ވަނީ އަމިއްލަ ދަނޑުގައި 1-1 އިން ވުލްވްސްއާ އެއްވަރުވެފަ އެވެ. ޕިއޭ އެމެރިކް އޮބާމަޔަންގެ ގޯލުން އާސެނަލް ލީޑުނަގާފައިވަނިކޮށް ދެ ވަނަ ހާފްގައި ވުލްވްސް އަށް އެއްވަރުކޮށްދިނީ ރައުލް ހިމެނޭޒް އެވެ. އާސެނަލް ލީގުގެ ފަސް ވަނައިގައި އޮތީ 11 މެޗުން ލިބުނު 17 ޕޮއިންޓާ އެކު އެވެ.\nރަށުން ބޭރުގައި މިއަދު ބޯންމައުތު އަތުން 1-0 އިން ބަލިވެ މެންޗެސްޓާ ޔުނައިޓެޑް ވަނީ ލީގުގެ 10 ވަނަ އަށް ވެއްޓިފަ އެވެ. ބޯންމައުތުގެ ހަމައެކަނި ލަނޑު ޖެހީ ކުރިން ޔުނައިޓެޑަށް ކުޅުނު ޖޯޝުއާ ކިންގް އެވެ.\nމެންޗެސްޓާ ޔުނައިޓެޑް މެންޗެސްޓާ ސިޓީ އާސެނަލް ޗެލްސީ އިންގްލިޝް ޕްރިމިއާ ލީގް ލިވަޕޫލް


"Dheenugai heyo magu dhakkaairu ehen gotheh hoadhanee keevve?"\n"ދީނުގައި ހެޔޮމަގު ދައްކާއިރު އެހެން ގޮތެއް ހޯދަނީ ކީއްވެ؟"\nމާތް ވެގެންވާ އިސްލާމް ދީނުގައި ހެޔޮ މަގު ދައްކާއިރު، ސަގާފަތުން ހެޔޮ ގޮތް ހޯދަން އުޅެނީ ކީއްވެގެން ކަމާމެދުގައި ރައްޔިތުންގެ މަޖިލީހުގެ ނައިފަރު ދާއިރާގެ މެމްބަރު އަހްމަދު ޝިޔާމް މުހައްމަދު ވިދާޅުވެއްޖެއެވެ.\nމެމްބަރު މިއަދު ކުރެއްވި ޓްވީޓެއްގައި އެހެން ވިދާޅުވީ ދިވެހިން، ދިވެހިންގެ ސަގާފަތާ އެއްގޮތަށް ހެދުން ނާޅާ ކަމަށް ވިދާޅުވެ ކުރީގެ ރައީސް، އަދި ރައްޔިތުންގެ މަޖިލީހުގެ ރައީސސް ކަންބޮޑުވުން ފާޅުކުރެއްވުމާއި ގުޅިގެންނެވެ.\nއެމަނިކުފާނު އެކަމާ ކަންބޮޑުވުން ފާޅު ކުރައްވާފައިވަނީ، ޣިޔާޘުއްދީން އިންޓަރނޭޝަނަލް ސްކޫލުގެ ސްޓޫޑެންޓް އެޗީވްމަންޓް އެވޯޑް ދިނުމުގެ ހަފްލާގައި ވާހަކަފުޅު ދައްކަވަމުންނެވެ.\nރައީސް ނަޝީދު ވިދާޅުވީ އިހުގައި ދިވެހިން ހެދުން އަޅަމުން ދިޔަގޮތާއި މިހާރު ދިވެހިން ހެދުން އަަޅަމުންދާގޮތް ވަރަށް ތަފާތުކަމަށެވެ. އެގޮތުން މިސާލެއްގެ ގޮތުގައި އެމަނިކުފާނުގެ މަންމާފުޅު ބުރުގާ އެޅުއްވުން ރައީސް ނަޝީދު ނެންގެވިއެވެ. އެމަނިކުފާނު ވިދާޅުވި ގޮތުގައި މަންމާފުޅު ވަކި ހިސާބަކުން ހެދުން އަޅުއްވަން ފެއްޓެވީ މާމާފުޅު ހެދުން އަޅުއްވަމުން ދިޔަ ގޮތަކަށް ނޫނެވެ.\nނަޝީދުގެ ވާހަކަފުޅާ ގުޅިގެން ބައެއް ދީނީ އިލްމުވެރިންވެސް މީސްމީޑިއާގައި ކަންބޮޑުވުން ފާޅުކުރެއްވިއެވެ. ޝިޔާމްވެސް ވަނީ އެފަދަ މޭރުމަކުން ޓްވީޓް ކުރައްވާފައެވެ.\n"ކީކޭބާ އަނެއްކާ މި ވިދާޅުވަނީ؟" ޝިޔާމް ވިދާޅުވިއެވެ.\nއޯއައިސީގެ ބައްދަލުވުމުގައި ރާއްޖެއިން ދިން ބަޔާނާއި ގުޅިގެން މިނިސްޓަރ ޝާހިދު މައާފަށް އެދެންޖެހޭ: އިދިކޮޅު 13days ago\nމަރުހޫމާގެ މަރުގެ މައްސަލައިގައި ސަރުކާރުގެ ފަރުވާކުޑަވުން އޮތްކަމަށް ބެލެވޭ: އިދިކޮޅު24 weeks ago\nކާނިވާ ސަރަހައްދު ފިޔާތޮށި ކުލައިން ފުރާލައިފި23 months ago


MONICON Tag elhuvan finihakaige dhuveleegai!\nމޮނިކޮން ޓެގް އަޅުވަން ފިނިހަކައިގެ ދުވެލީގައި!\nމަރުގެ މައްސަލައެއްގައި ބައިވެރިވި ފަރާތްތައް ހޯދަން ހިންގި އޮޕަރޭޝަންގައި ކުޑަ ކުއްޖަކު ހައްޔަރު ކުރަނީ -- އަވަސް ފޮޓޯ\nގޭންގް ކުށްތަށް ހުއްޓުވަން މިހާތަނަށް ފެށި އެންމެ ހަރުދަނާ އަދި އާންމުންގެ ތައުރީފާއި މަރުހަބާ އެކަމަކަށް ލިބުނު މޮނިކޮން ޓެގް އެޅުވުން ފަހަތު ފަޔަށް ބުރަވެފައި އޮތުމަކީ ހަގީގަތެކެވެ. އަދި އެއީ މިހާރު ގިނަ ބަޔަކު ކަންބޮޑުވުން ފާޅުކުރާ ކަމެކެވެ.\nހޯމް މިނިސްޓަރު ކަމުން އުމަރު ނަސީރު އިސްތިއުފާ ދެއްވި ފަހުން އެއްވެސް މީހެއްގެ ފައިގައި ޓެގް އަޅުވާފައެއް ނުވެ އެވެ. ޓެގް އެޅުވުން ހުއްޓާލާފައިވަނިކޮށް ގޭންގްތައް އެކްޓިވޭޓްވެ، ބޮޑެތި މަރުގެ އެތައް ހާދިސާތަކެއް މާލޭގައި ވަނީ ހިނގާފަ އެވެ. އެ ޖަރީމާތައް ހުއްޓަން ފުލުހުން މިހާރު ވަނީ އަލުން ޓެގް އެޅުވަން ދުއްވައިގެންފަ އެވެ.\nއެގޮތުން މިދިޔަ ސެޕްޓެމްބަރު މަހުގެ 28 ވަނަ ދުވަހު ނުރައްކާތެރި 16 މީހެއްގެ ގައިގާ ޓެގް އެޅުވާނެ ކަމަށް ފުލުހުންގެ ތަރުޖަމާނު އަހުމަދު ޝިފާން ވަނީ ވިދާޅުވެފަ އެވެ. ނަމަވެސް މިހާރު މިއީ އޮކްޓޯބަރު މަހުގެ 11 ވަނަ ދުވަހެވެ. އެ ނުރައްކާތެރި މީހުން އަދިވެސް އެ ތިބީ އެވެ. ޓެގެއް ނާޅުވަ އެވެ. އެކަން އިއުލާން ނުވާ ކަމަށް ވަންޏާ ބަލަން ޖެހެނީ ނާޅުވާ ކަމަށެވެ.\nފުލުހުން ބަޔަކު ނުރައްކާތެރި ކަމަށް ބުނާނީ ވަރަށް ނުރައްކާތެރިވުމުން ކަމަށް ގަބޫލު ކުރަން ޖެހެ އެވެ. އަދި މާރާމާރީތައް ހުއްޓުވަން ކޮންމެހެން މުހިންމު ކަމެއް ކަމަށް ވެސް ގަބޫލުކުރެވެ އެވެ.\nޝިފާން އެ ދުވަހު ވިދާޅުވެފައިވަނީ، 16 މީހަކާ ގުޅޭ ހުރިހާ ލިޔެކިޔުމެއް ފޮނުވާފައިވާނެ ކަމަށާއި އެ މީހުންގެ ފައިގައި އަވަހަށް ޓެގް އެޅުވޭ ހިސާބަށް ވާސިލުވެވޭނެ ކަމަށެވެ.\nމީހެއްގެ ފައިގައި ޓެގު އެޅުވޭނީ ހޯމް މިނިސްޓަރުގެ އެދިވަޑައިގަތުމަށް ހައިކޯޓުން ނެރުއްވާ އަމުރަކުންނެވެ. ހޯމް މިނިސްޓަރަށް އެކަމަށް އެދި ވަޑައިގަންނަވަނީ ކޮމެޓީއެއްގެ މަޝްވަރާގެ މަތިންނެވެ. ކޮމެޓީއަށް ފޮނުވި 16 މީހުންގެ ތެރެއިން ޓެގް އަޅުވާ ވަރު ކަމަށް ކޮމެޓީން ނިންމީ ނުވަ މީހެކެވެ.\nމޮނިކޮން އޯޑަރު ހިންގުން ގޯސްވެއްޖެ ނަމަ ކަން ވެދާނެ ގޮތް އަންގައިދޭ ރިޕޯޓެއް\nމި އޮކްޓޯބަރު މަހުގެ އެއްވަނަ ދުވަހު ނުވަ މީހުންގެ ފައިގައި ޓެގް އެޅުވުމަށް ކޮމެޓީން ފާސް ކުރިއިރު، އެމީހުންގެ ފައިގައި އެޅުވުމަށް އަމުރަކަށް ކޯޓުގައި އެދިފައިވަނީ އިއްޔެ އެވެ. އެއީ އޭގެ 10 ދުވަސް ފަހެވެ. ވީމާ ޓެގް އެޅުވުމުގެ ދުވެލީގެ މަރުހަލާތައް މި ދަނީ ވަރަށް ލަސްލަހުންނެވެ. މިކަމުގެ މަގުސަދު ގެއްލޭހާ ވެސް ލަހެވެ. އަދި ހައިކޯޓުން އެ އަމުރުތައް ނެރެ އެ ނުރައްކާތެރި މީހުންނާ ހަމައަށް ފުލުހުންނަށް ދެވޭނެ ދުވަހެއް ބުނަން ނޭނގެ އެވެ.\nޝިފާން ވެސް ވިދާޅުވެފައިވަނީ ޓެގް އެޅުވުމަކީ ވަރަށް ބޮޑު ކުރިއެރުމެއް ކަމަށާއި ހާއްސަކޮށް މިފަދަ މައްސަލަތައް ނުރައްކާތެރި ވަޔަލަންޓް ކްރައިމް ހިނގަމުންދާއިރު އެ މައްސަލަތަކަށް ޓެކްލް ކުރަން ލިބޭނެ މުހިންމު ފުރުސަތެއް ކަމަށެވެ. އެހެންކަމުން އެއީ ފުލުހުން ވަރަށް ބޭނުންވާ ކަމެއްކަން ހާމަވެ އެވެ. އެކަމަކު ހަރަކާތްތެރި ކަމާއެކު އަވަސް އަވަހަށް މާރާމާރީތައް ހިންގާ މީހުންގެ ފައިގައި ޓެގް އެޅުވުމުގެ މަސައްކަތް ފިނިހަކައިގެ ދުވެލީގައި އޮތުމަކީ ފޭލިވުމެއް ކަމަށް ބެލިދާނެ އެވެ. މި ދުވެލީގައި ތިއްބާ ކިތައް ހިތާމަވެރި ހާދިސާ ހިނގާ ނިމިގެން ހިނގައިދާނެ ހެއްޔެވެ؟\nމޮނިކޮން އޯޑާ މޯލްޑިވްސް ޕޮލިސް ސާވިސް\nފަސް މީހެއްގެ މައްޗަށް މޮނިކޮން އަމުރު ތަންފީޒުކުރަން ފަށައިފި\nގޭންގުތައް ސައިޒުކޮށްލި މޮނިކޮން ވެސް ސައިޒްވީތަ؟\nޓެގް އެޅުވުން ދޫކޮށްލާނީ ފުލުހުންނާއި ކަރެކްޝަނަށް: ޒުހޫރު\nމޮނިކޮން އަމުރާއެކު ހަ މީހެއްގެ ފައިގައި ޓެގް އަޅުވައިފި


Imaaraaiy kurumuge dhaairaa ah professional noon contractor in vanumakee bodu gonjehumeh: MACI - vNews.mv\nއިމާރާތްކުރުމުގެ ދާއިރާއަށް ޕްރޮފެޝަނަލް ނޫން ކޮންޓްރެކްޓަރުން ވަނުމަކީ ބޮޑު ގޮންޖެހުމެއް: މަސީ\nޒަމްޢަތު އަޙްމަދު ވަޙީދު Male' | 06 November 2019, 19:25\nއިމާރާތްކުރުމުގެ ދާއިރާއަށް އޮތް އެންމެ ބޮޑު ގޮންޖެހުމަކީ ޕްރޮފެޝަނަލް ނޫން ކޮންޓްރެކްޓަރުން އެ ދާއިރާއަށް ވަނުން ކަމަށް މޯލްޑިވްސް ނެޝަނަލް އެސޯސިއޭޝަން އޮފް ކޮންސްޓްރަކްޝަން އިންޑަސްޓްރީ (އެމްއެންއޭސީއައި) ނުވަތަ މަސީން ބުނެފިއެވެ.\nއިމާރާތްކުރުމުގެ ދާއިރާގައި ދިމާވާ ގޮންޖެހުންތަކާއި އެކަންކަމަށް އޮތް ހައްލުތަކާ ބެހޭ ގޮތުން މަޝްވަރާކުރުމަށް މިއަދު ދަރުބާރުގޭގައި ފެށި ކޮންފަރެންސަށްފަހު ވީނިއުސްއިން ދެންނެވި ސުވާލަކަށް ޖަވާބުދެއްވަމުން މަސީގެ ޗެއަރމަން މުހައްމަދު އަލީ ޖަނާހު ވިދާޅުވީ ރާއްޖޭގައި އެތައް މަޝްރޫއެއް ކުރިއަށްދާއިރު ވަރަށް ގިނަ ޕްރޮފެޝަނަލް ނޫން ކޮންޓްރެކްޓަރުން ވަރަށް ދަށް އަގުގައި މާކެޓަށް ވަންނަމުންދާ ކަމަށެވެ. ޖަނާހު ވިދާޅުވީ އެކަންކަން ބަލަމުންދާ ކަމަށާއި އެއްވެސް ތަޖުރިބާއެއް ނެތް މީހުން މި ދާއިރާއަށް ވަނުމަށްޓަކާ ރަޖިސްޓަރީ ކުރަމުންދާކަން ފާހަގަވާ ކަމަށެވެ.\nމީގެ ތެރެއިން އެންޓަރ ވެގެން ފިލްޓަރ ވެގެން އެބަދޭ ޕްރޮފެޝަނަލް ނޫން، ކޮންޓްރެކްޓަރުންގެ ނަމުގައި ތިބޭ މީހުން. އެއްވެސް ތަޖުރިބާއެއް ނެތް، އެކަމަކު ރަޖިސްޓަރީ ކޮށްލާފަ މި ދާއިރާއަށް މި ވަންނަނީ. އެމީހުން އެބަ މަސައްކަތްކުރޭ ޕްރޮޖެކްޓެއް3މިލިއަން ރުފިޔާއަށް. އެބަ އެނގޭ6މިލިޔަން ރުފިޔާކަން އެޕްރޮޖެޓްގެ އަގަކީ.\nމަސީގެ ޗެއަރމަން ޖަނާހު\nއިންޓަނޭޝަނަލް ފެޑަރޭޝަން އޮފް އޭޝިއަން އެންޑް ވެސްޓާން ޕެސިފިކް ކޮންޓްރެކްޓާސް އެސޯސިއޭޝަންސްގެ ރައީސްގެ ގޮތުގައި ވެސް ހުންނެވި ޖަނާހު ވަނީ މިފަދަ މަޝްރޫއުތައް ހަވާލުކުރުމުގައި ޚާއްސަ ކަންތައްތަކަށް ބެލުމަށް އިލްތިމާސް ކުރައްވާފައެވެ. އެގޮތުން ތަޖުރިބާހުރި ނުވަތަ އަލަށް ފަށާ ބައެއް ކަމުގައިވިޔަސް އެފަރާތްތަކަކީ އެ ގާބިލްކަން ހުރި، އެދާއިރާއިން ކިޔަވައިގެން ތިބި އަދި އެކަމުގެ ވަސީލަތްތައް ހުރި ބައެއްްތޯ ބެލުމަށްފަހު އެބަޔަކާ މަސައްކަތް ހަވާލުކުރުމަށް ޖަނާހު އެދިވަޑައިގެންނެވިއެވެ.\nއިމާރާތްކުރުން ރާއްޖެ މަސީ


އިމާމް ނަވަވީގެ 40 ހަދީޘް (ފުރަތަމަ ބައި) – Faanooz\nDecember 17, 2017 | މުޙައްމަދު މަޢޫން\n> ހަދީޘްތަކުގައި ބަޔާންވެފައިވަނީ އިސްލާމީ އަޤީދާ އަދި ފިޤްހް ގެ މުހިންމު ޤަވާއިދުތައް\n> ހަދީޘްތަކުގެ އުސްލޫބަކީ ޖަވާމިޢުލް ކަލިމް (ކުރު ޢިބާރާތްތަކަކުން މާނަފުން ބޭނުންތެރި ފިލާވަޅުތަކެއް ދިނުން)\n> ފޮތެއްގެ މުހިންމުކަން އެނގޭ އެއްގޮތަކީ އެފޮތް ގިނަ ޢިލްމުވެރިން ޝަރަޙަކޮށްފައިއޮތުމުންނެވެ. މިފޮތް ވަރަށް ގިނަ ޢިލްމުވެރިން ޝަރަޙަކޮށްފައިވެއެވެ. މިގޮތުން އެންމެ މަޝްހޫރު އަދި އެންމެ ފައިދާބޮޑު ޝަރަޙައަކީ އިމާމް އިބްނި ރަޖަބުގެ ޖާމިޢުލް ޢުލޫމުލް ޙިކަމްއެވެ.\n“إنما الأعمال بالنيات و إنما لكل امرئ ما نوى، فمن كانت هجرته إلى الله ورسوله، فهجرته إلى الله ورسوله، ومن كانت هجرته لدنيا يصيبها أو امرأة ينكحها، فهجرته إلى ما هاجـر إليه”.\n”ނިޔަތްގަތް ގޮތުގެ މައްޗަށް މެނުވީ ޢަމަލުތައް ބިނާވެގެންނުވެއެވެ. އަދި ކޮންމެ މީހަކަށްވެސް ވަނީ އެމީހަކު ނިޔަތްގަތް ކަމެކެވެ. ފަހެ ﷲއާއި އެއިލާހުގެ ރަސޫލާއަށް ހިޖުރަކޮށްފިމީހާގެ ހިޖުރަވާހުށީ ﷲއާއި އެކަލާނގެ ރަސޫލާއަށް ކުރެވުނު ހިޖުރައެއް ކަމުގައެވެ. އަދި ދުނިޔަވީ ކަމަކަށް ނުވަތަ މީހަކާއި ކައިވެނިކުރުމަށްޓަކައި ހިޖުރަކުރިމީހާގެ ހިޖުރަވާހުށީ އޭނާ ހިޖުރަކުރި ކަމެއްގެ މައްޗަށެވެ.”\n> މިހަދީޘަކީ އިސްލާމްދީނުގެ ތިންބައިކުޅަ އެއްބައިކަމުގައި ބައެއް ޢިލްމުވެރިންވިދާޅުވެއެވެ.\n> ފޮތެއްފަށާނަމަ، އޭގެ ފެށުމަކަށް ގިނަ ޢިލްމުވެރިން ހިމަނަނީ މިހަދީޘެވެ.\n> އަޅަކަށްލިބޭނެ އެންމެ ބޮޑު ނިޢުމަތަކީ ހުރިހާ ކަމެއްގައިވެސް އޭނަގެ ނިޔަތް ތެދުވުމެވެ.\n> ފިޤްހު ޢިލްމުގެ މައި ޤަވާއިދުތަކުގެ ތެރެއިން އެއް ޤަވާއިދު ބިނާވެފައިވަނީ މި ހަދީޘްގެ މައްޗަށެވެ.\n“إنما الأعمال بالنيات\nفمن كانت هجرته إلى الله ورسوله، فهجرته إلى الله ورسوله، ومن كانت هجرته لدنيا يصيبها أو امرأة ينكحها، فهجرته إلى ما هاجـر إليه”\n“وَقَدِمْنَا إِلَىٰ مَا عَمِلُوا مِنْ عَمَلٍ فَجَعَلْنَاهُ هَبَاءً مَّنثُورًا” (ފުރުޤާން 23 ).\nމާނަ: ” އަދި ޢަމަލުތަކުގެ ތެރެއިން އެމީހުން ކުރި ކަންތައްތައް ތިމަން އިލާހު ބައްލަވައި، އެ ޢަމަލުތައް ވަޔާ ބުރައިގެންދާ ކުނޑިފުއްތަކެއް ފަދައިން ލައްވާހުށީމެވެ.” އާދެ މިއާޔަތުގައި މިވަނީ ދެއްކުންތެރިކަމާއެކު ދުނިޔެމަތީގައި ޢަމަލުތައް ކޮށްއުޅުނު މީހުންގެ ވާހަކައެވެ.\nمَن كَانَ يُرِيدُ الْحَيَاةَ الدُّنْيَا وَزِينَتَهَا نُوَفِّ إِلَيْهِمْ أَعْمَالَهُمْ فِيهَا وَهُمْ فِيهَا لَا يُبْخَسُونَ ﴿١٥﴾ أُولَـٰئِكَ الَّذِينَ لَيْسَ لَهُمْ فِي الْآخِرَةِ إِلَّا النَّارُ وَحَبِطَ مَا صَنَعُوا فِيهَا وَبَاطِلٌ مَّا كَانُوا يَعْمَلُونَ ﴿١٦﴾ ” (ހޫދު 15،6)\nމާނަ “ދުނިޔޭގެ ދިރިއުޅުމާއި އެދުނިޔޭގެ ޒީނަތްތެރި ކަމަށް އެދޭމީހާ ދަންނާށެވެ. އެއުރެންގެ ޢަމަލުތައް ތިމަންރަސްކަލާންގެ އެއުރެންނަށް އެތާންގައި ހަމައަށް ފުއްދަވައި ދެއްވާހުށީމެވެ. އަދި އެއުރެންނަށް އެތާންގައި އުނި ނުކުރެއްވޭހުއްޓެވެ. އެއުރެންނީ އާޚިރަތުގައި ނަރަކަނޫން އެހެންތަނެއް އެއުރެންނަށް ނުވާ މީހުނެވެ. އަދި އެއުރެންކުޅަ ޢަމަލުތައް ، އެތާންގައި ބޭކާރު ވެގެންވެއެވެ. އަދި އެއުރެން ކޮށްއުޅުނު ކަންތައް ބާތިލުވެގެން ވެއެވެ.”\n«إِذَا مَرِضَ العَبْدُ، أَوْ سَافَرَ، كُتِبَ لَهُ مِثْلُ مَا كَانَ يَعْمَلُ مُقِيمًا صَحِيحًا»صحيح البخاري\n” (ﷲގެ) އަޅާ ރަށުގައި ޤާއިމުވެ، ހެޔޮ ޙާލުގައިހުރެ (ޤަވާޢިދުން) ކުރާ ޢަމަލުތައް، އޭނާ ބަލިވެގެން ނުވަތަ ދަތުރުމަތީގައިވުމުގެ ސަބަބުން ނުކުރެވުނުކަމުގައިވިޔަސް އެ ޢަމަލުތަކުގެ އަޖުރު އޭނައަށް ލިޔުއްވޭނެއެވެ.”\nމާނަ “ހަމަކަށަވަރުން ޤިޔާމަތް ދުވަހުން އެންމެފުރަތަމަ ހިސާބު ބެއްލެވޭހުށީ ޝަހީދުވި މީހެއްގެ އެވެ. އޭނަ ގެނެވޭނެއެވެ. ދެން(ޝަހީދެއްގެ ދަރަޖަ ހާސިލްކުރުމަށްޓަކައި) އޭނާއަށް ދެއްވުނު ނިޢުމަތްތައް ހަނދާންކޮށްދެވޭނެއެވެ. އަދި އެކަން އެނާ ހަނދާންވާނެއެވެ. ބުނެވޭނެ އެވެ. އެ ނިޢުމަތްތަކާމެދު ކަލޭ ކަންތައްކުރި ގޮތަކީ ކޮބާހެއްޔެވެ؟ އެނާ ޖަވާބުދޭނެއެވެ. ތިމަންނަ ޝަހީދުވަންދެން އިބަ އިލާހުގެ މަގުގައި ހަނގުރާމަ ކުރީއެވެ. އޭނައަށް ބުނެވޭނެއެވެ. ކަލޭ ތިހެދީ ދޮގެވެ. އެހެނެއްކަމަކު ކަލޭ ހަނގުރާމަކުރީ ކަލޭތީ ބަޠަލެކޭ ނުވަތަ ކެރޭ މީހެކޭ މީސްތަކުން ބުނުމަށްޓަކައެވެ. (ދުނިޔެމަތީގައި) މީސްތަކުން ކަލޭތީ ބަޠަލެކޭ ކިޔާ އުޅުނެވެ. ދެން އޭނާ މޫނުވަތަށް ދަމާފައި ގެނައުމަށް އަމުރުކުރެވޭނެއެވެ. އެގޮތުގައި ގެންގޮސް ނަރަކައަށް އެއްލާލެވޭނެއެވެ. ދެވަނަމީހަކީ ޢިލްމު އުނގެނި އެ ޢިލްމު އުނގަންނައިދޭން އުޅުނު މީހެކެވެ. އަދި ޤުރުޢާން ކިޔަވައިދޭން އުޅުނު ޤާރީއެކެވެ. އޭނާ ގެނެވޭނެއެވެ. ދެން އޭނާއަށް ދެއްވުނު ނިޢުމަތްތައް ހަނދާންކޮށްދެވޭނެއެވެ. އަދި އެކަން ހަނދާންވާނެއެވެ. އަދި އޭނާއަށް ބުނެވޭނެ އެވެ. އެ ނިޢުމަތްތަކާމެދު ކަލޭ ކަންތައްކުރި ގޮތަކީ ކޮބާހެއްޔެވެ؟ އެނާ ޖަވާބުދޭނެއެވެ. ތިމަންނަ އިލްމު އުނގެނި އެޢިލްމު އުނގަންނައިދިނީ އެވެ. އަދި އިބަ އިލާހައްޓަކައި ޤުރުއާން ކިޔެވީމެވެ. އެއަށްފަހު އޭނައަށް ބުނެވޭނެ އެވެ. ކަލޭ ތިހެދީ ދޮގެވެ. އެހެނެއްކަމަކު ކަލޭ ޢިލްމު އުނގެނުނީ މީސްތަކުން ކަލޭތީ ޢާލިމެކޭ ބުނޭތޯއެވެ. އަދި ކަލޭ ޤުރުއާން ކިޔަވާ އުޅުނީ ކަލޭތީ ޤާރީ އެކޭ ބުނެއުޅުމަށްޓަކައެވެ. ދެން ބުނެވޭނެއެވެ. ދުނިޔެމަތީގައި މީސްތަކުން ކަލޭ އެދުނު ގޮތަށް ޤާރީއެކޭ ، ޢާލިމެކޭ ބުނެއުޅުނެވެ. ދެން އޭނާ މޫނުވަތަށް ދަމާފައި ގެނައުމަށް އަމުރުކުރެވޭނެއެވެ. އެގޮތުގައި ގެންގޮސް ނަރަކައަށް އެއްލާލެވޭނެއެވެ. ތިންވަނަ މީހަކީ ﷲ ތަޢާލާ ތަނަވަސްކަން ދެއްވާ ތަފާތު ބާވަތްބާވަތުގެ މުދާ ދެއްވި މީހެކެވެ. އޭނާ ގެނެވޭނެއެވެ. ދެންއޭނާއަށް ދެއްވުނު ނިޢުމަތްތައް ހަނދާންކޮށްދެވޭނެއެވެ. އަދި އެކަން ހަނދާންވާނެއެވެ. އަދި އޭނާއަށް ބުނެވޭނެ އެވެ. އެ ނިޢުމަތްތަކާމެދު ކަލޭ ކަންތައްކުރި ގޮތަކީ ކޮބާހެއްޔެވެ؟ އެނާ ޖަވާބުދޭނެއެވެ. އިބަ އިލާހު އެމަގަކުން ހޭދަކުރައްވަން ރުހިވޮޑިގެންނެވި އެއްވެސް މަގެއް ތިމަންނަ އިބައިލާހަށްޓަކައި ހޭދަނުކޮށް ދޫނުކުރަމެވެ. ދެން އޭނައަށް ބުނެވޭނެއެވެ. ކަލޭ ތިހެދީ ދޮގެވެ. އެހެނެއްކަމަކު ކަލޭ ތިކަންކުރީ މީސްތަކުން ކަލެއަށް ނިސްބަތްކޮށް އެއީ ދީލަތި މީހެކޭބުނުމަށްޓަކައެވެ. ދުނިޔެމަތީގާ މީސްތަކުން ކަލޭތީ ދީލަތި މީހެކޭ ކިޔާ އުޅުނެވެ. ދެން އޭނާ މޫނުވަތަށް ދަމާފައި ގެނައުމަށް އަމުރުކުރެވޭނެއެވެ. އެގޮތުގައި ގެންގޮސް ނަރަކައަށް އެއްލާލެވޭނެއެވެ.”\n“ނިޔަތުގެ ސަބަބުން ކުޑަ ޢަމަލެއްވެސް މަތިވެރިވެގެންދެއެވެ. އަދި ނިޔަތުގެ ސަބަބުން ބޮޑު ޢަމަލެއްވެސް ކުޑަކަމަކަށްވެގެންދެއެވެ.”\nޙަދީޛް އިމާމް ނަވްވީ